text:
體育中心站 (廣州)
呢篇文章講嘅係廣州地鐵1號綫嘅體育中心站.想搵其他城市地鐵或軌道交通嘅體育中心站,睇下(體育中心站).
體育中心站(粵讀:tai2 juk3 zung1 sam1 zaam6;英文:Tianhe Sports Center Station)係廣州地鐵1號綫嘅車站,喺天河區嘅天河體育中心東邊地底.由於呢個站附近有好多商業大廈同住宅樓,所以有好多居民同上班一族成日嚟呢度坐地鐵.由於離呢個站冇幾遠就有間廣州電腦城,所以有好多遊客成日嚟呢個站落車嘅.
目錄
車站嘅結構[編輯]
樓層[編輯]
站廳[編輯]
體育中心站嘅收費區喺站廳嘅西邊,而東邊係人行通道,而車站嘅商舖方面,都喺嗮車站嘅南北兩邊嘅免費區入面,而自助服務喺嗮車站嘅南邊.而收費區有好多部扶手電梯同樓梯往返月台都得.而專用𨋢喺車站嘅南邊免費區域入面,乘客如估有需要嘅話,可以向車站嘅工作人員查咗車飛之後嚟協助用.
站台[編輯]
呢個站有1個島式月台,喺體育東路嘅地底.
商舖同自助服務[編輯]
而家嘅體育中心站入面有唔同類嘅鋪頭畀乘客買嘢同埋食嘢,好似有便利檔,麵包檔同書店,洗衫舖等.
另外,體育中心站入面重有好多自助服務設施畀乘客用,包括咗民生銀行同中國銀行嘅自動櫃員機,自動販賣機,自動影相機等;重有好易機嚟充羊城通,交水電費同交通嘅罰錢呢尐服務;而M-Touch機係可以查地鐵嘅路線,頭尾班車同埋地鐵嘅安全指引,重可以畀乘客登記變成廣州地鐵薈嘅會員嚟查獎分,換獎品都得.下面有寫清楚呢個站係有乜鋪頭同自助服務響度:
出入口[編輯]
車站歷史[編輯]
1號綫[編輯]
規劃[編輯]
喺1987年,嗰時嘅廣州市人民政府準備引入德國資本嚟起地鐵而出現嘅四個方案入面,其中方案1就講咗家陣1號綫嘅樣.嗰時天河路口整咗個「體育中心站」,喺天河北路口整咗個「天河北路站」.後嚟喺徵求咗市民意見之後就搞咗「十字線網」規劃.而呢個規劃就係將個天河北路站斬咗,得返個體育中心站,而車站就移到而家嘅體育東路嗰邊.
施工[編輯]
1993年12月28號,1號綫正式逳手開始起.到咗1997年6月28號嘅1號綫首通段開通嗰陣,重未開呢個站嘅.而呢個站嘅建設工程一直到1999年3月份先至搞掂嗮.
開通[編輯]
1999年6月28號,1號綫延長段開通咗之後,車站先至開咗.
加裝月台幕門[編輯]
喺2005年,地鐵公司為咗慳能源同防止乘客墮軌,所以就喺行緊嘅成條1號綫入面加裝月台幕門,半高式安全門,重搞埋月台風道同埋管線改造工程.而呢個站嘅月台幕門方面,就喺2008年起好重開始用.
利用狀況[編輯]
同體育西路站一樣,隔籬冇幾遠就係天河商業中心區,有好多間商業寫字樓同購物中心響度,所以呢個站有好多人上落車.如估隔籬嘅天河體育中心舉辦大型活動(例如大型運動比賽,某明星嘅演唱會,天河迎春花市)嘅話,客流甚至重出現井噴咁滯.
由於呢個站嘅出面嘅東南邊400米遠就係石牌橋站,嗰時部分住喺天河商業中心東邊嘅乘客,喺2006年12月30號嘅3號綫支綫開通咗之後去咗石牌橋站,結果少咗人用體育中心站,之前嘅晚高峰客流控制都取消咗.


c: text/html

text:
滑翔機
滑翔機一般嚟講都係冇動力,細細隻,好簡單嘅飛行工具.亦都有啲貴啲嘅滑翔機,有引擎,喺滑行高度唔夠高嗰陣點火飛高啲,熄火再滑過.啲引擎馬力同燃料方面係同飛機冇得比嘅.滑翔機主要係靠對翼嚟飛,所以翼好重要.大多數滑翔機嘅翼都特別大特別長,噉樣可以獲得更加大嘅昇力.而機身方面就盡量細,成部機嘅材料要盡量輕,亦要夠堅固.
滑到幾高幾遠視乎天氣同開滑翔機嘅人嘅技巧.滑翔機嘅結構亦都有影響.啲高級嘅滑翔機,翼好闊好長,就算冇風都可以每降低1米向前滑行50米咁遠.
歷史[編輯]
好耐以前啲人就識放紙鷂.查實滑翔機就係大紙鷂,不過唔使線.響飛機發明之前就經已有滑翔機.1809年英國人佐治·茄利試驗咗第一架滑翔機,不過飛唔高亦都飛唔遠,唔算真正意義飛起過.1847年佢先至成功用佢嘅滑翔機帶住個10歲細路飛到10米咁高.1851年,佢改進嘅大型滑翔機載住四個人,成功脫離拉索滑行500米咁遠.
1891年德國工程師奧拖·哩連他爾用竹同藤做架,蒙布做機翼,做咗第一架固定翼嘅滑翔機.成部機得4斤重,翼有7米咁長.佢自己吊響兩塊翼下便,喺15米高嘅山坡上便飆落嚟,扭轉身體控制飛行,滑咗90米按安全落地.之後,直到1896年8月9日佢飛行遇大風出事,佢做過5挺唔同翼嘅滑翔機,試驗2000幾次.最後尾嗰次飛出事嘅第二日佢就死咗.
1903年懷特兄弟發明嘅飛機亦係滑翔機嘅先驅.飛機係由滑翔機嘅基礎上便改造出嚟嘅.第一次世界大戰完咗之後,德國同美國都有人做滑翔機嚟搞滑翔體育運動.1930年代體育用嘅滑翔機發展好快.性能改進,啲靚嘅滑翔機一日可以滑行幾百至到成千公里.第二次世界大戰嗰陣好多國家開始製造軍用滑翔機,用做軍隊空降.
結構[編輯]
滑翔機個架同飛機差唔多,固定嘅翼,機身,腳架,轆,重有一啲附加結構.滑翔機翼大機身細,同飛機唔同.個機身亦要盡量輕,結實.
起飛[編輯]
有好多唔同嘅起飛方式.因為冇動力,起飛方式就同飛機唔同.
- 拉住起飛
- 要一條索拉住,如果喺地面,就用車之類嘅嘢拉部機,好似放紙鷂噉放飛.等飛到差唔多高嗰陣時除低條索.亦有啲人用飛機拉住滑翔機起飛,然之後除低條索等滑翔機自己飛.
- 彈射起飛
- 用啲彈性發射裝置,猛噉彈部機出去.
- 山頂起飛
- 啲細同輕嘅滑翔機可以運去山頂,人拎起部機猛噉衝,然之後吊喺部機下便飛出去.
降落[編輯]
滑翔機嘅降落同飛機冇乜唔同.降落嗰陣時飛行員要好準確噉把握同控制好下降滑行嘅速度同姿態,因為冇動力,唔似飛機下降速度同姿態唔啱可以飛高再嚟,滑翔機得一次機會.噉就要求飛行員特別小心至得,一下唔覺意嘅話就弊傢伙.

robotstxt: allowed

filter: keep


text:
今年澳門附近多左一個新嘅旅遊點,就係位於珠海橫琴嘅長隆國際海洋度假區.度假區由長隆海洋王國,珠海長隆馬戲城以及長隆橫琴灣酒店三個部分組成,其中長隆橫琴灣酒店和珠海長隆馬戲城已經係1月18日開業,而長隆海洋王國就係1月28日開始試業.今年春節冇到外地旅遊,所以趁住假期同埋試業期有優惠,年初四去左橫琴長隆海洋王國試玩.
珠海橫琴長隆海洋王國嘅試業期由2014年1月28日至2月28日,為期一個月,試業期間只有七,八成設施開放,其餘兩成仲做緊內部裝修或者測試,包括冰川歷險和超級激流呢兩個機動遊戲都仲未玩得,另外號稱世界最先進五維影院嘅深海歷險亦未開放.
由於係試業同埋開放嘅設施打左七至八折,所以理所當然門票價錢都應該打返個折,由1月28日至2月28日期間,珠海橫琴長隆海洋王國嘅入場門票以七五折出售,成人票價係人民幣280元,以現時匯率計算相當於大約港幣360元.呢個價格比香港海洋公園嘅入場門票HK$320仲貴,同香港迪士尼嘅入場門票HK$450相比雖然平D,不過當試業期過後冇折扣嘅票價就比迪士尼貴港幣40幾蚊,但係比質素,長隆海洋王國點都唔及迪士尼,所以呢個價超對物非所值.
從珠海橫琴長隆海洋王國嘅宣傳資料黎睇,長隆海洋王國擁有多個亞洲第一甚至世界第一,例如亞洲第一個飛行過山車和第一個水山過山車,世界最大嘅鯨鯊展館等等.不過刺激嘅機動遊戲並唔係我杯茶,所以飛越雨林,冰川歷險和超級激流呢D機動遊戲有幾巴閉我冇乜興趣,但係對於佢所講嘅世界最大嘅鯨鯊展館我就好感興趣,今次入場最主要都係俾佢嘅海洋奇觀,企鵝世界和北極熊村莊呢幾個展館吸引.
唔知係廣告與事實不符,定係剛開業好多動物仍然仲係on the way,又或者純粹係廣告圖文做得太好,令人睇完產生過高期望.長隆海洋王國嘅所謂世界最大,世界第一,以觀眾眼睛黎睇只係不外如事,言過其實,難怪令人覺得貨不對辦.
所以,試玩後我的感覺可以用「門票太貴,物非所值,言過其實,貨不對辦」呢十六個字黎概括.
不過,講句老實說話,珠海橫琴長隆海洋王國並唔係差,可以算係一個唔錯嘅樂園,如果佢唔係吹得太大,令人以為真係咁正,可能評價會好好多.但係,佢嘅入場費實在太貴,以380元人民幣嘅價錢,就算係所有設施100%運作,都仲係唔係咁值.
珠海橫琴長隆海洋王國既係海洋水族館,又係機動遊樂場,但係對於好似我呢類唔玩機動遊戲嘅旅客,夾硬要俾埋機動遊戲嘅錢買貴票入場非常唔值.如果可以將飛越雨林,冰川歷險和超級激流分開買票,將唔包括呢D機動遊戲嘅門票降至人民幣200元左右較合理嘅水平的話,仍然值得一去.
上面係我遊完珠海橫琴長隆海洋王國嘅感受嘅總結,而下面就係呢次試玩嘅遊記同埋有關買票,交通以及場內情況嘅分享,有興趣請繼續睇埋落去.
更新:珠海橫琴長隆海洋王國正式開業之後所有設施都已經相繼啟用,而在7月10日開始,海洋奇觀嘅主角 - 兩條巨型鯨鯊 - 亦已經正式進駐.
購買珠海橫琴長隆海洋王國門票
珠海橫琴長隆海洋王國嘅官方網站有提供網上購票服務,不過只能以大陸信用卡或借記卡付款,亦需要填寫大陸手機號碼以及大陸身份證編號作為取票依據,所以非大陸居民用唔到網上購票,只能通過旅行社購買門票.
由於剛剛開業,大部分旅行社都仲未可以買到長隆海洋王國嘅門票,唯一有得賣嘅係中國旅行社.係中旅社買長隆海洋王國門票嘅價錢係HK$360,同官網票價相同,而且仲附送來回澳門至珠海橫琴長隆國際海洋度假區嘅免費接駁巴士服務.
中旅社嘅珠海長隆海洋王國及馬戲城套票傳單,除左有長隆海洋王國門票,仲有珠海長隆馬戲城門票.
係中旅社買票之後只會有呢張證明,仲未有正式門票,裡面有一個憑證號,以及購票人嘅手機號碼,憑證號+手機號碼就係取票嘅證明,要記低.
購買門票嘅時候要決定坐邊班車,開車時間會mark係收據上.朝早由澳門去橫琴果班車基本坐滿,所以一定要mark準,但係回程就冇咩所謂,因為坐嘅人唔多,可能有好多人選擇睇埋煙花表演先走,所以就算早左走都可以坐早D班次嘅接駁巴士.
基本上坐朝早9點嘅第一班車去,下午6點半最後一班車返時間就啱啱好,不過就睇唔到煙花表演,因為煙花表演時間係晚上7點3,如果想睇埋煙花就要自己坐公車返啦.
從澳門到珠海橫琴長隆海洋王國
新春珠海橫琴長隆海洋王國試玩之旅出發啦,中旅社免費接駁巴士嘅上車地點係澳門富豪酒店正門,我地未到8點9已經去到等車,呢班車所有座位全滿.
接駁巴士9點正準時到達,上車前富豪酒店旁邊嘅中旅跨境巴士客務中心會有職員攞住張乘客名單過黎點名.
由澳門去橫琴長隆國際海洋度假區真係好近,過左橫琴口岸再行10分鐘車就到.從澳門開車起計,連埋過關時間大約45分鐘就到達橫琴長隆國際海洋度假區.
今次都係第一次經橫琴口岸去珠海,朝早過關人好少,唔洗2分鐘就過左澳門海關.之後要坐車過橋去對岸嘅珠海橫琴口岸,如果唔係坐旅遊巴或者自己揸車,就要坐接駁巴士,短短路程要收三蚊車費,真係好搵.如果要坐接駁巴士,記得準備定散紙,因為不設找贖,車費俾澳門幣,港幣或者人民幣都可以.
澳門海關同橫琴口岸之間只係相隔呢條蓮花大橋
坐車過到對岸又要再落車過大陸海關,好煩.
朝早從橫琴口岸過珠海嘅人好少,好快就過左關.不過從大陸過澳門嘅旅客就好多,而且唔少係自己揸車過黎,口岸大樓對出嘅停車場同周圍嘅空地泊滿晒私家車,如果澳門真係可以俾大陸人自駕入境,咁到時澳門真係死得.
過完大陸關,上返車向珠海橫琴長隆海洋王國再進發,從橫琴口岸到長隆國際海洋度假區嘅距離只係5公里,行車10鐘就到.
橫琴口岸旁邊嘅澳門大學校區
再行前少少係橫琴碼頭,對岸就係路環市區.
到達目的地啦,中旅嘅巴士停係呢度,上車同落車係同一地點,認住澳門中旅長隆專車個牌就實搵到.
旁邊就係公車總站,如果夜走冇中旅接駁巴士坐,可以係呢度坐公車出去橫琴口岸或者拱北返澳門,以長隆為總站嘅公車路線有K10,K11,14和86,全部路線都會停橫琴口岸,但只有K10可以去到拱北口岸.由於大多數人都係自已開車入去橫琴長隆或者跟旅行團,所以坐公車嘅人唔多.
由落車嘅地方步行到長隆海洋王國入口需時約10分鐘,如果有小孩,長者同行,可能需要長D時間.
從呢個方向離遠望過去見到嘅建築物就係長隆橫琴灣酒店以及珠海長隆馬戲城,沿行人路向住呢個方向行就啱.
長隆國際海洋度假區內有多個停車場,車位好多,不過都唔足以應付大批自駕過黎嘅大陸民眾.
前面呢座建築物就係珠海長隆馬戲城,行到呢度轉右行係長隆海洋王國,轉左行就係長隆橫琴灣酒店.
馬戲城至海洋王國入口之間有一段人工運河,可以坐艇仔往來.
行左10幾分鐘終於到達長隆海洋王國入口
如果唔想行路,可以坐長隆嘅免費穿梭巴士,穿梭巴士從公車站附近開出,途經長隆橫琴灣酒店和珠海長隆馬戲城,最後到達長隆海洋王國入口旁邊嘅停車場,車程只係5分鐘左右,不過相隔15-20分鐘先有一班車.
免費穿梭巴士上落車地點就係中旅專車上落車地點對面
途經長隆橫琴灣酒店
橫琴灣酒店對面就係珠海長隆馬戲城
穿梭巴士最後停靠海洋王國入口旁邊呢個停車場,回程都係呢度上車.
其實長隆海洋王國,馬戲城以及橫琴灣酒店之間相距唔遠,從酒店步行到海洋王國入口都只係需要10分鐘左右.以下為大家提供標示有主要地點嘅長隆國際海洋度假區嘅Google地圖,俾大家參考一下.
在較大的地圖上查看珠海橫琴長隆國際海洋度假區位置
由於係橫琴長隆海洋王國影嘅相太多,篇幅太長,所以需要分開兩篇黎寫,呢篇就暫時寫到呢度為止,下一篇再分享樂園內嘅情況.
繼續閱讀 >>
相關連結:


text:
唐吉訶德
《唐吉訶德》,或者譯成《吉訶德大人》(Don Quijote de la Mancha,原標題忌原意係《從曼查來忌騎士吉訶德大人》),係西班牙作家塞萬提斯向1605年同1615年分成兩部分出版忌反騎士小說.故事背景係一個早就無騎士忌年代,主角唐吉訶德幻想自己係個騎士,因而做出種種匪夷所思忌行徑,卒之從夢幻入邊醒返.
文學評論家好多都話《唐吉訶德》係西方文學史上第一部現代小說,亦都係世界文學忌瑰寶之一.爾部書原來係念著對嗰時好興忌騎士文學進行反諷.然而弔詭忌係,由於後來騎士小說逐漸銷聲匿跡,從文壇入邊消失,於是乎當初塞萬提斯諷刺騎士小說忌爾個初衷,卻逐漸被後世讀者所淡忘;反而係後來由於美國忌百老匯用《唐吉訶德》做藍本所改編忌歌舞劇《夢幻騎士》(Man of La Mancha),重新塑造唐吉訶德「追夢者」爾個新形象,深入描寫渠對自己夢想不顧一切忌勇往直前;同埋加入咗因為唐吉軻德忌慇勤讚美,結果陰錯陽差意外改變咗女主角達辛妮亞(Dulcinea)忌自信,卒之等渠跳脫一介村姑忌命運,成為一個真正高貴淑女忌橋段.於是乎,原來「唐吉訶德」由諷刺沈迷騎士小說,嘲諷嗰尐不自量力,脫離現實,自以為係一代大俠忌爾類阿Q型人物,其象徵符號意義不知不覺逐漸轉化,而今經已多被用來指嗰尐勇敢堅持自己理想,敢於挑戰社會不合理現象,不顧眾人嘲笑仍然堅持一己信念忌人物.
爾本書留低咗一句好有名忌開場白:
創作背景[編輯]
《唐吉訶德》忌產生係一個時代忌產物.西班牙經過光復戰爭,顛覆同驅逐咗阿拉伯人忌統治,完成咗國家忌統一,同時又依靠其龐大忌騎士隊伍,雄霸歐洲,遠征美洲,造就咗西班牙忌「黃金世紀」.爾個時期,西班牙忌文學亦都繁榮發展起身,田園小說,流浪漢小說,騎士文學同戲劇等各大流派爭奇鬥豔.騎士文學向西班牙曾經風靡一時,各種作品層出不窮.別林科夫話「騎士小說表現出對個人人格忌愛護同尊重,為壓迫者同被壓迫者犧牲全部力量甚至自己生命忌勇敢精神,將女子作為愛同美向塵世忌代表.」騎士文學對於衝破中世紀神學禁欲主義忌束縛,對人性忌解放具有極大忌進步意義.之不過隨著後來封建經濟忌解體同火槍火炮向軍事上邊忌使用,騎士文化變得越來越不合時宜,十五世紀開始出現一批打家劫舍,殺人越貨忌強盜騎士,騎士文學開始變得愈發庸俗化.塞萬提斯生活嗰時,西班牙重流行五六十部粗製濫造,荒謬愚昧忌騎士小說,為咗爾件事,塞萬提斯決定創作《唐吉訶德》,「將騎士文學忌地盤咸不論摧毀晒」,渠沿用騎士作為主角忌寫作形式,講騎士制度,騎士精神漫畫化,其小說出版之後,西班牙忌騎士小說亦都隨之崩潰.
主題[編輯]
《唐吉訶德》忌作者向序言入邊寫明「爾本書不過係對騎士文學忌一種諷刺」,目的係為咗「將騎士文學忌埞咸不論摧毀晒渠」.書入邊描繪咗西班牙向16世紀同埋17世紀忌成個社會,公爵,公爵夫人,封建地主,和尚,牧師,士兵,手工藝人,牧羊人,農民,毋同社會階層忌男人,女人各種各樣忌人一共700幾個,尖銳無情噉批評咗嗰時西班牙忌政治,法律,道德,宗教,文學,藝術同埋私有財產制度,小說亦都被譽為「行將滅亡忌騎士階級忌史詩,一本偉大忌現實主義文學名著」.
內容情節[編輯]
成本書一共有兩部分,講咗唐吉訶德三次冒險.
第一次冒險[編輯]
第一部前半段忌劇情.唐吉訶德一個人,無出過其家鄉拉·曼恰(la Mancha)地區,毋好彩整親咗,返屋企.屋企人將成屋騎士小說咸不論燒晒.
第二次冒險[編輯]
第一部後半段忌劇情.渠搵到隔離忌桑丘·潘沙做其侍從,重應承畀渠做總督.主僕兩個人偷偷出門,一路上做咗好多荒唐可笑忌傻也,將風車當成巨人,將旅店睇成城堡,又將羊群當成敵人,重打倒差佬,放咗一班好惡忌監犯,反而被監犯搶也,爭尐無命,被人用籠,牛車帶返屋企.
第三次冒險[編輯]
第二部忌劇情.兩人經過薩拉戈薩(Zaragoza),重參加咗幾場當地辦忌比武,被公爵夫婦請到城堡,桑丘正式做總督治理海島,實際上係公爵夫婦專登整蠱其等二個人.其隔離加拉斯果(Sansón Carrasco)先後扮成鏡子騎士,白月騎士,念著用騎士道忌決鬥打敗唐吉訶德,打醒渠.堂吉訶德卒之被打敗,好抑鬱噉返到屋企,病咗,就快死嗰時卒之醒返,鬧騎士小說,話畀姪女知,想要繼承遺產就毋畀嫁畀騎士,甚至鍾意讀騎士小說忌人.


text:
足球
足球(Football,或者叫association football,soccer),係一種由兩隊人互攻嘅波類運動.以英式十一人足球比賽為例,每隊波最多會有十位球員同一個守門員比賽,目標就係要將個波踢入對方龍門,每入一球就得一分,最後邊隊入得多啲就為之贏.踢波特點係只可以用腳踢,唔可以用手掂個波,不過亦有例外,例如守門員就可以喺禁區入面用手,又或者掟界外球都可以用手,其他情況一律唔畀用手.
足球運動係而家世界上最受歡迎嘅運動之一.
目錄
史[編輯]
古代足球[編輯]
古代足球出現於中國戰國時代嘅蹴鞠[1],同埋同時代嘅古希臘人同古羅馬玩嘅古希臘足球[2].2004年初,經專家,學者嘅考證同國際足協嘅確認[3],古代中國嘅蹴鞠係足球運動最早嘅雛形,亞洲足協秘書長維拉潘頒發咗起源紀念杯同證書.
早喺2300多年前,蹴鞠就已經誕生,而且流行於中國臨淄(今日山東省淄博市臨淄區).最早確得可信嘅文字記載呢項運動嘅人,應該係《戰國策》同《史記》,當時佢以具有軍事性同娛樂性雙重性質嘅活動而被記錄起來.之後經過改良令蹴鞠慢慢普及,到咗隋,唐時代,蹴鞠同佛教一齊傳到日本,今日日語同韓語度重見到叫足球做「蹴球」嘅用法,呢個就係受到中國嘅影響.
古代足球無論喺規則,運動方式等都同現代足球存在好大嘅分別.
現代足球[編輯]
現代足球運動公認係起源於19世紀中期嘅英國.最早嘅職業聯賽亦喺嗰度開始.1863年10月26號,世界上同西歐第一個正式嘅足球組織英格蘭足球協會喺英國首都倫敦成立.之後,足球運動喺全球廣泛傳播.而現代足球運動嘅比賽章則,都係基於當時嘅英格蘭足球協會比賽章則演化而成.1863年10月26號呢一日亦被作為現代足球運動嘅誕生日.
目前,歐洲同南美洲被公認為足球水平最高嘅兩大洲,主要嘅足球強國都集中喺呢兩個洲,足球喺呢兩大洲都有住舉足輕重嘅地位.歐洲足球流派技術簡練實用,注重配合,個人素質實力強,速度快,作風硬朗,以德國,意大利,法國,荷蘭,英格蘭等係代表,歐洲擁有世界上最高水平嘅職業聯賽.南美洲足球流派就講究個人技術,注重短傳配合同個人突破,以巴西,阿根廷,烏拉圭等屬於代表.
喺其他洲方面,除咗亞洲之外,其他洲嘅足球流行程度亦都算平均.長期以來,足球喺北美洲發展緩慢,喺美國同加拿大都唔係第一運動,但近呢幾年美國嘅足球水平有咗好大提升,足球喺社會青年一代中嘅地位喺咁大幅度嘅提高,大聯盟亦吸引咗越來越多嘅觀眾,令美國成為一個潛在嘅足球大國;而中美洲嘅大多數國家都以足球係第一運動,而且實力唔錯,最強嘅球隊係墨西哥.
而大洋洲就以新西蘭獨強,其他國家足球水平都好低.澳洲嘅實力強過新西蘭,不過喺幾年前轉咗入亞洲足協.
足球喺非洲係第一運動,而且非洲特別係西部非洲係近年足球水平進步最快嘅地區,尼日利亞,塞內加爾,科特迪瓦,喀麥隆,加納近幾年湧現出唔少優秀球員.
足球喺亞洲地區亦非常盛行,不過大多數國家足球水平都唔高.近年隨住澳洲嘅加入,亞洲足球有咗一定嘅進步,喺2010年非洲舉行嘅世界盃比賽,有2支亞洲球隊打入淘汰賽.目前亞洲實力比較突出嘅球隊有澳洲,日本同韓國.
足球賽事嘅內容[編輯]
足球嘅比賽一路發展落嚟已經有佢自己一套嘅遊戲模式,而為咗維護足球比賽嘅基本意義同埋人民精神,足球運動嘅最高決策機構國際足球協會訂落一系列嘅球賽細則,確保所有正式球賽都會喺同樣嘅準則下進行,亦會不時改進球例嚟配合唔同嘅需要.
足球比賽要有嘅嘢[編輯]
一場正式嘅足球比賽,首先要有一個足球場用嚟比賽,而規格係要根據國際足球協會所訂嚟設計.
參與嘅人[編輯]
足球比賽唔一定要有觀眾,但就一定會有落場比賽嘅球員,而正式嘅比賽重會有球證根據國際足球協會所訂嘅規則嚟執法,確保比賽公平公正.
裝備[編輯]
球員一定要有嘅基本裝備包括以下個別項目(國際足協球例,第四章):
球證[編輯]
正式比賽嘅足球場內通常會有四位球證,一位主球證會喺場入面近距離跟住個波或者控球嘅球員而走動,睇實佢哋有冇犯規,佢身上會配有一支哨子,用嚟吹響示意比賽開始或結束,吹罰犯規,個波出界或示意換人等等;另外佢身上會袋住一張黃牌同埋一張紅牌,黃牌係用嚟警告球員犯規,表示如果再犯領黃就要趕出場,而紅牌就係畀啲嚴重犯規,或者已經得到一張黃牌而又再犯黃牌嘅球員,每次當球員初犯時見到主球證隻手插入袋要攞牌嘅時候都祈禱希望只係黃牌,因為如果抽出嚟嘅係紅牌,即係話要趕佢出球場.
除咗主球證之外重有兩位旁證,佢哋唔會企入球場入面而只會分別企喺兩方區域嘅邊線上下游走;佢哋嘅手上會各拎一支旗(多數係黃紅色格仔旗),用嚟傳遞重要訊息畀場內主球證,例如個波係由邊方球員踢出界,進攻球員有冇越位,邊個球員動作過激要吹罰…等,有時主球證睇唔到一啲球員嘅犯規動作,就會同最接近嘅旁證了解事件,跟住先決定判唔判罰.
重有一個第四球證,一般嚟講係負責場邊換人,檢查吓出場嘅球員身上嘅配備有冇問題,舉燈牌示意換人嘅號碼,而當球賽到咗中場前或者完場前,亦會根據主球證畀嘅訊號而用燈牌示意嗰場波會補幾多分鐘比賽時間.當主球證或者旁證因為受傷而唔能夠繼續執行職務嗰陣,第四球證就會上場頂替佢哋.
部份比賽會有另外兩個底線球證,主要職責係協助主球證決定喺禁區裏面發生嘅事,同埋個波係唔係已經過咗龍門白界.
球員[編輯]
每場比賽通常都係由兩隊球隊進行競技,而大場比賽嘅每支球隊都會派出十一名選手落場比賽,另外重會有幾名(五至八名)後備球員負責替補,至於一場正式比賽嘅替補名額係可以換三個人.
落場嘅十一個人,分別會負責唔同嘅崗位,包括企最前負責進攻爭取入波得分嘅前鋒,喺前鋒後面少少嘅係中場,中場又分為進攻中場同埋防守中場兩種,前者主要協助前鋒進攻,而後者就主要協助防守,而喺中場後啲就係主要負責防守嘅後衞;有人話後衞係龍門前嘅最後一道防線,係因為闊7.3米嘅龍門前面只有一個守門員,雖然話守門員係可以用手掂波,但其實如果後衞有咩閃失而令對方形成單刀,守門員一個人好難守得晒成個龍門,咁對方入波得分嘅機會就好大.
黃牌警告嘅犯規[編輯]
一位球員如果觸犯下列嘅任何一項,就要罰黃牌警告:
- 缺乏體育精神行為.
- 用言語或行動表示唔滿意.
- 多次觸犯比賽規則.
- 阻延重新開始比賽.
- 喺開角球,自由球或掟界外球時未有遵照球例規定嘅距離.
- 未經球證批准擅自進入或再次進入球場範圍.
- 未經球證批准故意離開球場範圍.
一位後備球員或已被換出嘅球員觸犯下列任何一項,就要罰黃牌警告:
- 缺乏體育精神行為.
- 言語或行動表示唔滿意.
- 阻延重新開始比賽.
紅牌離場嘅犯規[編輯]
一位罰紅牌驅逐離場嘅球員,後備球員,已被換出嘅球員,領隊,教練或助教,一定要離開比賽場地亦都唔可以留喺後備席.領隊,教練或助教違規時,球證都可以向佢哋出示紅牌. 一位球員,後備球員或被換出嘅球員觸犯咗下列任何一項時,就要罰紅牌驅逐離場:
- 同一場比賽第二次罰黃牌(兩黃一紅).
- 嚴重犯規.
- 凶暴行為.
- 向對方球員或其他人吐口水.
- 唔係守門員嘅球員,手球引致破壞對方一個入球或一次明顯入球機會,無論手球係故意定冇意.
- 當對方一位單刀球員正向龍門推進,侵犯進攻緊嘅球員而破壞一次明顯入球機會,因而需要判罰直接自由球或十二碼.
- 守門員喺大禁區之外用手掂波或其他犯規.
- 用攻擊性,侮辱性或鬧人嘅言語或動作.
- 向球證做出粗口手勢.
- 使用興奮劑等藥物.
慢鏡重播[編輯]
足球係目前地球上唯一一種裁判完全唔准睇慢鏡重播嘅運動.國際足協主席白禮達宣稱「誤判都係比賽嘅一部分」,並且喺2006年同埋2010年世界盃之前,都先後要求主辦國唔好畀球證睇慢鏡重播.就算2010年世界盃幾乎每場關鍵比賽都出現誤判,白禮達依然堅持唔會引入慢鏡重播. [未記出處或冇根據]
攷[編輯]
出面網頁[編輯]


text:
同朋友係上水小聚一下,
順便試試呢間開左好耐,
食評OK既餐廳~
食物:
刺身: 百幾蚊預左唔會好好, 但各種刺身都叫做勉強合格, 甜蝦好細, 鮑魚片好似係即食罐頭?
壽司: 我冇食, 我朋友話一般, 我睇個樣就配料好薄, 飯好散
天婦羅: 料係細舊左D, 不過味道算係OK, 粉亦唔會太厚
燒物: 雞翼太乾, 雞軟骨夾左好多雞肉係度, 太乾,
粟米有D硬, 菠羅其貌不揚但味道幾好,
??豬頸肉: 叫左太多, 唔知咩名@@ 用稀花生醬調味, 味道OK
牛油雞翼: 呢個好好食, 熱辣辣調味出色, 只係雞翼應該放左一段時間, 味道不算太新鮮
中菜: 腐乳唐生菜: 茶樓質素, 味道唔錯, 個汁冇太稀, 亦不太辣,
菜螃蟹上面居然有蟹子, 味道一般, 太淡
泰菜: 呢個好慷慨, 炒貴刁極大碟, 雖然幾好食但搞到我食唔到其他野
辣椒膏炒豬頸肉, 唔夠辣, 但勝在切得薄, 易入口
其餘都係一樣大大份
辣味: 叫回窩肉比左個豬頸肉我, 但都唔錯, 不過豬頸肉菜色也太多了吧...
口水雞翼有辣中帶麻既感覺, 雖然唔係非常出色, 但已經合格有餘
甜品: 雪糕係普通貨色, 冇評語, 木糠布甸明明係雪櫃, 但完全唔夠凍, 可能太多木糠? 味道OK
總體黎講, 中泰菜等熱葷味道幾好, 不過太大碟,
日式食物包括刺身好勉強, 雖然唔可以同出面相比, 但一早預左
題外話/補充資料
侍應態度良好亦係我估唔到既,
男女都好, 雖然有D雞手鴨腳,
但夠誠懇呢點, 出面唔係間間做得好,
尤其貌似老闆既男人,
係上水有此服務質素,
實在難得
仲有就係上菜幾快,
快到我地2個大胃王都追唔上佢地上菜既速度


text:
相
想搵呢個詞嘅第啲意思,睇下(相 (搞清楚)).
相係一個圖像嘅載體.圖像由一個感光嘅平面,通過化學或者電子線路嘅方法,記錄落嚟.化學記錄方法一般係菲林,電子方法就係 CCD 或 CMOS 晶片.
九成九嘅相係用相機影嘅.相機通過鏡頭聚焦可見波長嘅光線,造成一個人眼睇到嘅影像,射落感光面上面,感光面記錄低個影像.呢個過程叫影相或攝影.
電影普遍被認為係一連串嘅相.
史[編輯]
法國發明家瑟夫尼埃普斯(Joseph Nicéphore Niépce)喺1826年發明第一張(黑白)相.佢用咗翰海因里希舒爾茨(Johann Heinrich Schultz)喺1724年嘅發現:銀加白堊(chalk)混合物曝光會變黑.涅普斯同路易斯(Niépce and Louis Daguerre)改善咗呢個方法,喺曝光之前,先將碘蒸汽加入銀混合物,曝光之後,用水銀煙嚟灴,潛在形象形成,再用鹽水洗,咁就定形.呢啲方法就係有名嘅達蓋爾攝影法(daguerreotype).
達蓋爾攝影法有佢嘅問題:特別易爛,淨係得正片,冇得復印.發明者着手改善,搵實際嘅方法.1848年涅普斯短時間之後引進幾個方法.膠型濕玻璃板底片加蛋白相紙(Collodion-based wet-glass plate negatives with prints made on albumen paper)用咗一輪.1871年,明膠方法(gelatin process)出台.明膠方法慢慢成為主流,到今時今日,黑白相都係用緊呢個方法,唔同嘅係以前用玻璃,而家用屈得嘅膠菲林.


text:
遊戲王集換紙牌遊戲
遊戲王集換紙牌遊戲(日文:
到2008年3月為止日文原稱為「遊☆戯☆王オフィシャルカードゲーム デュエルモンスターズ」,但途中因為動畫系列遊戲王5D's開播改名為遊☆戯☆王ファイブディーズ オフィシャルカードゲーム.
2011年3月開始動畫系列遊戲王ZEXAL開播,再改名為遊☆戯☆王ゼアル オフィシャルカードゲーム.
由1999年開始發售嘅遊戲王集換紙牌遊戲「Official Card Game」,喺2009年4月銷售總張數突破225億8770萬張,成為全世界集換式卡片遊戲之冠,呢個紀錄喺7月被健力氏世界紀錄所認可[1].
目錄
- 1 來源
- 2 遊戲要件
- 3 卡片等級
- 4 遊戲前置規則
- 5 遊戲流程
- 6 特別既規則
- 7 卡片取得既渠道
- 8 參考
- 9 出面網頁
來源[編輯]
系漫畫及動畫以「Duel Monsters」為主線既故事後,遊戲王被關注既程度迅速增加,Konami有鑑於此決定將「Duel Monsters」中既卡片正式發行,並系亞洲地區以「Official Card Game」(簡稱OCG)命名,並制定一系列遊戲規則.
相對於其他漫畫(例如寵物小精靈,GUNDAM大戰等)既卡片遊戲,OCG既風格更加偏向万智牌或者MOZ 召喚王.因此擁有比較嚴格既規矩和更容易上手既特點.同時OCG發行以後,相關既動畫中既卡片均直接採用OCG既圖片,以減低製作既工作量.
系漫畫中原有既部分卡片既效果經過修訂後才會轉移上OCG,因為要保證系現實中能完成複雜既遊戲流程以及不破壞遊戲性.但由於Konami並不十分嚴謹地重視卡片之間既平衡,例如某些種族並沒有同步怪獸,使得遊戲性多少已經被破壞.
通常,OCG以小包裝既形式發行.但為了減少新玩者既困難,亦會以盒裝既形式發行,例如一系列既角色卡組集.
日本Konami定期舉行OCG相關既比賽,並贈送稀有既卡片.最初既獎品,最早期卡有用鋼片材質製作卡片在市場算列為稀有卡片.
近年自遊戲王動畫,漫畫引入北美後,原來既OCG以YU-GI-OH! Trading Card Game命名發行對應既英文版本,這些系英美地區專有而日本未發售既卡被稱為「美英特有」.
美英特有卡片一般出自於每一彈補充包,會依照日文版版出種類多追加幾種.
遊戲要件[編輯]
卡片[編輯]
遊戲王卡片既基本配置:
- 卡片底色:卡片既背景顏色,會根據卡片類型而有所不同,使玩家能更加容易辨識該卡既類型.
- 卡名欄:位於卡片上方,自左至右顯示.
- 屬性欄:位於卡片右上方,其中怪物卡既屬性分為神,風,地,炎,光,水和闇七種以及魔法卡「魔」和陷阱卡「罠」兩種.
- 等級/階級欄:系卡名和圖樣中間,超量怪獸具有既階級以及超量怪獸以外既怪獸既等級放置既位置.
- 魔限種類:位系魔法卡,陷阱卡既卡名和圖樣中間,標示魔法卡或陷阱卡既分類.
- 圖樣:位於卡片正中央,表示怪獸卡既樣貌以及魔法和陷阱卡既效果示意圖,系遊戲中並無作用.
- 卡片說明欄:卡片正下方,一般怪獸顯示該卡既習性與特徵,其餘種類怪獸將註明其召喚條件,效果以及戰鬥數值,魔法和陷阱卡則僅註明卡片效果.
- 卡背:卡片既背面,係咖啡色底加上橘色漩渦狀既圖案.
圖案既右下角有卡號.卡片既左下角有卡片密碼,卡片既右下角則係版權聲明.另外英版卡片系圖案既左下角有有標示屬第幾刷發行.
怪獸卡[編輯]
怪獸卡(モンスターカード)係遊戲王最主要既構成卡,進行通常召喚或特殊召喚等行為放置到場上怪獸卡區(モンスターカードゾーン)後,若係沒有戰鬥或受到卡片效果影響係不會離場既卡片. 系解說欄旁邊配有屬性.底下依不同期既卡片而有不同既分法.第一,二期既卡片係效果解說欄跟攻擊力守備力欄分開於左右兩側既.第三期以後既卡片僅有效果解說欄,攻擊力守備力則以「ATK/? DEF/?」既型式寫系效果解說欄右下角.怪獸卡既左上角係怪獸既名字, 右上角係怪物既屬性,卡名和卡圖中間標示怪物既等級或階級.卡片中間係怪獸既圖案,卡片下欄既標題係怪物種族.普通怪獸既卡片下欄係怪物既解說,效果怪獸既卡片下欄係怪物既效果 卡片最右下角係怪獸既攻擊力和守備力.
怪獸卡種類[編輯]
- 通常怪獸(通常モンスター) :黃色底色既怪獸卡.無效果,也沒有使用限制.只要遵守一般既召喚條件就可以進行召喚.系種族下方,卡片描述既位置有一段對於這只怪獸既來歷,背景或相關故事等等既描述文字.代表性既通常怪獸有「黑魔導」,「青眼白龍」.
- 效果怪獸(効果モンスター) :褐色底色既怪獸卡.係有效果既怪獸卡.基本上會系種族欄中加註效果字樣(〇〇族・効果) .除了可以以效果字樣來分外,還可以以效果類型細分成起動效果(起動効果),誘發效果(誘発効果),永續效果(永続効果),反轉效果(リバース効果),誘發即時效果(誘発即時効果).效果怪獸也有必須遵照一定既條件或方式進行條件召喚既怪獸系.怪獸進行條件召喚既條件與部份特別既怪獸效果又可合稱為規則效果(ルール効果).代表性既效果怪獸有「黑暗大法師」.
效果怪獸加註既細項分類:
- 卡通(トゥーン):卡通怪獸有共同效果,大致上分3類
- A類
- 此卡無法通常召喚.
- 只限於自己場上有「卡通世界」存系既場合能特殊召喚(等級5以上需等同升級召喚進行解放).
- 特殊召喚回合無法攻擊.
- 不支付500點生命值無法攻擊.
- 當「卡通世界」被破壞時此卡破壞.
- 對手沒有控制卡通怪獸時,此卡可直接攻擊對手.
- 對手場上有卡通怪獸時,僅能以對手既卡通怪獸為攻擊對象.
- 有「卡通青眼白龍」,「卡通恐龍蛋」,「卡通惡魔」,「卡通人魚」
- B類
- 當自己場上沒有「卡通世界」時不可特殊召喚.
- 當「卡通世界」破壞時此卡也會破壞.
- 對手沒有控制卡通怪獸時,此卡可直接攻擊對手
- 有「卡通黑魔導女孩」
- C類
- 召喚.反轉召喚.特殊召喚既回合無法攻擊.
- 場上既「卡通世界」被破壞時此卡亦破壞.
- 自己場上有「卡通世界」且對手未控制卡通怪獸時,此卡可直接攻擊對手.
- 有「卡通哥布林突擊部隊」,「卡通炮兵」,「卡通雙子妖精」,「卡通假面魔道士」
- 靈魂(スピリット):召喚,反轉召喚,特殊召喚既回合既結束階段時會返回手牌,但係單卡具有強力既效果.代表性既靈魂怪獸有「八汰鳥」.
- 聯合(ユニオン):一回合一次可以當作裝備卡,裝備系自己場上既怪物,或係解除裝備以特殊召喚.聯合怪獸主要藉由自身效果來輔助其他怪獸,通常單卡能力不強.代表性既聯合怪獸有「VWXYZ」
- 二重(デュアル):系墓地或場上表側表示存系時,當作通常怪獸.將場上表側既此卡,以通常召喚既機會來當作再度召喚進行,將變成效果獸物.係同時具有通常怪獸和效果怪獸特性既怪獸.代表性既二重怪獸有「E‧HERO 另一個新生人」
- 協調:具有協調能力,作用於同步召喚既怪獸,協調怪獸可能並非效果怪獸.代表性既協調怪獸有「同步者」系列和「共鳴獸」系列.
- 儀式怪獸(儀式モンスター):藍色底色既怪獸卡.這一系列既怪獸一律為條件召喚既怪獸.因為使用方式與一般既條件召喚怪獸無異,也可以說儀式怪獸就係一般既條件召喚怪獸.不過一般既條件召喚怪獸都係效果怪獸既身份,儀式怪獸中卻有無效果既儀式怪獸系,這種無效果既儀式怪獸不視為效果怪獸.而有效果既儀式怪獸會兼具效果怪獸既身份.代表性既儀式怪獸有「咒法」系列.
- 融合怪獸(融合モンスター):紫色底色既怪獸卡.一般放系額外牌組(エクストラデッキ)而不會與其他怪獸混同使用.每一隻融合怪獸都有寫上融合素材.一般來說,系場上及手牌湊齊融合素材後,使用魔法卡"融合"可以從額外牌組特殊召喚融合怪獸.不果也有些不用融合卡,而只需達到某個條件即可.除了所有融合怪獸也都係條件召喚怪獸外,有些融合怪獸還會要求融合素材既正確性或係只能以某些限定方式來特殊召喚.融合怪獸被要求送到手牌或牌組既卡片效果影響時,係直接送到融合牌組中而不會送到手牌或牌組.同時無效果既融合怪獸不視為效果怪獸.代表性既融合怪獸有「HERO」系列.
- 同步怪獸(シンクロモンスター):白色底色既怪獸卡.不放系牌組而係放系額外牌組.除了同步召喚既規則上與融合怪獸不同之外,大體而言使用上既規則與融合怪獸類似.若要召喚同步怪獸,需要用等級合計與同步怪獸相同既協調怪獸和非協調怪獸進行協調.代表性既同步怪獸有「星塵龍」.
- 超量怪獸(エクシーズモンスター):黑色底色既怪獸卡.不放系牌組而係放系額外牌組.星數排列和普通怪獸卡既等級相反,係從左到右排既,卡牌上既星數為該怪獸既「階級」.由於超量怪獸係以「階級」之分,沒有等級概念,所以超量怪獸與一切針對等級既卡無關.依照卡上寫既所需素材數量進行召喚,召喚出來後素材疊系此卡之下,素材可用於發動效果,若素材用光則無法發動.代表性既超量怪獸有「No.」系列.
怪獸卡屬性[編輯]
怪獸卡既屬性印系右上角,一共七種.除了神屬性以外既六種屬性通稱「六屬性」,去除掉光和闇屬性既四種屬性通稱「四屬性」,光和闇屬性合稱「混沌」.
- 地(地)
- 水(水)
- 炎(炎)
- 風(風)
- 光(光)
- 闇(闇)
- 神(神)
怪獸卡種族[編輯]
怪獸卡既種族印系卡片下欄既標題,一共廿三種.
- 惡魔族(悪魔族)通常單卡具有高戰力,大多數係闇屬性.
- 不死族(アンデット族)不少具有從墓地復活既能力.
- 海龍族(海竜族)大多數係水屬性.
- 雷族(雷族)大多數係光屬性.
- 岩石族(岩石族)通常具有高防禦力.
- 機械族(機械族)種類最多,具有高攻擊力.
- 恐龍族(恐竜族)
- 獸族(獣族)大多數係地屬性.
- 昆蟲族(昆虫族)大多數係地或風屬性.
- 念动力族(サイキック族)具有支付生命值發動效果既能力.
- 魚族(魚族)大多數係水屬性.
- 獸戰士族(獣戦士族)
- 植物族(植物族)大多數係地屬性.
- 戰士族(戦士族)通常單卡具有高戰力.
- 鳥獸族(鳥獣族)大多數係風屬性.
- 天使族(天使族)大多數係光屬性.
- 龍族(ドラゴン族)通常單卡具有高戰力.
- 爬蟲類族(爬虫類族)
- 炎族(炎族)大多數係炎屬性.
- 魔法使族(魔法使い族)
- 水族(水族)大多數係水屬性.
- 幻神獸族(幻神獣族)
- 創造神族(創造神族)
魔法卡[編輯]
與怪獸卡不同,魔法卡(魔法カード)係統一綠色底色既卡片,藉由直接放置於魔法,陷阱卡區(魔法&罠カードゾーン)發動使用,並沒有所謂既攻擊守備等系統.除了有要求會留置場上既裝備魔法,永續魔法與場地魔法外,系沒有效果要求下使用後係直接送往墓地既.魔法卡可以覆蓋(セット)系場上,一般來說覆蓋系場上既魔法卡只要自己回合既主要階段(メインフェイズ)中就可發動.但係也有例外既存系.
- 通常魔法(通常魔法):為最基本既魔法卡.只要發動成功,效果處理後就送墓地.發動時間限制系控制者(コントローラー)回合既主要階段(メインフェイズ)中使用.
- 儀式魔法(儀式魔法):火燄標誌既魔法卡.使用方式與通常魔法完全相同.單就魔法卡來看係沒什麼特別既.但係對儀式怪獸而言,相對應既儀式魔法係他們唯一既正規特殊召喚方式.
- 速攻魔法(速攻魔法):閃電標誌既魔法卡.咒文速度(スペルスピード)為二,也係唯一任何時間點都可發動既魔法卡,不過要系對手回合使用速攻魔法必須先將其覆蓋系場上.雖然系自己回合既任何時間點都可以發動手牌既速攻魔法,但係速攻魔法系覆蓋系場上既當回合不可發動.效果處理後就送往墓地.
- 永續魔法(永続魔法):無限標誌既魔法卡.使用後效果處理後不送墓地,而係直接留系魔法,陷阱卡區.系沒有外力既情況下不會離場既魔法卡.有些永續魔法還有分發動魔法跟啟動效果兩個動作.
- 裝備魔法(装備魔法):十字標誌既魔法卡.依附系一隻怪獸上使用既魔法卡,被依附既怪獸稱為裝備怪獸(装備モンスター).當裝備怪獸系場上時這張卡使用方式視同永續魔法,但係當裝備怪獸不系場上時,這張卡會因為失去對象而送進墓地.
- 場地魔法(フィールド魔法):羅盤標誌既魔法卡.使用方式視同永續魔法,但係不放置系魔法,陷阱卡區,而係獨立系魔法,陷阱卡區外,放置或覆蓋於專用既場地魔法卡區(フィールドゾーン).場地魔法還有一個特殊既要求,就係雙方場上合計表側表示存系既場地魔法僅能有一張.新既場地魔法發動時會破壞舊有既場地魔法.當我方場上已有場地魔法,我方仍要發動或設置新既場地魔法時,舊有既場地魔法將自動破壞被新場地卡取代.雙方玩家都可以系
場地魔法區設置場地魔法,但能夠發動既只有其中一方. 場地魔法依舊係屬於控制者(或發動者)場上既卡片,而非雙方共有既卡片.一張限制既規則可以視為係場地魔法特有既排他性.
陷阱卡[編輯]
陷阱卡(罠カード)係統一酒紅色底既卡片.藉由覆蓋於魔法,陷阱卡區(魔法&罠カードゾーン)之後等待時機發動使用既卡片.與魔法卡相同,並沒有所謂既攻擊守備等系統.除了有要求會留置場上既永續陷阱外,系沒有效果要求下使用後係直接送墓地既.另外就係一般情況下陷阱卡不可於覆蓋既當回合發動.
- 通常陷阱(通常罠):咒文速度二,最基本既陷阱卡.只要發動成功,效果處理後就送墓地.
- 永續陷阱(永続罠):咒文速度二,效果處理後不送墓地,而係直接留系魔法,陷阱卡區.系沒有外力既情況下不會離場既陷阱卡.與永續魔法一樣有無限標誌.
- 反制陷阱(カウンター罠):咒文速度三,轉向箭頭標誌.特點係咒文速度(スペルスピード)為最快既三.其他方面與通常陷阱無異.
不被認可既卡片[編輯]
- 世界大賽冠軍卡:這類卡片有些會寫上此卡不可系正式場合使用,也係因此不具有遊戲王公式使用認可.神之卡既左下角也有與這類卡片寫上同樣字眼.
- 神之卡:原作中擁有所有卡之中最高能力既三張神之卡,分別係「歐貝利斯克既巨神兵」(オベリスクの巨神兵)[2],卡片以深藍色為底色,「歐西里斯既天空龍」(オシリスの天空竜),卡片以紅色為底色,「太陽神既翼神龍」(ラーの翼神竜)[3],卡片以黃色為底色.雖然實際上正式發行既神之卡沒有寫入其原作中擁有既效果,但係比賽中仍禁止使用,初版隨GameBoy遊戲帶附送,只供珍藏.其後,歐貝利斯克既巨神兵,太陽神既翼神龍,歐西里斯既天空龍這三張卡再版,「OCG化」.它們被製成可用於比賽既版本,顏色與一般效果怪獸相同,而屬性皆為「神」.
- 同人卡又稱假卡:由一些遊戲王愛好者或不法商人所製.只供收藏,不可作賽.
- 禁卡,被konamiOCG禁止既正版卡片,不可再於公認比賽中使用.被禁原因包括有單卡力量過強而破壞平衡,與其他非禁卡搭配連鎖過強而破壞平衡,由於遊戲環境變遷而使得卡片有新既用法,導致過強而破壞平衡,為了推銷新卡而將舊卡中既某些關鍵卡禁掉.[4].
牌組[編輯]
遊戲王牌組(デッキ)以40到60張具有遊戲王公式使用認可既卡片所組成,為進行遊戲王最不可或缺既重點.牌組基本上對於同樣名稱卡片既張數設有限制.依不同既情況而定,大多數既同名卡都係規則基本既3張為上限,這個上限必須連同備牌(サイドデッキ)既卡片也一起合計.但係系公式大賽上另外設有禁止,限制卡表(禁止,限制カードリスト),分別有禁卡(不可放於牌組與備牌中),限制卡(牌組與備牌中合計僅能1張)和準限制卡(牌組與備牌中合計僅能2張)既限制.此外,由於遊戲王公式認可既卡片有不同既語系版本,系使用不同既語系版本時除了譯名對照後仍要符合制限卡表外,還要注意不同既語系版本,卡片既背面係不同既.所以要用半面不透明既相同卡套把組成牌組,備牌,融合牌組(融合デッキ)既卡片包起來.
場地[編輯]
遊戲王既遊戲場地(フィールド)由28個格子購成7×4既方陣,兩方玩家 (プレイヤー) 面對面坐系場地既前,後側,其中前,後7×2方陣分屬兩方玩家其中一方.各玩家7×2方陣既右下角係放置牌組既地方,左下角係放置融合牌組既地方.牌組前面係 墓地(墓地),融合牌組前面則係放置場地魔法卡專用既場地魔法卡區(フィールドゾーン).中間5×2方陣既前面5格係怪獸卡所使用既 怪獸卡區,後面5格係魔法卡或陷阱卡所使用既 魔法,陷阱卡區.備牌,手牌(手札)與被移除既卡不放置系場地中.一般說來,備牌與被移除既卡分別置於場地外牌組與墓地既右邊.而遊戲進行中所指既場地其實只含怪獸卡區,魔法,陷阱卡區與場地魔法卡區這三個地方.雖然場地有專有既場紙,但係基本上熟悉規則後可以不使用場紙也沒關係,只要場地規則上既意義有到就好.
備牌[編輯]
備牌(サイドデッキ),顧名思義,就係備用既牌.與牌組不同,備牌係15張以下具有遊戲王公式使用認可既卡片所組成,可以沒有備牌.另外,同名卡既卡片張數限制係附屬系牌組既同名卡卡片張數限制中.同樣既,備牌也必須遵守禁止,限制卡表既限制.
備牌既使用係於三戰兩勝或其他類似既多場次式晉級戰既場次之間交換用既.也就係說,第一場不可使用備牌.當場次之間將備牌中既卡片與牌組交換時,從備牌放入牌組多少張卡,就必須從牌組取出同樣張數既卡放入備牌.備牌係屬於正式比賽用,一般遊玩性質既情況下幾乎不會使用到.
額外牌組[編輯]
額外牌組(エクストラデッキ),舊稱為融合牌組(融合デッキ),由融合怪獸(融合モンスター),同步怪獸(シンクロモンスター)和超量怪獸(エクシーズモンスター)所構成,若係沒有融合怪獸,同步怪獸和超量怪獸既話這個地方可以淨空.額外牌組限定總張數為15張以下,仍必須遵守同名卡既卡片張數限制及制限卡表既限制.使用方式係系適當既時機將相對應既超量怪獸,融合怪獸或同步怪獸取出使用.
骰子[編輯]
當卡片效果有需要既時候才會使用骰子(サイコロ),有些玩家會因為計算方便既理由系卡片上放置骰子作為計算回合(ターン)數或(カウンター)數之用.
銅板[編輯]
當卡片效果有需要既時候才會使用銅板(コイン),有些玩家會因為使用方便既理由將銅板當指示物(トークン/カウンター)使用.
衍生生物[編輯]
衍生生物(Token)(トークン)係一種象徵性放置既擬怪獸,僅能用卡片既效果進行特殊召喚.代幣系場上時視為通常怪獸,不過表示形式只有表側攻擊表示與表側守備表示兩種.只要衍生生物一離場就與遊戲脫離關係.KONAMI也有發行專用既Token,不過並非強制使用.所以就算沒有專用既Token也沒關係.由於KONAMI發行既Token屬限量特別卡片,因此深受收藏家喜愛.但係也因此經常成為被嚴重價格哄抬所迫害既商品.
計數物[編輯]
計數物(Counter)(カウンター)僅能因卡片既效果放置系相對應既卡片上使用,依卡片效果不同有不同既使用方式.另外不同既卡片所使用既Counter也不一定相同.使用方式與放置原因完全由卡片既效果決定.而且,雖然同一種Counter既取得與使用方式大致相同,但係不能因此就斷定所有既Counter取得方式係一樣既.這一點係許多初接觸有關Counter卡片既玩家常犯既錯.
計算機或紙[編輯]
方便遊戲中進行生命值(ライフポイント)計算用.
卡片等級[編輯]
每一張卡片既繪製方法會直接影響卡片既價值,卡片既等級可分為以下(此分類包含日文版及美英版):
- 普卡/平卡 Normal:沒有以任何技術來製成既卡,此等級為最低等,價值很低.
- 隱普/平罕 Normal Rare/Short Print:數量較為稀少既普卡,官方並不承認此一等級.
- 銀字 Rare:此等級既卡較普卡高,以銀色印製卡片既名字.
- 亮面/面閃 Super Rare:此等級既卡較銀字高,以雷射印制圖片.
- 金亮/金閃 Ultra Rare:即係金字亮面,以燙金印製卡片既名字,雷射印製圖片,此卡係很罕有,且十分珍貴.
- 浮雕/3D Ultimate Rare:即係金字亮面浮雕,以燙金印製卡片既名字,雷射印製圖片,並以一塊塑膠鋪上圖片,且利用特殊雕刻技術雕刻薄膠,此卡較金閃更為罕有,但大部份人較愛收集金閃,而會放棄浮雕,因為金閃不會影響該張圖片.
- 銀亮/银閃 Ultra Secret Rare:即係碎銀亮面,以碎鑽型式銀色印製卡片既名字,雷射印制圖片,此卡到現時為止只曾出過10張,其中9張為應徵包1既.
- 金普 Ultra Normal:即係金字普卡,以盪金印製卡片既名字,圖片則沒有加工,只曾出過1張(日版DL4-136 インセクト女王).实际为印刷错误造成既错版.
- 普鑽/平爆 Normal Parallel Rare:整張普卡以仿鑽式印製而成,第三期轉卡機及目前既公式店專售包附卡都係這種類型既.
- 點鑽/DT爆閃 Parallel Rare:DUEL TERMINAL系列第一至第八期特有既加工,系卡片正面有如雨點般落下既點鑽加工.
- 碎鑽/DT爆閃 Parallel Rare:DUEL TERMINAL系列第九期後施行,原先既點鑽改為不規則既幾何鑽石紋路.
- 方鑽/DT爆閃 Parallel Rare:DUEL TERMINAL系列Chronicle後施行,由碎鑽再改為正方形規則排列既鑽石紋路.
- 半鑽/銀碎 Secret Rare:以碎鑽型式銀色印製卡片既名字,圖片印製與普鑽相同(底色以銀色為主).
- 斜鑽/斜碎 Secret Rare(SCR):以銀字印製,圖片由斜閃製成,此卡只限存系於美英版.
- 全鑽 Secret Ultra Rare:整張卡以仿鑽式印製而成,卡片既名字由燙金印製(美版LOB-125 Gaia the Dragon Champion).实际为印刷错误造成既错版.
- 黃金 Gold Rare:即係金字暗亮面金邊,以盪金印製卡片既名字及卡既邊(通常既卡邊顏色為黑色),雷射印制圖片,Gold Series中被普及.
- 雷射/全息 Holographic Rare/Ghost Rare:白色化亮面圖片,以全鑽(含斜鑽)型式銀色印製卡片既名字,雷射印制圖片,及圖片經過處理(白色化),係最為罕有既卡,極為珍貴.TACTICAL EVOLUTION(505)至THE DUELIST GENESIS(601)圖片皆為2D樣式,CROSSROADS OF CHAOS(602)後開始升級成為3D樣式,爾後每期既雷射卡都系彩度及3D化上做了提升.
- VE系列既卡片虽然官方将罕贵度也归为Ultra Rare,但卡片名字为红色印製.
- 官方将DUEL TERMINAL系列全归类为Parallel Rare,但这两种闪膜加工并非卡片等級既一种,不同既DT卡会再细分Normal/Rare/Super Rare/Ultra Rare/Secret Rare等罕贵度.
遊戲前置規則[編輯]
勝利條件與生命值[編輯]
生命值(ライフポイント)代表存活系遊戲中既點數.此點數先歸零既一方係輸家.正式比賽為8000點.
勝利條件分四種.第一種係對手生命值先歸零.第二種係對手既牌組已空造成其系要抽牌(ドロー)既時候沒有辦法抽出卡片.第三種係使用了具有特殊規則效果既卡片取得勝利.第四種為對方玩家認輸,認輸方式為將手牌蓋系牌組上.
怪獸既基本使用[編輯]
使用怪獸(モンスターカード)需要經由通常召喚,反轉召喚或特殊召喚三種方式進入場上.
通常召喚[編輯]
通常召喚(通常召喚)既方式,係從手牌將想要通常召喚既怪獸,以“表側攻擊表示”或“裏側守備表示”兩種表示型式其中一種放置到場上.以表側攻擊表示放置到場上稱為召喚(召喚),裏側守備表示放置到場上稱為覆蓋(セット).但係依照等級既不同與卡片效果既要求,有時也要進行升級召喚(アドヴァンス召喚) [5],就係將自己場上既怪獸送往墓地.大致上來說,等級5,6係解放一隻怪獸,7等以上係解放兩隻怪獸.也有因為卡片效果要解放三隻怪獸. 若係沒有卡片效果影響,一回合只能進行一次通常召喚.若係有寫明此卡不可通常召喚(このカードは通常召喚できない.)既卡片就不可以使用通常召喚.由於升級召喚[5]仍然係通常召喚,也分召喚跟覆蓋.所以進行了升級召喚之後,同一回合就不可以進行通常召喚了.
反轉召喚[編輯]
系我方既主要階段不以卡片效果將自己場上裏側守備表示既怪獸轉為表側攻擊表示稱為反轉召喚(反転召喚).反轉召喚沒有次數限制.
特殊召喚[編輯]
特殊召喚分為規則特召和效果特召. 規則特召係系自己既主要階段(メインフェイス)支付手牌中手牌想要特殊召喚既怪獸其怪獸效果既代價,或係滿足手牌想要特殊召喚既怪獸其怪獸效果既特殊召喚條件,以進行特殊召喚.規則特召只有表側攻擊表示與表側守備表示兩種表示型式.另外規則上既特殊召喚不視為卡片效果既發動.但係可以對此類特殊召喚進行無效特殊召喚既行為.而效果特召則係運用各類卡片既效果進行特殊召喚.此類特殊召喚需要發動卡片,另外進行此類特殊召喚時由於系卡片效果處理中,因此不能單純對此類特殊召喚進行無效特殊召喚既行為,而只能無效該卡片既發動.
- 融合召喚(融合召喚):為效果特召或規則特召既一種,召喚怪獸需要使用「融合」或其他類似效果既魔法卡,將融合怪獸上既素材送去墓地裡,將指定既怪獸從額外牌組中以表側攻擊或表側守備形式召喚.但某些融合怪獸不系此限.具有融合召喚效力既魔法卡具代表性既有「融合」,「黑暗融合」,「未來融合」等.
- 儀式召喚(儀式召喚):為效果特召既一種.藉由儀式怪獸上指定既儀式魔法卡或通用儀式魔法卡既效果,將手牌和場上合計與該儀式怪獸等級相同既怪獸解放,將儀式怪獸以表側攻擊或表側守備特殊召喚.
- 同步召喚(シンクロ召喚):為規則特殊召喚既一種.使用需要系自己回合既主要階段中,以自己場上既一體協調怪獸(チューナーモンスダー)加上部分其他非協調怪獸,而所有怪獸等級合計等於欲召喚既同步怪獸等級時,才可以宣言"同步召喚".(一般來說指定既怪獸中,協調怪獸僅能有一體,而其他怪獸沒有限制,然而也有例外既卡片存系.)
宣言後要將上述既怪獸一起送入墓地,然後從特別牌組選擇欲召喚既同步怪獸,以表側攻擊表示或表側守備表示特殊召喚上場.
- 超量召喚(エクシーズ召喚):為規則特殊召喚既一種.系場上有兩隻以上既同等級決鬥怪獸時,可以把那些怪獸作為素材特殊召喚超量怪獸,超量怪獸既等級需與作為素材既怪獸等級一樣.超量召喚系怪獸格沒有空位時也能進行,並可以表側攻擊或表側守備形式召喚,沒有經過正規超量召喚既超量怪獸不能特殊召喚.而作為素材既怪獸係不需送去墓地,反而疊放系超量怪獸卡牌作疊放單位(ORU),支援超量怪獸既特殊效果.作为疊放單位既怪獸不被视为卡,用法类似計數物.
宣言後要超量怪獸既素材系1個怪獸卡區域上縱向重疊,然後從額外牌組選擇欲召喚既超量怪獸,將之疊系超量素材既上方,以表側攻擊表示或表側守備表示特殊召喚上場.不可以使用Token进行超量召唤.
攻擊與戰鬥[編輯]
攻擊與戰鬥係系遊戲中既戰鬥階段(バトルフェイズ)才有既行為.只有系玩家回合既戰鬥階段中,玩家既怪獸才能夠發動攻擊,並且一隻怪獸只能發動一次攻擊.發動攻擊既方式係由想發動攻擊既玩家選擇該玩家自己場上一隻表側攻擊表示既怪獸,並選擇對手玩家場上一隻怪獸為攻擊對象發出攻擊宣言.系攻擊宣言後到傷害步驟間有一段時間可以發動卡片,系這段時間若係發生攻擊對象消失或係對手玩家多出新既怪獸(造成攻擊回捲既情況),想發動攻擊既玩家可以重新選擇攻擊對象或係取消攻擊.但係,取消攻擊既怪獸仍然視為已攻擊過既怪獸.若係沒有卡片發動,那就算攻擊成立,並進入傷害步驟.比較特殊既係攻擊裏側守備表示既怪獸時,系進入傷害步驟後裏側守備表示既怪獸會系傷害判定前翻開成表側守備表示既怪獸.若係反轉效果怪獸則系此時發動效果,只係反轉效果怪獸既效果處理並不係系此時處理既,而係延到戰鬥結束後處理.
傷害步驟與傷害判定[編輯]
傷害步驟(ダメージステップ)分三個動作進行.第一個動作係傷害步驟開始,系這個時候就有了傷害步驟卡片發動限制既存系了.基本上來說除了增減攻守值既卡跟反制陷阱外,只有發動條件上明確准許系此時發動既卡片或官方問答中提及准許系此時發動既卡片才可以發動.但這裡指既係非必發既卡片與卡片效果,必發既卡片效果係准許系這時發動既.另外基本規則有要求,傷害步驟發動卡片既時間要系傷害判定前.不過由於有卡片效果為主既規則系,也有傷害判定後發動既卡片存系.
第二個動作係傷害判定,傷害判定依防守方表示型式既不同而以同既判定方式.系這裡確定被戰鬥破壞既怪獸要送墓地,並且依傷害判定既結果給予玩家損傷.
- 當防守方既怪獸係攻擊表示時既情況:以攻擊方怪獸既攻擊力對上防守方怪獸既攻擊力.當攻擊方怪獸既攻擊力高於防守方怪獸既攻擊力時,防守方怪獸被戰鬥破壞,雙方攻擊力差額以戰鬥傷害(戦闘ダメージ)既型式從防守方玩家既生命值扣除;當攻擊方怪獸既攻擊力等於防守方怪獸既攻擊力時,攻擊方怪獸與防守方怪獸都被戰鬥破壞,無戰鬥傷害;當攻擊方怪獸既攻擊力低於防守方怪獸既攻擊力時,攻擊方怪獸被戰鬥破壞,雙方攻擊力差額以戰鬥傷害既型式從攻擊方玩家既生命值扣除.
- 當防守方既怪獸係守備表示時既情況:以攻擊方怪獸既攻擊力對上防守方怪獸既守備力.當攻擊方怪獸既攻擊力高於防守方怪獸既守備力時,防守方怪獸被戰鬥破壞.無戰鬥傷害;當攻擊方怪獸既攻擊力等於防守方怪獸既守備力時,沒有怪獸被戰鬥破壞,也無戰鬥傷害;當攻擊方怪獸既攻擊力低於防守方怪獸既守備力時,沒有怪獸被戰鬥破壞,但攻擊方怪獸既攻擊力與防守方怪獸既守備力差額以戰鬥傷害既型式從攻擊方玩家既生命值扣除.
第三個動作係傷害步驟結束並處理傷害步驟時發動既卡片效果.
卡片既發動與效果處理[編輯]
卡片既發動依不同既卡片而有不同既模式.基本上怪獸卡係以宣言既模式發動效果,魔法,陷阱卡則係以表側表示放置系場上既瞬間為卡片既發動.除此之外,也有滿足條件就會自動發動既卡片.有些永續魔法或永續陷阱既效果雖然會置入連鎖(チェーン)中,但係這些魔法,陷阱卡仍然係以表側表示放置系場上既瞬間為這些魔法,陷阱卡既發動時間點.其他時間點使用這些魔法,陷阱卡既效果都只係啟動效果而已.以怪獸來說,還有永續效果怪獸既永續效果不需要發動既特殊情況.
怪獸效果有五種分類,各有不同效果:
- 反轉效果(リバース効果):只要怪獸從裏側表示變成表側表示就會一定會發動既效果.判定此類效果最容易,因為效果開頭一定係「リバース:」.
- 起動効果(起動効果):僅能系自己回合既主要階段使用既效果.如果不宣言發動係不會發動既.
- 永續效果(永続効果):永續效果怪獸以表側表示存系系怪獸卡區就會有此效果.由於沒有發動,因此雖有咒文速度卻從未置入連鎖.
- 誘發即時效果(誘発即時効果):咒文速度2既怪獸效果總稱.基本上這類效果會有類似起動効果卻可以系對手回合發動既能力或係無效卡片發動既能力等咒文速度1既卡片辦不到既能力.也有因為官方問答(FAQ)而被判定成此類效果既例子.
- 規則效果(ルール効果):特殊規則或係召喚限制等不屬上述任一效果既效果.
發動怪獸卡效果需要符合卡片效果所要求既發動條件(発動条件)才可發動卡片效果.同時,一些卡片發動效果時需要支付代價(コスト),代價通常寫系卡片效果最前面.發動卡片時一律係支付代價後卡片才發動,所以就算發動無效代價也不能回收.卡片發動成功後,有些卡片會禁止玩家使用某些卡片或限制某些卡片既動作,這就係誓約效果(誓約効果),基本上誓約效果係介於效果跟發動條件之間既東西.發動成功後不管效果係否被無效都要遵守誓約,但係發動無效既話可以不用遵守誓約.此外,若係某個誓約效果禁止玩家使用既卡片或限制某些卡片既動作已被玩家使用或進行過時,擁有此誓約效果既卡片不可以發動.
系同一時間點處理複數卡片既時候,會以連鎖(チェーン)既方式來解決.不過連鎖並不係毫無限制既系同一時間點發動複數卡片.連鎖必須遵守優先權與咒文速度既限制,而且連鎖既方式係當一張卡片發動後,優先權轉移到對方,對方可立即再發動一張卡片,或係有優先權既一方放棄連鎖.此後優先權會轉移回到一開始發動卡片既人,並可由一開始發動卡片既人連鎖發動一張卡片.依此原則可不斷連鎖直到雙方都不再連鎖為止.最先發動既卡稱連鎖1,之後依序以連鎖2,連鎖3……稱呼.另外,連鎖既效果處理係由最後發動既卡片最先處理效果,再來係由倒數第二發動既卡片處理效果……如此這般直到最後處理效果既卡,也就係最先發動既卡(連鎖1)處理效果.
連鎖線既設定係由優先權(優先権)所控制,這係最優先發動卡片既權利.系回合或係階段一開始時,優先權係屬於回合玩家既,當回合玩家發動卡片時,會轉移至對手玩家.也就係說,回合玩家發動卡片時,由於優先權轉移,擁有對應回合玩家卡片既發動進行連鎖既會係對手玩家.另外,當回合玩家結束回合或階段既時候,優先權會轉移至對手玩家.也就係對手玩家可以要求系回合玩家既回合或階段結束前發動卡片.這時要係對手玩家使用優先權發動卡片既話,基於優先權轉移,回合玩家係可以使用連鎖既優先權進行連鎖既.
咒文速度(スペルスピード)則係控制連鎖長度既系統.一張卡片既速度值若係小於發動中既卡片,係不可以連鎖發動中既卡片發動.除了同時好幾張誘發效果卡片發動既情況外,基本上連鎖2以上都見不到速度1既卡片.各類卡片既發動速度如下:
- 速度1(最慢):通常魔法,儀式魔法,永續魔法,裝備魔法,場地魔法,怪獸既起動效果,怪獸既誘發效果,怪獸既反轉效果,怪獸既永續效果(但係實際上因為沒有發動,怪獸既永續效果係不存系於連鎖中既)
- 速度2(中等):通常陷阱,永續陷阱,速攻魔法,怪獸既誘發即時效果
- 速度3(最快):反制陷阱
遊戲流程[編輯]
遊戲既開始方式[編輯]
由雙方玩家握手以示禮貌後,猜拳決定先後.先後決定後從牌組抽出5張卡做為遊戲(或稱決鬥(デュエル))開始時既手牌.系三戰兩勝或其他類似既多場次式晉級戰(稱為競賽)既第二場次以後則由前一場既輸既人決定先後.若係前一場平手則再猜拳決定先後.
遊戲以回合制進行.以一個玩家既回合當作一個回合計算,也就係說雙方輪流過一輪時已經經過兩個回合.系一個回合中又設有好幾個階段.階段中有必須要做既事跟可以做既事.
首先係抽牌階段(ドローフェイズ),系此階段既回合玩家必須從自己既牌組抽一張牌.雙方玩家可系此階段進行咒文速度2以上卡片與效果既發動(咒文速度1既非必發卡片效果不可發動).除此之外,卡片效果要求系此時處理效果既卡片也系此時處理效果.
抽牌階段後會進入準備階段(スタンバイフェイズ),卡片效果要求系此時處理效果既卡片系此時處理效果.雙方玩家可系此階段進行咒文速度2以上卡片與效果既發動(咒文速度1既非必發卡片效果不可發動).
玩家隨後會進入主要階段1(メインフェイズ1),可進行怪獸既通常召喚,反轉召喚,特殊召喚,魔法卡與陷阱卡既發動與覆蓋.
主要階段後係戰鬥階段(バトルフェイズ),但這並非強制性進入既階段,甚至,遊戲開始後第一回合既先攻者還禁止系第一回合進入戰鬥階段.戰鬥階段係唯一以步驟(ステップ)來分既階段.雙方玩家可系此階段進行咒文速度2以上卡片與效果既發動(咒文速度1既非必發卡片效果不可發動).但係系其中既傷害步驟(ダメージステップ)除了限制系咒文速度2以上卡片才可發動外還另外設限.戰鬥階段主要分四個步驟.
- 開始步驟(スタートステップ):戰鬥階段一開始會經過既步驟,系戰鬥階段中開始第一個攻擊宣言前都算系此步驟.雙方玩家可系此步驟進行咒文速度2以上卡片與效果既發動(咒文速度1既非必發卡片效果不可發動).
- 戰鬥步驟(バトルステップ):攻擊宣言到傷害步驟開始前以及傷害步驟結束到下一個攻擊宣言開始既時間點都算系此步驟.會與傷害步驟不斷交互循環直到玩家決定不再進行戰鬥.雙方玩家可系此步驟進行咒文速度2以上卡片與效果既發動(咒文速度1既非必發卡片效果不可發動).
- 傷害步驟(ダメージステップ):進行傷害判定既步驟,傷害步驟系傷害判定確定後立即結束.傷害步驟結束時自動進入戰鬥步驟.
- 結束步驟(エンドステップ):戰鬥階段結束會經過既步驟,要到此步驟要系戰鬥步驟宣言結束戰鬥階段.雙方玩家可系此步驟進行咒文速度2以上卡片與效果既發動(咒文速度1既非必發卡片效果不可發動).
戰鬥階段之後進入主要階段2(メインフェイズ2).基本上和主要階段1可以進行既行動係一樣既.要注意既係一般既情況下,通常召喚兩個主要階段合計只能進行一次.若沒有進入戰鬥階段則無此階段.
回合結束前會進入結束階段(エンドフェイズ),玩家需調整手牌張數(一般情況下系回合玩家既結束階段,回合玩家手牌數必須不超過6張,若有多餘則數要選擇一些手牌捨棄使其只剩6張.)與處理要求系此時處理效果既卡片效果.雙方玩家可系此階段進行咒文速度2以上卡片與效果既發動(咒文速度1既非必發卡片效果不可發動).
特別既規則[編輯]
- 當卡片效果與規則矛盾時,以各卡既效果為主,如卡片效果相撞,以卡片效果速度為優先處理
- 原始攻擊力係問號(?)既怪獸,系場上計算原始攻擊力時原始攻擊力視為0.
系手牌,牌組,墳場中並不視為0.
- 蘇生限制:條件召喚怪獸,儀式怪獸與融合怪獸若係未以正規既方式特殊召喚即送墓地,不可以使用卡片效果從墓地特殊召喚這些怪獸.此外,除了有清楚標明係專為這類型怪獸使用既特殊召喚卡片效果外,從手牌或牌組(額外牌組)裡特殊召喚只能使用正規既方式特殊召喚.
- 咒文速度:如使用速度為1既通常魔法卡(如大嵐等),用以破壞對手既卡或自己既,對手或自己都可以發動速度較快既卡(如己方使用大嵐,對方係可以發動已經埋伏既陷阱或速攻魔法卡(如和睦使者),如同上面所說,速度較快者可以按條件或無條件發動.
卡片取得既渠道[編輯]
玩家主要可從補充包,結構牌組或書籍和電玩所附既贈卡獲得卡片.補充包分為新系列,復刻包,決鬥包,大會包,應募包和特別包.日文版每一彈新卡種類約60種,通常以30包為一盒.每包有5枚卡,每一系列既封面會有所不同.新系列係指當前日本正系播放既動畫使用中既卡片,每1-2個月出一次,第六及五期系列有80種卡,第四期有60種卡.復刻包,意思係「再版」,即一樣既卡,會出現系別既包裝裏,如:「Expert Edition 3」,「Beginner's Edition 2」 以及近期推出既黃金包 [Gold Series].決鬥包即係以動畫內人物為要素,將動畫內角色所使用既牌封入.它以15包裝入一盒,每包有五張卡片,一盒係絕不可能有齊全部卡種,如:「Duelist Pack-十代編2」,「Duelist Pack-萬丈目編」.大會包為每逢任何官方比賽而推出既包,以金閃及銀字鑽為主,最近還推出了10周年記念包,為重繪版,該包不會系港澳地區出售.應募包主要係參加JUMP COMICS活動既贈品或係訂閱V JUMP或W JUMP既禮品,有少許既時間,曾出現價值連城既卡.這包與大會包完全不同,應募包十分罕有,只會出一次,未曾出過再版,而大會包則係大量出產,幾乎未曾斷貨.
構築牌組:這係最容易構築卡組既方式,因為一盒內就已幫玩家們準備好了決鬥既牌組.早期以動畫內主角牌組為要素,如武藤遊戲(遊戲編),海馬瀨人(海馬編),這些牌組內含有多張禁卡(如黑森林女巫),而這些既牌組又分為新手牌組及基本牌組,新手牌組包括基本既怪獸卡(以無效果生物為多),魔法及陷阱,基本牌組係依足動畫內既角色卡組來構成既;近期則以屬性與種族為主,如失落既聖城(天使族),惡魔之門(惡魔族),這些既牌組不夠於成一副完整既牌組,只可作為基本既構牌材料;而新手牌組則係一副完整既牌組,這種牌組既代號為YSD.
書籍與電玩贈卡:與遊戲王相關既電玩會贈一些卡片.遊戲王相關電玩既攻略本也會贈一些卡片.另外集英社既JUMP COMICS也有部份書籍會贈一些卡片(如遊戲王R1,遊戲王R3,遊戲王R4,遊戲王GX1或係某些月份既V JUMP).
V JUMP係經常附有贈卡,而W JUMP則只會系某幾期附送一些贈卡,相對之下,V JUMP一期贈卡公價為80元,而W JUMP需然較少送卡,但每張既罕有度較V JUMP為高.
參考[編輯]
- ↑ KONAMI新聞稿:http://www.konami.jp/topics/2009/0807/
- ↑ 歐貝利斯克巨神兵
- ↑ 同巨神兵
- ↑ 最新官方網站公報既禁卡表
- ↑ 5.0 5.1 升級召喚(アドヴァンス召喚)舊稱為犧牲召喚(生け贄召喚).解放(リリース)舊稱為犧牲(生け贄)
出面網頁[編輯]
- 遊戲王卡片遊戲官方網站
- (英文)遊戲王卡片遊戲官方遊戲規則
- (日文)遊戲王 KONAMI總合網站
- (日文)遊戲王ONLINE 註:官方嘅線上遊戲.
- (日文)遊戲王卡片Wiki 註:由玩家設立嘅Wiki.
- (日文)遊☆戯☆王OCGエキスパートルールHP


text:
好難影相,因要拆開個殼,我屋企有兩部分體分別都試過咁樣滴水.廳果部上兩個星期先啱啱試過一次,通常開左機一段先時間出現,過程如下:
1.用把梯爬上去,先揭起個機蓋(同洗隔塵網一樣),冇乜難度
2.取出隔塵網(其實可以吾洗),但會方便D
3.要扭開哂所有機殼既鑼絲(每部機有几多粒鑼絲係吾定,我部機就有6粒),一般係底有3~4粒,兩側各有1粒,個頂係無
4.跟住要將成個機殼取出(呢度有D難度,用少少力),先輕力拉開殼底,兩邊各有一個扣,機頂有2~3個隼扣(所以冇鑼絲)
5.衣機會見到成個機身,係頂部有D銅色密封既喉,怖滿水珠(就係果D倒汗水既來源),下面有出風口,最底就係裝滿水同布滿塵既水兜.(側邊會有D感應器或零件,吾好攪佢)
6.水兜兩邊既其中一邊會見到個去水"loan",個"load"好細,直徑1cm左右,週圍通常係塞滿塵,當塞滿塵就會攪到D水去得好慢,慢慢就會滴水,甚至會比風吹左D水出尼
7.揾條尺零長幼身膠喉,一邊剪尖,伸入個"load"度,係另一邊用力吹條喉,盡量吹走塞係入面D塵,頭兩三下會感到難吹D,之後慢慢會通哂,會見到水兜D水會流得快左
8.因水兜個位好窄,好難抹,要揾D厠紙索乾水兜D水,同"new"走D塵.
9.之後順便抹下部機同洗下個殼同隔塵網,再装返哂D野就掂
因等CF尼都要有排,夜晚又吾會理,無理由等几日.其實吾難,我都係之前聽CF講過,到真係滴水時再試下自己攪,成個過程約30分內應可攪掂,視乎手勢.
我今晚試下先, thanks !!!!
急救 急救 吾該!
於是我又找了一位師傅,佢又話吾關去水喉事,係泠氣機污檅,d塵塞住,洗完機就冇事gala! 錦咪又比佢洗吓law, 唉~點知洗完第日仲係滴水,仲沿住喺塊牆漏落黎,攪到我塊牆成撻黃水積,又撲左出黎,真係激死我喇!!!
究竟係咪真係條去水主喉斜度吾夠呢?(個個師傅講都吾同 )
有冇可信賴的師傅介紹呢? (識得安過成條去水喉的) 我住香港東區.
吾該!各位救救幫幫忙!
[ 本文章最後由 jo10 於 08-7-28 15:59 編輯 ]
原文章由 jo10 於 08-7-28 16:49 發表
irhk:
thanks for yr reply!
我部機係跟新樓就有响喥,02年入伙,初初幾年冇事!
係揾大金通去水,但今次通吾倒,佢就話去水主喉斜度吾夠,去不到水,再通都吾係長遠之計,要安過條去水喉才治本!
我都會叫番今次洗機個師傅 ...
個師父點幫你通條喉呀?揾鐵線通?揾膠喉吹(我用呢個方法)?
其實冇話條喉夠吾夠斜架,有地心吸力丫麻,除非外牆喉位高過冷氣去水位.因我係兩部分體機share一個木殼藏哂d喉,兩係雪種及兩係去水喉疊埋一齊貼住陣底打橫走7呎先出到外牆,斜水高度都係得2~3吋左右(裝修時咁啱見到),一樣係吾夠斜,一樣有漏水.因為第一次漏水時揾冷氣CF睇過,佢都話可能係斜水問題,一係間吾中自己吹下,一係拆左哂再做過mouth: ﹔雖然我個裝修CF話免費幫我重做,但係最後我都費事搞,因為我係用gym board包哂全條陣做左個假木殼走喉,一郁就好大工程,我寧願自己通下條喉.
你話沿住牆身漏水..位置淨係分體機底,還是整幅牆沿住去水喉呀?
希望只係分體機底啦!咁樣可能係塞咗D塵响條喉度
如果係沿住去水喉一帶滲出水就麻煩喇!
新樓跟機可能係廳,房啲分體機去水全部經走廊假天花位出外牆或冷氣機地台.去水膠喉太長會隨時日變鸞而積水,幾部機嘅去水喉中途再駁埋一條出都會影响去水情况,另受樓底問題影响會令做去水喉管斜度唔夠.如代理師傅有實際睇過啲去水喉位,可信性較高.
其次,新樓跟機一來安裝咗時間較耐,而發展商做執修係唔會幫你包住部機;就算之後入伙前私人裝修,師傅幫你包住部機,都會有好多建材物料積响部機內.除咗之前 post 提到個前水兜可以清潔到,响金屬片背後下,如果積咗太多塵,雜物一樣會影响去水.師傅有需要係會帶一支「大風筒」吹出啲雜物.
或者先簡單 check 咗 室內機去水駁口有冇鬆咗先!
thanks for yr reply!
我見個師父揾膠喉吹的,又洗過成部機!
之前我見大金師父打開個假天花(分體機後面位置),話條去水喉吾夠斜(好似係指住d鐵喉).
佢都係叫我拆左哂再做過先一勞永日mouth: ,我就係驚又轉牆又盛好大工程,又冇相熟師父吾知靠吾靠得住!
咁你係部機都係去水喉吾夠斜? 每次自己通吓就ok?
初初淨係分體機底滴水(零空滴落地板),洗過成部機後,滴水就係機底近牆身滴水,所以沿住牆身滴!


text:
倫文敘老點柳先開
劇情大綱[編輯]
倫文敘同柳先開都係廣東嘅著名才子,兩個人成日用啲鬼馬嘅文章同埋玩諧趣鬥氣而聞名,不過兩個人嘅性格其實係兩個極端,亦因為咁而成日發生口舌之戰.
柳先開為人正直,武功高強,最鍾意抱打不平,以警惡懲奸而廣受普羅大眾嘅歡迎.至於倫文敘份人就鬼馬多端,成日用埋晒啲小聰明嚟整蠱人,搞出好多抵死過癮嘅笑料出嚟.
某一年嘅鄉試,兩個人一齊去應考,點知倫文敘僥倖高中咗,搞到柳先開耿耿於懷,於是發誓要搵倫文敘再比高下.之但係原來倫文敘其實唔鍾意讀書,只係因為俾佢啲鄉紳同埋娘親嘅威迫利誘低下先至走去省城嘅明校就讀,亦因為咁先會同柳先開成為同學仔.喺學校裏面,兩人成日鬥氣不在話下,更因為一齊追女同學程情搞到笑話連篇.
明校嘅校長向錢漢為人極之勢利,而且孤寒成性,重整咗好多古靈精怪嘅規矩要學生遵守;不過自從先開同埋文敘嚟到呢間學校之後,成日玩返校長轉頭,搞到校長成日出醜.有一次,明校為咗要同東方書院爭奪一年一度嘅校際比賽冠軍,校長向錢漢就請咗李尋歡嚟教書,希望藉此挫一挫東方學生嗰種囂張嘅銳氣,點知比賽嗰日,東廠高手突然殺到嚟,重話要緝拿李老師,先開同埋文敘覺得件事有啲唔妥,認為係別有內情,於是決定聯手一齊去偵破呢單嘢,兩個鬥氣冤家亦因為呢件事而從此建立友誼.


text:
作客入波優惠
作客入波優惠(又叫作客入球優惠,客場入波優惠)係喺足球比賽入面嘅其中一種規則,佢一般用喺主客制嘅淘汰賽入面(唔理係先客後主定係先主後客都好).呢個規則係由歐洲足協喺1965年嗰陣提出嘅.
呢個結果係一般出現喺兩隊之間主客隊兩場對陣先至有,佢係一種決定兩場波夾埋嘅總比分.喺好多比賽入面,作客入波優惠係防止啲比賽兩場波法定時間打嗮之後,每次兩個隊總比分打和就打加時或者互射十二碼嘅局面.
使用範圍[編輯]
呢個作客入波優惠喺好多大至洲際嘅比賽,細至小型嘅市級聯賽嘅淘汰賽入面(兩回合比賽)都用呢個規定.例如包括歐洲聯賽冠軍盃,亞洲聯賽冠軍盃,歐霸盃,非洲冠軍盃,非洲聯盟盃,中國足協盃,中乙聯賽嘅季後賽,FIFA世界盃外圍賽嘅附加賽等都係用呢個規定.
不過唔係每個洲際嘅足球兩回合比賽完嗮之後都係睇作客入波優惠.喺2005年之前南美洲嘅足球聯賽或比賽係唔玩呢家嘢嘅,如果兩隊主客兩回合打嗮都重係打和嘅話,就唔會睇結果直接互射十二碼嘅.家陣嘅南美自由盃雖然話有作客入球優惠,但係如果兩隊主客兩回合打嗮都都重係打和,係唔會打加時直接入互射十二碼嘅.不過都有例外嘅國家,巴西足協盃都重係用緊國際通用嘅作客入波優惠嘅.
規則[編輯]
如果對賽嘅兩隊波打嗮兩場法定時間90分鐘嘅比賽之後,夾埋嘅比分係平手嘅話,咁就睇邊隊作客入得多啲嗰隊就贏.如果都係一樣嘅話就要打加時,再分唔到勝負就互射十二碼,直到分到勝負為止.
亦有啲情況,如果對賽兩隊喺兩場波嘅法定時間都係喺同一個體育場打嗮之後,咁就揀過第二日再喺邊個作客入波多嘅隊嘅所屬主場踢多一次(例如英格蘭足總盃或意大利足總盃).
例子[編輯]
例如喺2001——2002賽季歐洲聯賽冠軍盃四強,利華古遜對曼聯:
- 第一場:曼聯 2-2 利華古遜
- 第二場:利華古遜 1-1 曼聯
利華古遜以作客入波2-1搞掂曼聯打入歐冠決賽.
例如喺1971——1972賽季歐洲聯賽冠軍盃第一輪,阿維達貝治對車路士:
- 第一場:阿維達貝治 0-0 車路士
- 第二場:車路士 1-1 阿維達貝治
阿維達貝治以作客入波1-0搞掂車路士打入第二輪.


text:
北極熊
北極熊,又叫白熊,係北極圈裏面土生土長嘅熊,亦係現存陸上最大型嘅食肉動物之一.佢亦位於北極裏面食物鏈最頂層.佢擁有極厚嘅脂肪同毛髮嚟保暖,佢白色嘅外表喺雪白嘅雪地上係良好嘅保護色,但裏面皮膚其實係黑色嘅.而且佢可以喺陸上同海上捉嘢嚟食,因此佢能夠喺北極呢種極嚴酷嘅氣候入面生存.
活動範圍[編輯]
北極熊係一種圍繞極地生存嘅動物,佢哋嘅活動範圍主要響北冰洋附近,而最南可以喺有浮冰出沒嘅地方搵到佢哋(現時可以搵到佢哋最南方嘅為加拿大嘅詹姆士灣).而最北可以喺北緯88度發現佢哋,而且有證據顯示佢哋會橫越北極點.
佢哋嘅主要活動中心為︰
最近因為溫室效應令到北極冰川融化而開始危及佢哋嘅生存,有分析顯示佢哋可能會喺21世紀絕種.呢個趨勢可以由佢哋活動範圍嘅最南端不斷向北遷移睇得出,而家啲人亦冇任何計劃將佢哋移居至其他適合佢哋生存嘅環境,好似南極洲.
體型同體重[編輯]
北極熊作為最大型嘅陸上食肉動物,佢擁有老虎兩倍嘅體積同獅子兩倍嘅重量,成年雄性北極熊大約重400至600公斤,最極端嘅甚至超過800公斤.成年雌性北極熊嘅體積大約係雄性嘅一半,而重量就大概係200至300公斤.成年雄性北極熊大約高2.4至2.6米,而成年雌性北極熊則大約高1.9至2.1米.啱啱出世嘅北極熊大約只重600至700克.現存北極熊數量大約係16000至35000隻,其中大約60%活躍於加拿大.
亞種[編輯]
普遍認為北極熊冇仍然生存嘅亞種.事實上因為北極熊同棕熊可以交配出可以繁殖後代嘅雜種,所以亦可以將北極熊視為棕熊嘅亞種.
北極熊嘅種類數仍然係統計緊,IUCN/SSC Polar Bear Specialist Group("PBSG")呢個國際性研究及管理北極熊事務的科學團隊大約確認咗20種唔同嘅北極熊種類,而其他科學家就大約確認咗6種唔同嘅北極熊種類,但冇任何仍然生存嘅亞種︰
毛髮同皮膚[編輯]
北極熊嘅鼻同皮膚係黑色嘅,但係同毛嘅顏色好唔同.喺佢哋甩毛嗰陣,啲毛係白色,夏天嗰陣啲毛俾陽光氧化為黃色,有時重會顯示到綠色.佢哋啲毛嘅作用係為咗提供極佳嘅保護色同禦寒能力.好多人幻想啲北極熊打獵嗰陣會冚住黑色嘅鼻,驚俾獵物發現,但係到目前為止仍然未有科學家觀察到.不過,佢哋會喺瞓覺嗰陣冚住口同鼻,可能係為咗禦寒.腳掌嘅毛變得僵硬,亦係為咗防止身體熱量流失.
同其他喺北極生活嘅動物唔同,北極熊永遠唔會喺夏天甩外皮令身體變得較為陰暗.佢啲毛係透明同無上色嘅(就好似雲裏面嘅一滴水點).啲毛之所以顯示係白色而唔係透明就好似當水點匯聚成雲後,雲都唔係透明呢個道理一樣.啲毛吸收咗紫外光,因此並唔會傳送光同熱到皮膚.但係,啲毛反而令佢哋會喺10 °C(50 °F)以上嘅地方變得過熱,亦因為咁,佢哋並唔可以喺紅外線下生存.
2005年7月,少數喺波菲特動物園嘅北極熊,外表因為藻類喺毛管上生長而變成咗綠色,而芝加哥當年嘅氣候極之悶熱.但係動物園嗰邊並無採任何行動,因為過去嘅經驗係藻類嘅生長對北極熊並無負面影響.動物園職員認為畀北極熊曝露喺氯氣或漂白劑之下對佢造成嘅傷害重大.2004年2月,兩隻喺新加坡動物園嘅北極熊外表亦因為咁變咗綠色.動物園發言人指咁係因為新加坡悶熱嘅天氣令藻類容易生長.受影響嘅北極熊俾過氧化氫沖洗後就回復返原來嘅顏色.呢種情況喺1979年夏天聖地牙哥動物園亦出現過,但嗰次係用鹽水來幫受影響嘅北極熊治療.
習性同嘢食[編輯]
北極熊係熊科之中最鍾意食肉嘅動物,亦係同類動物之中最鍾意食魚嘅.佢哋主要食海豹,尤其係環斑海豹,不過佢哋亦會食任何能夠俾佢獵殺嘅動物,好似貝類,蟹,甚至白鯨.
北極熊游水好掂,佢哋通常可以喺離大陸幾里嘅地方出沒.咁可能係佢哋開始進化到喺海捕捉獵物嘅訊號,但最近有證據顯示出咁係因為溫室效造成冰川融化而令佢哋焗住噉做.佢哋喺陸上獵食嘅效率亦好高,咁係因為佢哋奔走速度奇高,甚至跑得快過人.
作為食好多魚嘅食肉動物,北極熊消化咗大量維他命A,並儲喺個肝度,以前人類經常因為唔知情而食咗北極熊嘅肝而導致中毒.雖然成日食好多肉,但佢哋亦會食腐肉,例如擱淺嘅鯨魚,此外亦會食蔬菜類,主要係生長喺晚夏嘅漿果同樹根.喺可預見嘅未來,佢哋亦有可能會發展出進食食物殘渣嘅能力,因為喺加拿大曼尼托巴·邱吉爾附近經常有北極熊翻倒垃圾筒揾嘢食,甚至有人見過佢哋食潤滑劑同埋車用潤滑油.
因為喺北極嘅水抑係就被冰封,抑係就太多鹽而唔適宜飲用.佢哋主要液體來源係獵物嘅血.然而,如果北極熊長時間唔夠嘢食,佢哋嘅新陳代謝會移向冬眠狀態,因為北極熊能夠有效咁由皮下脂肪提取能量及水,佢啲血亦可以容忍較高濃度嘅尿素,尿酸同埋肌酸酐,大部份動物如果係咁一早已經死咗.北極熊唔同其他熊,佢哋並唔會冬眠,因為佢哋適應咗寒冷天氣就唔會冬眠.
北極熊唔識捕食嘅包括海象同埋成年鯨魚:成年鯨魚體形太大,北極熊捉唔到;海象嘅長角連北極霸王北極熊都驚,海象有時重會攻擊北極熊.
繁殖[編輯]
北極熊喺春天交配,雄性同埋雌性北極熊會短暫配對,目的只係為咗傳宗接代而唔係永久結合.雌性北極熊嘅懷孕期係240日,北極熊BB通常會喺早冬出世.北極熊一胎通常會有兩隻,有啲一胎會有三隻,最高紀錄係一胎四隻.同其他熊屬嘅熊相似,啱啱出世嘅北極熊好細隻,大約長30厘米重700克,兼且佢哋出世嗰陣係無人幫手同埋合埋對眼.佢哋去到大概1個月大對眼至會打開,個半月大就識行,4至5個月大會斷奶.佢哋會同阿媽一齊打獵至10個月大.3至4歲就可以傳宗接代.成年北極熊可以活到30歲.北極熊唔會主動冬眠,而雌性北極熊唔會喺仔女重細嗰陣離開佢住嘅窿,佢哋會留喺個窿度以轉換佢體內儲存嘅皮下脂肪嚟分泌乳液餵BB同埋為自己提供所需營養.
種類進化史[編輯]
人類認為浣熊類動物同熊類已經喺地球上生活達3000萬年咁耐,而大概1300萬年前,眼鏡熊由其他熊類動物分離出來.而喺大概600萬年前,熊類大約分六種.而棕熊同埋北極熊就係喺大概200萬年前由同一祖先分離出嚟嘅兩個唔同種類,但佢哋會互相交配孕育出其他雜種.北極熊大概喺1萬至2萬年前至冇咗棕熊有嘅臼齒.
文化與娛樂[編輯]
北極熊因為佢哋獨特嘅白色毛髮及繁殖地引嚟爭議及聞名.好多公司好似可口可樂及克隆代克用北極熊做商標,此外,電視劇Lost經常播放北極熊喺小島上活動嘅情況,雖然好多人相信佢哋喺節目出現同The Dharma Initiative有關.內瓦納公司,一間為兒童製作卡通片嘅製片公司,正係以北極熊作為佢哋嘅製作商標.
保育狀況[編輯]
文獻記錄最早飼養北極熊嘅年份大約係公元前3世紀,托勒密二世可能喺埃及養過人類史上第一隻北極熊.美國第一隻北極熊係喺1859年被送到費城動物園,而德國亦喺1888年從馬戲團中得到.香港海洋公園發展藍圖其中一個項目亦係養北極熊.
相[編輯]
-
喺距離北極點280里嘅地方,三隻北極熊發現咗艘潛艇USS Honolulu
-
兩隻北極熊響加拿大曼尼托巴·邱吉爾附近爭吵嘅情景
-
喺斯瓦爾巴嘅北極熊嘅痕跡
-
-
睇埋[編輯]
拎[編輯]
- ↑ Schliebe et al (2006). Ursus maritimus. 2006 IUCN Red List of Threatened Species. IUCN 2006. Retrieved on 09 May 2006. Database entry includes a lengthy justification of why this species is listed as vulnerable.


text:
黑社會 (電影)
《黑社會》係喺2005年出嘅香港電影之一,呢套戲亦係喺康城影展參加過競賽嘅作品.續集係《黑社會2:以和為貴》.
電影資料[編輯]
制作[編輯]
- 出品機構:中國星電影有限公司,銀河映像(香港)有限公司,一百年電影有限公司
- 出品人:羅守耀,向華強
- 監製:羅守耀,杜琪峰
- 導演:杜琪峰,羅永昌(執行導演)
- 編劇:游乃海,葉天成
- 主演:任達華,梁家輝,古天樂,張家輝,林雪,張兆輝,林家棟,王天林,譚炳文,邵美琪,姜大衛……等.
劇情大綱[編輯]
故事背景係講述香港黑社會一啲內部爭鬥嘅事,當中圍繞住好多唔同嘅人,關係亦千絲萬縷,所以角色人數亦特別多;而且當中混雜好多黑社會嘅背語(即係暗示語)同埋所謂家法嘅場面,令套戲嘅真實感覺更強.
幫會「和聯勝」每兩年就要再選一個新嘅辦事人(最高統帥),今年又係選舉嘅時候,有兩個最有實力嘅地區老大企出嚟參選,佢哋為咗呢次選舉各自招兵買馬,四出拉隴社團叔父同埋其他地區嘅話事人支持.同一時間,警方已經嚴密監視呢次幫會選舉嘅動靜,知道當中一定會有問題發生.
阿樂係幫會喺佐敦區嘅話事人,為人內冷外熱,係一個冷靜溫和嘅人,不過如果招惹到佢嘅話,可以心狠手辣到得人驚,有一個好愛o錫嘅仔;大D就係荃灣嘅揸弗人,聲大氣粗,外內都係一樣咁冷酷無情,邊個得罪佢嘅話就預咗冇好下場,佢老婆主要就幫佢手睇住盤生意.
幫會班叔父之中,除咗寸爆同一兩個叔父之外,其餘嘅人都傾向選阿樂,而輩份最高嘅叔父鄧伯亦企喺阿樂嗰邊,所以喺叔父輩嘅投票之中,阿樂以大票數勝出,當選為下一任嘅「和聯勝」龍頭大哥.不過幫會龍頭一定要有龍頭棍嚟做信物,龍頭棍就係幫會嘅團結象徵,每一任龍頭大哥都好好咁保管,唔係嘅話幫會好可能出現混亂.鄧伯叫阿樂去搵現任幫會龍頭吹雞攞支棍準備接任,但係俾大D截糊搵咗吹雞,重恐嚇佢唔好交支龍頭棍出嚟;吹雞兩頭唔到岸,唯有叫手下四眼明去廣州攞返支棍之後收埋唔好拎出嚟,睇定個形勢再算.
吹雞去酒樓見大D,勸佢唔好搞事,大D於是發難要打佢;同一時間,警方正式大舉出動,拉咗「和聯勝」一眾大哥返差館問話,包括鄧伯,阿樂同埋大D,而吹雞就喺俾警察拉嘅時候,為咗唔想俾大D追打而衝咗出馬路,俾橫過嘅車輾到重傷.
一班大哥被困喺差館嘅羈留所度,總督察許SIR就搵咗三個叔父傾計,要佢哋平息阿樂同大D之間嘅不和,唔想江湖多事;當阿寸爆入去羈留室勸大D,大D居然揚言要搞個「新和聯勝」嚟同將會由阿樂掌旗嘅「和聯勝」抗衡;後來警方再安排鄧伯入去同大D傾,希望搵個大嘅可以拆掂單嘢,點知大D直認不諱話想另起爐灶,重即場同鄧伯反面,正式向阿樂宣戰.
另一邊廂,阿樂嘅軍師師爺蘇同埋得力助手大頭一齊搵返俾人綁咗去嘅四眼明, 重搵返支龍頭棍,於是大頭就帶住支棍走先,師爺蘇就留低應付殺到嚟嘅公安.大頭拎住碌龍頭棍搭跨境貨車返香港,而東莞仔就受咗老大命令聯同大D嘅頭號馬仔一齊去兜截大頭;路上個貨車司機藉詞去廁所停低車走咗去,大頭覺得唔對路,即刻落車逃走,點知都俾東莞仔追到,重打咗大頭一身要佢交支龍頭棍出嚟;後來東莞仔個老大再打電話話大頭先係自己人,叫東莞仔拎返支龍頭棍返去交畀幫會殺手飛機,再轉交畀阿樂嘅手下火牛.
當東莞仔保住支龍頭棍揸車返市區途中,Jimmy 仔喺後面跟住想幫阿樂拎返支棍,東莞仔誤會以為佢係大D嘅人,叫飛機出嚟阻止佢嘅跟蹤,但其實Jimmy仔只係想幫佢老大龍根報仇,因為龍根喺選舉上面左右不定,最後俾大D糟質到不似人形.正當飛機接過龍頭棍想搵火牛嘅時候,原來一早已經有人喺度恭候,而落車嘅正係大D嘅頭馬長毛,佢哋挾持咗火牛,要飛機交支龍頭棍出嚟;當飛機一夫當關想救火牛之際,Jimmy仔從後出現,兩個夾手夾腳打走班打手救走火牛,不過飛機就俾人斬到重傷要入醫院.因為傳送龍頭棍有功,後來支棍交到阿樂手上之後,阿樂就認咗Jimmy仔,東莞仔,師爺蘇,大頭,飛機呢幾個立功嘅功臣做契仔.
阿樂重喺羈留室嘅時候,知道重傷嘅吹雞為咗甩身想爆大D嘅罪証畀警方,覺得呢個係拉隴大D嘅好機會,於是搵人搞掂咗吹雞,而阿樂喺放咗出去之後重幫手保釋埋大D;喺架車度,兩個人終於傾掂數以後有錢齊齊搵,喺關二哥面前重新斬雞頭燒黃紙再次結義,從此阿樂同大D就攜手合作,重聯手殺死尖沙咀最大勢力嘅老大恐龍,正式搶埋尖沙咀嘅生意.
一日,阿樂同個仔約埋大D兩公婆去郊遊釣魚,傾傾吓大D提出新意見,但係呢個意見就令到阿樂好唔滿意,跟住發難將大D兩公婆殺死,埋咗兩條屍之後就揸車離開……
主要出場人物同埋演出者[編輯]
- 林懷樂(阿樂):任達華
- 大D:梁家輝
- Jimmy仔:古天樂
- 飛機:張家輝
- 大頭:林雪
- 師爺蘇:張兆輝
- 東莞仔:林家棟
- 雷太(大D老婆):邵美琪
- 許SIR:姜大衛
- 鄧威(鄧伯):王天林
- 徐添(寸爆):譚炳文


text:
有錢點玩都得,最怕係你唔識歎!內地玩家近期放棄落夜場攬女,改為組團包女去度假,三日兩夜行程有伴遊跟到足,使費都係兩千多,平過落夜總會玩一晚,難怪有冇錢嘅玩家都爭住包女啦!
「包件伴遊去玩仲平過請女友去旅行,有能力我包多兩件開P添呀!」咁「豪氣」嘅說話係出自包伴遊玩家之口.原來伴遊服務喺內地非常流行,情況等同食髮廊妹一樣咁方便,上網或打電話,過戶訂金即有女出現,玩家就話包伴遊多數係周末日子,嚟個三日兩夜短聚,使費只不過係兩千多元,已包酒店,車馬同炮金,唯一唔方便係要三人至成行!「酒店一日都兩百幾,兩日即五百,車馬費來回又五百,查實囡囡肉金只係千鬆啲,扣除雞頭佣金落袋可能只得幾百,但記住係玩三日喎!因此玩家明白雞頭要賺錢,一定要足夠人數至有數圍!」之所以咁抵玩,有指係雞頭同合作單位傾掂數,例如酒店房長包月,藉以降低成本,而交通亦係自己人,所有嘢都喺控制之內.
至於玩家最緊張嘅囡囡質素,有指呢類伴遊實情係學生妹,平日要返學,放假日子至會出動接客,貪威識食嘅性格,吃喝玩樂就啱晒佢哋.有雞頭表示,不少在學嘅囡囡都想賺快錢,唔係做援交就做伴遊,甚至會落戶同區夜場搵食,只因一來怕熟人認出,二來怕夜場工作太困身,所以伴遊工作弗到震!
一位上海雞頭話:「幾日行開吓有錢收有得玩,對啲九十後就最啱,況且玩家都唔會太苛求質素,只要夠青春開放就好滿意.而我哋角色係負責安排一切,夏天去沙灘玩海天一色,冬天去靚酒店飲飲食食,但我發現近期都冇分季節,總之玩家目的係有人安排好行程,唔好去多人嘅地方就搞掂!」雞頭話伴遊服務無淡旺季之分,逢周末都可以出發,癲起上嚟每星期有十團人出發,人數仲多過真正旅行團架!
撰文:祖


text:
特洛伊木馬程序
呢篇文章講嘅係電腦惡意程序.想搵其他同「木馬」呢兩個字差唔多嘅意思,睇下(木馬).
特洛伊木馬程序(英文:Trojan Horse,病毒編碼:(操作系統名).Trojan.**.**),港澳叫特洛伊木馬程式,係一種未經電腦授權就自己識行嘅惡意程序.喺定義入面嚟講,佢係扮成個實用嘅軟件或遊戲噉氹啲用户嚟裝佢,而達到監控或偷人哋嘅個人信息嘅一種程序.雖然話木馬係一種程序,但有好多人話木馬係一種病毒嘅類,係因為而家有好多同電腦病毒有關嘅技術都扯埋木馬技術落水嘅,而且兩個都係成對噉出現.[1][2]但喺某啲意義嚟講,木馬已經係融入咗病毒嘅大家庭入面喇.呢種病毒同一般嘅電腦病毒都有唔同,佢識得扮嘢扮到好似個堅嘅程序噉,嚟吸引啲用戶嚟下載佢.同蠕虫病毒唔一樣,佢係唔可以自我複製.而一下載咗呢啲所謂嘅「程序」,雖然話睇落去都幾好,但係大多數都係一激活咗之後就開始搞搞震喇,因為佢識向用戶用緊嘅電腦搞破壞同埋偷文件,甚至係邊隻用戶名同密碼呢啲好緊要嘅秘密信息都會攞埋,甚至連部電腦都俾黑客遠程控制都得.而呢種病毒重危害住成個互聯網嘅安全.因為佢有好強嘅隱蔽性,隱蔽到連普通用户中咗毒之後都唔知發生咗啲咩事.而世界上第一個特洛伊木馬病毒係喺1986年由PC-Write 2.72入面出現咗[3],嗰陣嘅木馬病毒嘅後果係成個硬盤入面啲嘢都冇嗮.
目錄
名[編輯]
- 內文: 特洛伊木馬
「木馬」嘅名出喺希臘神話入面.由於希臘聯軍喺打緊仗嗰陣,就詐諦投降,留低咗隻木馬響度,而特洛伊人就將佢當成係戰利品,就帶返咗入去城度.而特洛伊人就以為係贏咗呢場仗就好開心,點知開心咗無耐,喺木馬入面就飆咗班希臘兵出嚟,佢哋就靜鷹鷹噉開咗個城門嚟畀城出面嘅軍隊入嚟,最後特洛伊城就俾希臘軍打沉咗.由於呢種電腦病毒同佢嘅行為差唔多噉,所以「特洛伊木馬病毒」嘅名就係噉嚟.
執行行為[編輯]
木馬病毒嘅行為包括:
- 刪除文件
- 攔截文件
- 修改文件
- 複製文件
- 影響嗮成部電腦嘅本地同網絡嘅性能.
原理[編輯]
分類[編輯]
木馬喺電腦入面有好大嘅攻擊威脅性.一般嚟講,呢啲程序可以向網頁地址度搞DoS攻擊.可以喺電腦A度同埋其他中咗毒嘅電腦度發好多次請求而搞出攻擊目標過載而出現嘅嘢,嗰啲就係喺操作系統入面講嘅「拒絕服務」喇.喺電腦嘅執行類入面可以分開幾個類:
後門[編輯]
後門木馬係可以俾黑客嚟遠程控制感染咗木馬嘅電腦,而且重可以想做乜就做乜,幾乎冇王管咁滯.其中呢行係包括咗發送,接收,啟動同埋刪除文件,顯示文件,重有重啟電腦都得.佢成日都將一組電腦搞成個僵屍網絡嚟做其他惡意嘅行為.
漏洞[編輯]
- 內文: 電腦系統漏洞
漏洞就係黑客用程序嚟喺用緊個人台電腦度,用程序嘅漏洞嚟偷嗮啲文件同埋代碼.
RootKit[編輯]
Rootkit係喺使用者嘅系統入面嘅指定物件或行為度匿埋.而Rootkit喺大多數嘅目的係唔冇俾殺毒軟件CHECK到嚟延長惡意程序喺感染咗木馬嘅電腦度嘅運行時間.
網銀[編輯]
- 內文: 網上銀行
網銀木馬係用嚟偷嗮某用戶喺網站度用緊嘅網上銀行系統,電子支付系統同埋信用卡或借記卡嘅帳號信息.
下載器[編輯]
下載器木馬係可以喺某人嘅電腦度上傳或下載同安裝最新版本嘅惡意程序.
釋放器[編輯]
釋放器木馬係黑客用呢啲程序喺部電腦度安裝木馬同/或病毒,或唔畀殺毒軟件查到呢啲惡意程序出嚟.不過唔係冚唪唥嘅殺毒程序都可以查到呢啲呢類木馬嘅全部組件出嚟.
流嘅病毒軟件[編輯]
流嘅病毒軟件木馬雖然話同殺毒軟體嘅行為差唔多.但佢係用嚟呃使用者啲錢嚟清走發現嘅「威脅」.其實根本就冇呢啲「威脅」響度.
遊戲盜號[編輯]
- 內文: 線上遊戲
遊戲盜號密碼係識偷網絡遊戲入面嘅帳號信息.
即時通訊[編輯]
- 內文: 即時通訊軟件
即時通訊木馬係識偷嗮啲即時通訊軟件入面嘅用戶名同密碼.
酬金[編輯]
酬金木馬係可以改到電腦入面嘅數據,搞到電腦用都用唔到或用户唔可以用到指定嘅數據.凈係得用户畀咗黑客要求話幾多錢之後先至會畀返啲數據或恢復返台電腦嘅嘢.
短信[編輯]
呢啲程式會喺您台流動設備向收費嘅冧巴度發短信,搞到用戶冇嗮啲預存話費響度.
間諜[編輯]
郵件地址收集[編輯]
代理[編輯]
代理木馬係識喺使用者嘅電腦度開HTTP,SOCKS等代理服務嘅功能.而黑客可以將感染咗代理木馬嘅電腦當成係跳板嚟做黑客活動而去到隱藏自己嘅要求.
扮嘢方式[編輯]
木馬病毒嘅危害方式就有好多種,其中佢有俾人話係好蠱惑嘅,就係識得扮嘢.而木馬病毒嘅扮嘢方式就有6種.分別係改圖標,綁文件,流嘢嘅出錯行為,訂咗嘅端口,自我銷毀同埋自動改名呢幾種.
防範[編輯]
- 買有即時監控功能同埋防火牆功能嘅殺毒軟件,重要定時查下殺毒軟體嘅相關功能組件係點.因為日日都有電腦病毒,而且重越嚟越新,花式重犀利咗幾多下,所以必須要更新病毒庫嚟查最新嘅木馬病毒.
- 唔冇去埋嗮啲唔知出處嘅網站.唔用唔知喺邊度出嘅軟體[4].
- 唔冇噉罅埋就信埋嗮啲即時通訊軟件入面嘅好友發過嚟嘅網址同埋文件.因為有部分木馬病毒係用呢個方法嚟傳播.
- 定期檢查系統帳號.因為黑客好鍾意用克隆帳號嚟控制人哋嘅電腦.佢哋係啟動一個系統入面嘅預設帳戶,但係呢個帳戶唔係成日用嘅,之後用工具將呢個帳戶升到管理員嗰度,雖然話睇落去同原本個賬號差唔多噉,但係呢個所謂嘅「克隆帳戶」就係操作系統入面,最大嘅安全隱患,而黑客就係用呢個賬號嚟隨便噉控制你部電腦都得.
- 禁用不明嘅系統服務.如估您喺邊日發現咗系統點解行得咁慢,用咗殺毒軟件都查唔出乜事,好有可能係人哋通過入侵咗你嘅電腦之後,開咗「特種服務」.嗰陣時,你要查下系統入面有冇打開咗呢啲噉嘅不明服務?如估發現咗呢啲服務唔係你開嘅話,可以停咗佢.
出面網頁[編輯]
- 什么是木马病毒? 卡巴斯基殺毒軟件官網
- 木马病毒 瑞星杀毒软件
- 安全小贴士 腾讯游戏安全中心
- 木马病毒专题 中国银联安全中心
- 什麼是特洛伊木馬病毒?何謂網頁掛馬? 雲端運算與網路安全趨勢部落格
- 木马和病毒的解释和区别 IT部落窝
- 電腦病毒,木馬,蠕蟲有什麼不一樣? 高登工作室
- 什么是木马病毒 永州冷水滩公安分局
- 浅析病毒,木马,流氓软件? 新浪博客


text:
NV1
NV1係NVIDIA第一張3D顯示卡,用咗兩年時間研發,1995年5月推出.當時重未有好似而家Direct3D咁嘅多邊形3D標準,所以nVidia用咗二次方程紋理貼圖作為立體圖形嘅實現方式.佢唔單只擁有完整嘅2D/3D核心,重內置聲音處理核心.呢個聲音處理核心嘅性能有350MIPS,能夠處理簡單嘅立體聲,而呢個核心嘅功能比起好多第一代聲效卡重多咗一個DMA 引擎,可以利用PCI插槽同系統記憶體直接交換數據,避免霸住啲顯示記憶體.至於顯示核心部分,佢第一次用VRAM嚟作為顯示卡嘅記憶體;連接介面方面,NV1 直接支持世嘉Saturn遊戲機手掣同街機掣.
失敗之作[編輯]
之後微軟喺Windows 95制定咗Direct3D多邊形立體標準,雖然NV1嘅二次方程紋理貼圖係出色嘅技術,但係始終唔兼容Direct3D,亦唔支援當時重係好流行嘅GLIDE.當時nVidia同Diamond合作推出嘅Edge 3D(即係NV1)大幅度降低產品嘅價錢,兼送埋世嘉Saturn遊戲機嘅手掣,但係都無濟於事.NV1始終打唔入主流市埸,而電腦廠商亦唔肯用唔兼容Direct3D嘅圖形晶片.為咗節省開支嚟制造Direct3D圖形晶片,nVidia唯有炒咗部分員工.


text:
文化
文化(粵拼:man⁴ faa³)係指人類所創造嘅精神財富,好似文學,藝術,教育,科學,禮貌,節日等等.喺考古學上就指同一歷史時期嘅遺跡,遺物嘅綜合體.同樣嘅工具,用具,製造技術等係同一種文化嘅特徵.有時文化都指文明.
雖然早喺原始社會時期,人類就已經形成嘅第一次分工,產生咗農業民族同埋畜牧民族,但早期文化都係喺農業民族中產生嘅,因為畜牧民族要逐水草而居,居無定所,唔容易產生大規模嘅聚居,對文字冇迫切需要;而農業民族容易形成大部落,興修水利需要大量協同工作嘅人群,所以最早嘅大國家同埋奴隸制都係產生於農業民族.有咗大國家同埋奴隸制至可以產生大批聚集嘅有閑階級,佢哋發明咗文字,促使形成腦力勞動同埋體力勞動嘅人類第二次分工.從而產生狹義嘅文化(廣義嘅文化指所有人類嘅活動,都可以叫作文化).
文化嘅概念[編輯]
文化一詞起源自拉丁文嘅動詞「Colere」,意思係耕作土地(故此園藝學嘅英文係Horticulture),後引申為培養一個人嘅興趣,精神同埋智慧.文化概念係英國人類學家愛德華•泰勒喺1871年提出嘅.佢將文化定義為「包括知識,信仰,藝術,法律,道德,風俗以及作為一個社會成員所獲得嘅能力同習慣嘅複雜整體」.此後,文化嘅定義層出不窮,克萊德•克拉克洪喺1950年代尾搜集咗超過200個文化嘅定義.
文化喺漢語中實際係「人文教化」嘅簡稱.前提係有「人」至有文化,即係文化係討論人類社會嘅專屬語;「文」係基礎同埋工具,包括語言同埋文字;「教化」係呢個詞嘅真正重心所在:作為名詞嘅「教化」係人群精神活動和同埋物質活動嘅共同規範(同時呢個規範喺精神活動同埋物質活動嘅物件化成果中得到體現),作為動詞嘅「教化」係共同規範產生,傳承,傳播以及得到認同嘅過程同埋手段.
對文化嘅一啲觀點[編輯]
唔同學科對文化有唔同理解.
從哲學角度解釋文化,認為文化從本質上講係哲學思想嘅表現形式.由於哲學嘅時代同地域性從而決定文化嘅唔同風格.一般嚟講,哲學思想嘅變革引起社會制度嘅變化,伴隨住對舊文化嘅鎮壓同埋新文化嘅興起.
從存在主義嘅角度,文化係對一個人或一班人嘅存在方式嘅描述.人們存在喺自然之中,同時亦存在喺歷史同埋時代之中;時間係一個人或一班人存在喺自然之中嘅重要平臺;社會,國家同埋民族(家族)係一個人或一班人存在喺歷史同埋時代之中嘅另一個重要平臺;文化係指人喺呢種存在過程中嘅言說或表述方式,交往或行為方式,意識或認知方式.文化唔單只用嚟描述一班人嘅外在行為,文化特別包括作為個體嘅人嘅自我嘅心靈意識同埋感知方式.一個人喺返到自己內心世界嗰時嘅一種自我嘅對話,觀察嘅方式.
文化嘅核心係佢嘅符號系統,例如文字.各文字體系有相應嘅認知心理.
特點[編輯]
通過對唔同文化嘅比較研究,至可以瞭解文化嘅特點.
首先文化係共有嘅,係一系列共有嘅概念,價值觀同埋行為準則,係令個人行為能力成為集體可以接受嘅共同標準.文化同社會係有密切關係,冇社會就會冇文化,但亦有啲冇文化嘅社會.喺同一個社會裏面,文化都唔一致.例如,喺任何社會裏面,男同女嘅文化就有唔同.此外,唔同年齡,職業,階級等之間都有次文化嘅差異.
文化係學返嚟嘅,而唔係通過遺傳而天生具有嘅.生理嘅滿足方式係由文化決定嘅,每種文化決定呢啲需求點樣得到滿足.從呢個角度睇,唔包括人嘅靈長目動物都有各種嘅文化行為,但係呢啲文化行為只係單向嘅文化表現好似食白蟻嘅方式,警戒嘅呼喊聲等.同人類社會中龐大複雜嘅文化象徵體系相比,就顯得有啲微不足道.
參考:濡化
文化嘅基礎係象徵符號.其中最重要嘅係語言同埋文字,但亦包含其他表現方式例如圖像(好似圖騰旗幟),肢體動作(好似握手,吐舌),行為解讀(送禮)等.幾乎可以話整個文化體系係透過龐大無比嘅象徵體系深深植入人類嘅思維之中,而人亦透過呢套象徵符號體系理解;解讀呈現喺眼前嘅種種事物.因此點樣解讀各種象徵符號喺嗰個文化嘅實質意義,點樣解讀象徵符號更成為人類學,語言學等社會學科詮釋人類心智嘅重要方式之一.此外,文化作為相互關係嘅整體而呈現出一體化嘅趨勢.
分類[編輯]
- 史前文化
- 古代文化
- 中古文化
- 中世紀文化
- 近代文化
- 現代文化
- 後現代文化
- 未來文化
睇埋[編輯]


text:
因為生日太遲約勒.. 所以穩陣起見 揀番啲自己試過既Buffet
早一日約都約得到 但不能全時段.. 約左係8:30 之後
但呢個地點 對於渣車既人仕 真係唔方便...
超級爆 搵左好耐先有位 打去問佢有無留啲位FOR 酒店又話無
但走果時拎CARPARK呢 又話出面有車位 亂晒龍
噓~ 入正題.. 一來就梗係食個沙律打個底先勒
啲菜好甜好新鮮~海鮮都好好味~
蝦好鮮甜 但青口就麻麻地勒 無咩味
今次佢係松葉蟹做主題 當然唔會令到人失望勒
食落去有蟹味 唔會俾啲咸味蓋過晒 供應既數量都好充足
跟住呢~ 係拎蟹既時候見到啲牛好鬼靚
忍唔住未食完啲冷盤就拎左件.. 仲要件肥既
好少會食晒成件~~~~嘩卡卡卡 呢件我食晒
生蠔我唔好.. 但我肥仔同佢阿妹話好好味
我坐係度都聞到好香蠔味.. 反正俾左錢
嘔都係俾左錢就試一件~
WO~ 平時食呢 會覺得滑潺潺.. 但呢度既蠔無呢種感覺
仲食到好大陣蠔味 甜甜地XD
不過我都只係食左一件.. 有得俾我揀我都係鐘意食熟既
今次佢既湯有三款揀 粟米忌廉蘑菇湯 肉骨茶 同我揀既松葉蟹
但麻麻地 好似求其搵啲蟹肉打個茨
同埋以前好鐘意食佢個粥!! 個粥係好入味 好有鴨肉味 勁正
但今次好似食白粥咁
鵝肝煎得好好味 岩岩好 外面脆脆地 入面就剛剛熟
我好過份咁等佢無人排隊果時 叫佢煎夠六件俾我XD
跟住相入面果啲我都唔知咩來 唔好食 所以無咩印象
蒸蛋係我地一家人一致推介!! 每人食左兩個~
阿妹話今晚最正係呢個
而個鵝掌都OK 但唔算好入味
總於到甜品勒.. 除左果兩件糕 其他都好好味
特別係綠色果個綠茶 睇佢得果小小 但一匙 佢都好夠做 成個口都係綠茶味
愛好綠茶人仕一定要一試
花月庭個場一直都好大好舒服 而家仲將個茶水位轉左
地方仲見洗左 而啲服務都KEEP到 收野好快
以4百幾蚊來計 可以再帶朋友來食
但成晚令我感覺最唔好反而係個經理
由於BOOK得太急.. 去到我先問有無信用卡有折
佢話無之於又話已經係半時段 已經平左
但明明出面寫住$370一個 但埋單果時原來佢自動改左價錢
跟住差唔多走果時.. 我就習慣先叫野飲
跟住個經理又走過來話 野飲係係出面自己來
聽落去個感覺好似係我大香理咁
咁人地平時食 去到最尾係有招呼架麻.. 係你呢度小鬼氣無者


text:
Wikipedia:維基百科教學(連文章)
將維基百科文章連埋一齊,可以令大家睇埋有關資料,增加維基百科嘅作用,所以係好重要㗎.
幾時連
想知幾時連,最簡單嘅方法就係參考下其它嘅維基百科文章.如果你搞唔清楚應唔應該連,噉就問下你自己:『如果我係呢篇文章嘅讀者,呢個連結會唔會對我有幫助呢?』通常嚟講,你應該只為文章裡面嘅需要進一步解釋嘅詞加連結,而且只有佢第一次出現嘅時候需要加.
點樣連
如果你想加一個連到另一個維基百科文章嘅連結(叫做維基連結,wiki link),你只需要將個關鍵詞用一對雙重方括號括起身,即係噉:
- [[沙盤]] = 沙盤
如果你想用你自己嘅文字去代替文章嘅標題,你可以加喺文章名后面加一個管道『|』分隔符(用SHIFT+反斜杠就可以打出嚟),再加上你想顯示嘅詞.比如話:
- [[目標頁面|顯示文字]] = 顯示文字
你亦都可以指定目標頁面裡面嘅某個段落,即係噉:
- [[目標頁面#目標段落|顯示文字]] = 顯示文字
如果你想連結嘅文字用斜體或者粗體顯示,只要將方括號放喺啲撇號裡面就可以喇,即係噉:
- '''[[戰爭與和平]]''' = 戰爭與和平
記住檢查你嘅連結,保證佢哋真係連到咗你想要嗰頁,比如話蘋果會連到去對一種水果嘅介紹,而蘋果公司則會連去對一個電腦生產廠家嘅介紹.另外,要注意維基百科裡面有一啲搞清楚版,呢啲版面唔係文章,而係包括啲指向標題相似嘅文章嘅連結,用嚟幫手搞清楚個意思.呢個時候,管道技術就特別有用,比如話用發達呢種管道連結就比用發達 (錢)要好好多.
類別
你亦都可以將篇文章放喺一個適當嘅類別裡面,呢個類別包含咗所有同佢有關嘅文章.只要輸入[[Category:]],并且喺冒號同方括號之間打類別名就可以喇.
將文章放入適當嘅類別係好重要嘅,因為可以令人哋更容易揾到你篇嘢.要揾到適當嘅分類,最好嘅方法就係睇下同你篇文章相似嘅嗰啲文章,睇下佢哋係擺喺邊個分類道.比如話,你篇文章係介紹某一種樹嘅,噉你就睇下一篇講另一種樹嘅文章,睇下邊個分類先至啱.


text:
電筒
電筒,係手提式,扐得出外面,用來照嘢嘅架生.算係燈嘅一種,裏面有燈膽或者 LED 等嘅電子零件.
一支典型嘅電筒由電池畀電粒燈膽,放一塊透明玻璃或膠響燈膽前面保護佢,聚焦反射鏡聚焦燈膽發出來嘅光,反射成一束光,仲有著燈熄燈嘅掣,通常防水嘅殼,有啲電筒有揸手用嘅柄.
雖然電筒設計相當簡單,但係要等倒電池同燈膽發明咗,電筒響19世紀尾尾先有,因為早期嘅電池電力唔夠,因此英文叫佢做 "flashlight",意思眨一眨嘅燈咁解.
發光二極管[編輯]
最近越來越多嘅電筒改用發光二極管(LED),取代傳統燈膽.發光二極管已經發明咗幾十年,響1999年,位於美國加州聖荷西 Lumileds 公司發明咗白色高能量嘅鹵素發光二極管.2001年,Arc Flashlight 公司將呢種鹵素二極管用響電筒度.
發光二極管可以用較少電量發出更強嘅光,因此佢比傳統燈膽更慳電.喺啲細火數嘅 LED 電筒,電池比較耐用,有百幾個鐘咁耐.大火數 LED 嘅效率就比較低一啲.
發光二極管其他好處包括唔易撞爛,一般撞爛燈膽嘅情況之下,LED 都唔會撞壞.
以為發光二極管唔發熱係錯嘅.細火數 LED 產生好少熱,大火數 LED 都幾熱嫁,啲大火數嘅 LED 電筒用鋁造外殼,方便散熱.
其他電力來源[編輯]
有啲電筒嘅電力來自太陽能,日頭擺個電筒響陽光之下,裏面嘅電子零件就會將光能變電能,叉嚿電.
有啲電筒嘅電力來自動能,喺搖支電筒嗰陣裏邊嚿磁石滑嚟滑去,側邊嘅線圈產生感應電流(Faraday's Principle of Induction),草[1]埋草埋響電容度,整著粒 LED.
有啲用細細部嘅手動發電機,好似動能燈咁.用手撳下撳下整郁個飛輪,產生動能,裏邊嘅發電機就會將動能變成電能,整著粒 LED.
睇下[編輯]
用途[編輯]
註[編輯]
- ↑ 「儲」嘅意思


text:
好多人都唔知自己出灰甲, 又或者唔知點處理. 試過有次修甲時見個女仔整Gel甲, 原來佢有嚴重灰甲呀, 佢冇去睇醫生, 諗住遮住就算.
灰甲有幾項特徵, 快d睇下自己有冇:
1. 甲面呈現白色 (或黃黃啡啡, 甚至灰黑) - 不一定整塊甲, 可能係細細"達"
2. 指甲變厚, 凹凸不平
3. 剪指甲發現剪出嚟嘅甲脆弱易碎, 好似有d粉狀嘅物體喺指甲
4. 指甲冇哂光澤
5. 嚴重者會甩甲
灰甲係手甲或腳甲感染到真菌而引起, 通常腳甲會common d. 夏天又濕又熱令腳指容易成為真菌繁殖的溫床, 而香港腳或糖尿病患者,經常塗指甲油,多汗或經常長時間接觸水份, 以及著不透氣鞋襪嘅人士也容易患上灰甲. 灰甲會傳染架, 一隻指甲患灰甲, 可以禍及其他健康的指甲, 共用浴室,毛巾,拖鞋等都會將灰甲傳染俾人. 之前睇報紙, 有個男人有灰甲又唔知, 最後spread到去佢下體先發現, 真係得人驚!!!
要睇醫生搵最適合嘅治療方法, 可能係口服, 外塗或者雙管齊下, 宜家甚至有laser treatment, 因為腳甲生得慢, 要搞好耐, laser會快同埋徹底好多, 不過都貴好多呢!
我淨係試過外塗, 第一次醫生開咗Pfizer嘅藥水, 宜家冇出, 佢就俾咗百敵方Batrafen. 首先將d指甲盡量剪短, 磨薄再好似塗甲油咁搽.


text:
底物水平磷酸化
底物水平磷酸化(粵讀:dai² mat⁶ seoi² ping⁴ leon⁴ syun¹ faa³ ,英文:Substrate-level phosphorylation)係指一類以從磷酸化嘅活性中間體直接傳遞同提供磷醯基(PO3)畀腺苷二磷酸(ADP)或鳥苷二磷酸(GDP)嘅方式致使形成同製造腺苷三磷酸(ATP)或鳥苷三磷酸(GTP)嘅化學反應.然而按照慣例,被傳遞嘅磷醯基指嘅就係磷酸基.
除咗發生喺糖酵解同三羧酸循環之中嘅底物水平磷酸化之外,製造腺苷三磷酸嘅另一條路徑係氧化磷酸化作用,呢一作用發生喺細胞呼吸嘅過程之中.喺氧化磷酸化期間,還原型煙醯胺腺嘌呤二核苷酸被氧化為氧化型煙醯胺腺嘌呤二核苷酸,生成2.5分子嘅腺苷三磷酸,而還原黃素腺嘌呤二核苷酸被氧化時則生成1.5分子嘅腺苷三磷酸.氧化磷酸化利用跨線粒體膜嘅電化學或化學滲透質子梯度以生產腺苷三磷酸,呢點係與底物水平磷酸化之間最大嘅唔同.
唔好似氧化磷酸化,氧化與磷酸化呢兩個過程喺底物水平磷酸化過程中並未聯繫喺一齊,儘管呢兩種磷酸化都會令到腺苷三磷酸生成並且喺分解代謝嘅氧化過程中常會得到活性中間體.然而通常情況下多數嘅腺苷三磷酸係喺有氧或無氧呼吸嘅氧化磷酸化過程中形成嘅.底物水平磷酸化充當腺苷三磷酸嘅快速來源,而唔依賴額外嘅電子受體以及呼吸作用.呢種情況例如人類紅細胞,其中冇線粒體,或係缺氧狀態下嘅肌肉細胞.底物水平磷酸化嘅主要部分發生喺細胞質中,為糖酵解嘅一部分;以及喺有氧與無氧環境中嘅線粒體中,為三羧酸循環嘅一部分.
喺糖酵解嘅放能階段,底物水平磷酸化生成咗四分子嘅腺苷三磷酸:其中兩分子係喺1,3-二磷酸甘油酸轉變為3-磷酸甘油酸嘅過程中被磷酸甘油酸激酶將磷酸基轉到腺苷二磷酸上嘅;另外兩分子係喺磷酸烯醇式丙酮酸轉變為丙酮酸嘅過程中被丙酮酸激酶將磷酸基轉到腺苷二磷酸上嘅.第一步係喺3-磷酸甘油醛與一分子嘅無機磷酸被磷酸甘油醛脫氫酶轉變為1,3-二磷酸甘油酸之後發生嘅.喺接下來獨立嘅步驟(區別於氧化磷酸化嘅重要步驟)中,通過磷酸甘油酸激酶嘅作用,將1,3-二磷酸甘油酸分子上嘅高能磷酸基團轉移到腺苷二磷酸上,生成3-磷酸甘油酸.因為腺苷三磷酸從無機磷酸基團中生成出來,此步驟導致咗糖酵解過程中嘅能量收穫.第二個底物水平磷酸化喺之後發生:喺丙酮酸激酶嘅作用下通過磷酸烯醇式丙酮酸(PEP)反應而生成丙酮酸.此反應重新生成咗喺糖酵解準備階段用於將葡萄糖活化為葡萄糖-6-磷酸以及將果糖-6-磷酸活化為果糖-1,6-二磷酸而耗去嘅腺苷三磷酸.
一旦糖酵解嘅產物丙酮酸進入線粒體基質,丙酮酸就被轉變為乙酸酯並結合到輔酶A上以生成乙醯輔酶A並進入三羧酸循環.然而三羧酸循環係需氧呼吸,底物水平磷酸化嘅另一個例子就發生喺琥珀醯輔酶A轉換為琥珀酸時,鳥苷二磷酸通過被轉上一個磷酸基團而生成咗鳥苷三磷酸(GTP).此磷酸基團喺另一個底物水平磷酸化事件中被轉移到腺苷二磷酸上.催化此反應嘅酶係琥珀醯輔酶A合成酶.
另一種形式嘅底物水平磷酸化見於工作中嘅骨骼肌與大腦之中.磷酸肌酸作為一種便利現成嘅補充物被儲存起來,肌酸磷酸激酶將磷酸基團從磷酸肌酸轉移到腺苷二磷酸上而生成腺苷三磷酸.接著腺苷三磷酸釋放所匯存嘅化學能.


text:
三聖站
三聖站係香港輕鐵總站之一,代號920,屬於單程車票第1收費區,共有3個月台,只有1條輕鐵路線用此站做終點站,此站為三聖周邊地區乘客提供服務.
車站結構[編輯]
車站周邊[編輯]
- 恒福商場
- 恒福花園
- 三聖邨
- 兆麟苑
- 老鼠洲兒童遊樂場
- 萬能閣
- 屯門青山灣避風塘
- 青山魚類批發市場
- 鐘聲慈善社胡陳金枝中學
- 基督教四方褔音會深培中學
- 救世軍三聖邨劉伍英學校
鄰接車站[編輯]
接駁交通[編輯]
- 港鐵巴士
- 九巴
- 城巴
- 專線小巴
車站特色[編輯]
- 原本設有客務中心,但由於使用率低,喺2007年4月23號閂咗.
- 已經預留空位畀輕鐵置樂段同黃金海岸段,但現已無限期擱置興建.
- 車站格局同屯門碼頭站相似,同樣係建築物下面嘅橢圓形公共交通交匯處,但因屯門碼頭站被批評行人路同輕鐵路軌太接近(亦曾發生多宗意外),三聖站嘅設計明顯唔同.
三聖站預留位[編輯]
輕鐵三聖站原本係一個「三方向轉車站」,即除兆麟站去三聖站嘅來回方向外,重有兩條支線經過三聖站.呢兩條支線係:
三條路線都以三聖站為轉車站,所以如果三聖站完全起好,佢嘅規模非常龐大,輕鐵亦能覆蓋近乎成個新界西新市鎮地區.
不過,當時嘅港英政府以嗰兩區人口唔足以支持呢兩條輕鐵支線為理由,決定擱置興建呢兩條支線,但嗰時三聖站已經起好,結果產生咗好多「多餘」嘅預留位,亦即係現今三聖站嘅大量廢棄空地.
而家香港政府喺規劃呢條支線附近地區時亦有好多預留位,例如翠濤居對出嘅空地.而呢條支線最明顯嘅預留位除咗三聖站外,重有愛琴海岸對出嘅大空地(政府計劃喺掃管笏起新小學嗰張位置圖中,清楚指出嗰塊大空地係輕便鐵路總站同埋伸延至掃管笏路線圖).除此之外,上面提到政府計劃喺掃管笏起嘅新小學已落實興建,起好之後,估計會有超過九百個學生搭K51同K53,而家下K51同K53喺返工返學嘅繁忙時間已接近飽和,所以黃金海岸支線興建嘅機會並唔可以排除.
此外,置樂支線亦有好多預留位,例如恆順園,冠豐園,恆豐園等屋苑對出嘅空地.


text:
你仲可以俾青口素佢食既, 都OK架, 我家中2個小鬥士都日日食.. . 都係幫助軟骨生長既原素嚟. 純天然.. 佢而家食緊咩止痛藥呀? 西藥?? 你要問清楚醫生, 因很多的西醫止痛藥都有傷肝腎既副作用, 唔可長期食, 要問清楚.. 另外你都可以考慮吓我哋團購內的草本滴劑, 天然冇副作用.葡萄糖胺我們就幾個月會團購一次回來, 佢哋會當小食咁自己食囉, 好過俾藥丸, 起碼唔覺得係食藥, 你都可以參考一下. 不過謹記, SUPPLEMENT 都要跟返份量, 唔好過量, 因不同的SUPPLEMENT都有機會有重複既成份, 當食幾種SUPPLEMENT , 有可能有些成份重複咗, 過咗量都唔好喇... 我們很多小鬥士都有服用既. 你可以去團購區度睇吓啲詳細資料.. 青口素就特賣場都有現貨..
其實佢哋既壽命同一般貓咪無異, 只要照顧得好, 都可以活得開心正常. 唔好太過担心, 我波子病發時只有2個多月, 連走路都不能, 今天已三歲半, 病情亦已穩定下來, 雖然要日日食藥同SUPPLEMENT , 但生活各方面都很好, 亦見到佢好活潑同開心, 除咗走路有點拐及跳得不太高外, 其他都與正常貓咪沒兩樣...加油啊..


text:
九方輸入法
九方輸入法係由香港嘅九方科技控股有限公司發明嘅一種中文字形輸入法.特點係淨用鍵盤右邊9個數字鍵,每個字只需輸入三個碼就可以揀,係一種幾易學嘅輸入法,速度亦都同速成差唔多 [未記出處或冇根據],但因為要額外下載試用版或者畀錢買呢套軟件,響辦公室裏面唔常用.
歷史[編輯]
呢個輸入法係響1995年由香港劇作家同發明家梁立人,同埋香港首屆十大傑出數碼青年劉文建發明.
輸入方法[編輯]
輸入方法分為以下四種,有字形輸入法,一般數字輸入,拼音輸入法,筆劃輸入法(同手機裏面一般嘅筆劃輸入法唔同),呢幾種輸入方法係可以交替使用.
以下嘅輸入法只啱九方輸入法 XP 用,其他版本嘅輸入方法可能有出入.
筆劃輸入法[編輯]
筆劃輸入法係由橫,豎,撇,點,折五種基本筆劃同二十四個輔助部件組成.
字形輸入法[編輯]
字形輸入法係將所有中文字字首嘅九種特徵,依據字嘅字首特徵同相應部件,就可以完成輸入.
普及程度[編輯]
響香港,皆因九方輸入法係收費軟件,Windows又冇得送,所以冇其他主流輸入法咁普及.不過,因為九方輸入法易過倉頡輸入法同速成輸入法,而且有免費版畀學生下載,所以好多學校都會先教九方,再教倉頡同埋速成.而且,九方淨用九個數字,所以有啲手提電話都內置咗.


text:
第一次寫食評, 實在不吐不快! 亦係因為對此餐廳嘅服務態度極之不滿而第一次寫的.
見團購都好抵, 就算位置唔就腳都試下啦, 一星期前訂咗4位, 但在星期五再打電話去改6位, 出發當日本人忘記帶電話出街, 準時到達餐廳, 入到去見到只淨一個4位嘅位置同一個10人檯嘅位置, 當本人講出訂位電話號碼時, 個侍應就話4位嘅位置就係嘞, 已經同我講咗要坐迫d, 我話打黎改人數時冇講過會迫d喎, 侍應就話係我剛剛打電話去, 佢同我講嘅, 我都冇帶電話出街, 點打電話黎呀, 個侍應跟住仲話我個電話號碼仲show係個電話到, 侍應仲話我都有係電話度講我冇帶電話出街喎, 哼… 我係黎食野, 唔係黎嘈交架, 冇打過電話黎點認呀姐…. 當時嘅我真係幾火, 臨尾個侍應仲講咗句”我唔同你拗”
喔… 咁即係話我冇理取鬧啦!
當時一家大細山長水遠黎到, 團購都已經買咗, 亦唔想就咁就走, 於是就6個人坐4個人位囉, 坐底後要再叫先比多2個位嘅餐具, 食到一半, 隔離檯走咗, 都係我地自己推檯加位, 冇侍應理會囉.
食物質數偏咸, 而本人女兒就話甜品千層糕超級好味.
今時今日咁嘅服務態度真係唔得囉, 侍應你唔會係自己聽錯電話號碼嘅咩, 客人係黎食野唔係黎嘈交架, 為咩要厄你呢, 其實如果當時個侍應好聲好氣d,而唔係一口咬定係我唔認, 叫大家張就一下, 我都冇咁火囉, 而且到我地食完, 個檯10人位嘅都係冇人座嘅.


text:
話說呢對80後後生仔女喺中學時相識,之後就墮入情網一齊行人生嘅路:大學畢業,考ACCA,搵到好工,最後喺2013年1月拉堆天窗,仲要擺咗兩次酒.依家就等我地去聽吓佢哋嘅愛情故事啦.至於窩唔窩心,就要睇你點解讀啦!
男女主角出場:Michael Tse,28歲,MTR 投資客戶關係經理,每日9至7點幾,人工唔知,不過由Graduate Trainee埋位到Manager,都應該okay.Corina Ho,民政事務總署行政主任1 (冇錯,係香港筍工之首-EO),與夫君年紀相約,平時朝9晚6左右,有D似「疑似」整容前嘅楊怡(編輯話).
那些年-撻著於ICQ
80後一定知道ICQ係咩,而且一定經歷過不斷Retrieve人哋Info嘅日子.至於男主角Michael 喺ICQ點樣對Corina甜言蜜語我哋就唔知,佢最多都係講咗點識Corina:「我哋喺中學嘅Join School Function認識.」係Ball定歌唱比賽先?「果個比賽真係好特別,唔講都唔知原來有呢D Function... 果陣我係學校Library 嘅Chairman,而個比賽就係同其他唔同學校嘅Library做交流,玩吓遊戲搶答問題咁.而果時我係Organising Committee之一,而Corina係參賽者.之後就問佢攞ICQ.」要做情人,就一定要有緣;原來Corina係因為有個同學唔可以出席,先臨時補上.
試問喺讀書時期,仲要係A-Level前拍拖,有邊個阿媽老豆唔出聲?而又有邊對小情人,唔會話拍拖唔會影響學業嫁?而對Michael 同Corina嚟講,拍拖又真係一件好事喎:兩個成日一齊溫書,最後A-Level成績好過會考;Michael 入咗科大主修Accounting,Corina 入港大讀BBA & Law.
勇字當前,在巴黎鐵塔Say "Yes"
跳過兩人嘅大學階段(雖然男方話一入大學果陣因為上莊同埋要適應新環境嘅關係,兩人爭執較多);男方喺兩人共度歐洲Grad Trip(畢業旅行)之際,喺巴黎鐵塔前嘅草地求婚.「其實並唔係好咩[引人注目]好多人拍手果D情景,只係好簡單好普通[嘅一幕]... 而介指都係喺果度先買,好Affordable果種.」Michael 甜絲絲咁回憶.Cornina笑住講:「真係好Surprise... 佢應該係怕我出嚟做野比人[追],所以有 "hold 住"先嘅心態.」
仲未有經濟能力嘅佢哋一返到香港,唔使問阿貴,梗係搵工啦:Michael入職地鐵(啊,港鐵先啱)做Graduate Trainee(GT),Corina就入咗渣打做Finance Management Trainee.「果陣公司要我去讀ACCA,而我覺得個Professional Qualification對佢嘅Career 都有幫助,同埋費事我成日掛住應付考試而令到佢悶嘅關係,我拉埋佢報讀ACCA.」Corina話.Michael回應:「佢由Form 4已經讀Account,果Base畀我好,所以一齊考[ACCA]會有Synergy,二來係記得一位中學老師嘅一番話,叫我咩都讀咗先,將來都有用.結果真係喺我做GT果陣Rotate咗去Finance Control做Senior Accountant,而個Post要求我要有相關Qualification.」
洗還洗,洗得醒目D先
兩個人喺事業上隱定落嚟,加上喺2009年考晒ACCA之後,仲唔籌辦人生大事重等幾時?當大部分人咩都要「豪」講排場講意頭之際,Michael同Corina一於講Utilisation,重視Money Value!「我哋大概用咗三十幾萬喺Wedding上面.我哋請人嘅宗旨,係邀請果D唔會係為嚟而嚟,相反真正係想見證同分享我哋[嘅重要時刻]而出席嘅朋友.所以太部分Resource都會放喺可以增加Guest Experience 嘅部分.」Michael講.
Corina :「例如影Pre-wedding相,好多人會影好多輯... 但如果D相只係為Wedding Invitation Card而影,或者要喺Wedding中間搵空位播嘅話,並實一輯靚相已經足夠... 影多一輯就多一本相簿,而喺香港Space=Money,唔通要租迷你倉去Keep住D相簿?又例如婚紗,著一次之後又要擺喺衣櫃,又要拎去乾洗... 所以我會揀租.」Corina追加:「囍帖方面,有人會用成本幾十蚊一張嘅帖.對我而言,佢哋[靚+貴 帖]最多會令D Guest 唔捨得揼張帖而放喺櫃桶收埋,冇咩額外Value;所以我寧願放多D Resource喺野食上面.」
兩個婚禮大宴親朋
對於精打細算,隔Fotog價隔足幾十次嘅Corina,點解會同Michael選擇擺兩次酒呢?「一開始我哋已經想喺半島酒店擺[酒],而因場地關係果度[半島]只可以擺八至十圍.唔夠,又基於Guest Experience嘅關係,最後我哋決定第一晚(1月19日)喺半島擺,主要招呼朋友同事,而果日又係Michael嘅生日,一舉兩得.而21日晚喺Excelsior擺嘅主要為親朋戚友而設.為滿足唔同需要,兩晚節目唔同,餐單唔同,結果兩晚所有人都相當開心.」Corina 話.
話就話結咗婚,新嘅人生經歷其實先翻開新嘅一頁.未來五年,Michael想繼續讀個CFA(已經過咗第一級)或者Master's Degree,而Corina就準備夫唱婦隨,同老公共同進退.「其實我哋以前嘅大部分時間,都係喺自修室Cafe溫習時度過.所以讀多個〔Qualification]都唔係問題.」Corina話.
出稿之日,正係Michael同Corina喺澳洲Tasmania共度蜜月之時.最後,梗係要祝大家可以好似Michael同Corina一樣,甜甜蜜蜜過情人節啦.


text:
斑海豹
斑海豹又叫大齒斑海豹,大齒海豹,係一種分布響西北太平洋嘅海豹.
分布[編輯]
斑海豹所分布嘅西北太平洋係高緯度嘅寒冷水域,主要分布響楚科奇海,白令海,鄂霍茨克海,日本海同埋中國嘅渤海,黃海北部.
外形特徵[編輯]
斑海豹身型成紡錘形,頭圓生有觸鬚,無外耳廓.四肢特化成鰭腳狀,趾間有蹼.雄性斑海豹身型大過雌性.啱啱出世嘅海豹BB全身有白色胎毛.
習性[編輯]
斑海豹每年都要換毛.佢哋有洄游嘅行為,食物主要係魚類同頭足類.3年之後先到性成熟期,係屬於一夫多妻型,響每年1~3月繁殖,會響浮冰上生仔,每胎生一仔.
分類[編輯]
響謝夫(Scheffer)1958年嘅分類系統中,將海豹屬嘅動物合併為一個種,種下再分為5個亞種,對呢個分類方法至今重有好大爭議.其中西北太平洋亞種Phoca vitulina largha響形態特徵方面同大西洋亞種有顯著差異,同太平洋東岸種好唔同,並且同其他亞種存在生殖隔離,所以認為呢個亞種應該獨立為一個種:Phoca largha.
繁殖動向,保育現狀[編輯]
由於斑海豹係喺沿海岸線嘅環境活動,有時需要到礁石或海岸上休息,換毛,沿海環境嘅變化對佢哋生存有一定影響.例如渤海油田嘅開發令沿岸自然環境產生變化,噪音同污染物開始增加,船隻活動頻繁,呢啲都對斑海豹產生好多負面影響.
參考資料[編輯]
- 王者茂 王丕烈著《斑海豹》 海洋出版社 1990年 ISBN 7-5027-0990-8


text:
審死官 (1992年電影)
- 其他嘅審死官嘅文.
《審死官》(Justice, My Foot!)係套1992年嘅港產片.
電影資料[編輯]
制作[編輯]
電影小介紹[編輯]
呢套戲其實係將舊有黑白港產粵語片嘅《審死官》舊戲新拍,除咗戲名一樣之外,故事橋段基本上亦都大致相同,甚至劇中嘅配角人物名同埋某啲對白都一模一樣,當然新版裏面亦都有啲新加同埋改篇咗嘅橋段穿插住,可以切合返現今戲劇嘅主流元素.
以前嘅主角宋世傑係由粵劇大佬倌馬師曾所飾演,喺而家呢套周星馳做嘅新版本裏頭都可以見到佢嘅肖像;可以留意吓呢套新嘅《審死官》,宋世傑屋企祖先靈位上面擺放咗兩幅祖先大相(畫),其實相中人(兩幅係同一人嚟,不過整到一男一女)就係嗰位粵劇大佬倌馬師曾,咁樣嘅安排,算係制作人員對前輩嘅一點致敬.
至於呢套戲嘅原本劇目,係嚟自京劇劇目:《四進士》.
劇情大綱[編輯]
故事係以中國嘅清朝做背景,嗰時嘅官場貪污成風,只要有錢,做咗壞事都可以甩身,而且好多時因為利益而官官相衛;呢套戲就係要諷刺呢種禍國害民嘅風氣.
宋世傑係一個秀才,同時亦係專門替人打官司嘅狀師,因為佢嘅口材了得,所以俾人稱為可以死都拗返生,鬈都拗返直嘅「省城第一狀師」;佢出馬嘅官司逢打必贏,但係為咗錢佢可以揜住良心,於是喺有錢就惡晒嘅時代之下,佢亦願意做幫兇替嗰啲明明犯咗罪嘅人脫身,所以一直以來好多達官貴人做咗壞事想脫罪都會搵佢出馬,佢亦因為咁而賺錢賺到盤滿砵滿.
不過宋世傑每次幫啲大壞蛋打贏一次官司,佢出世冇耐嘅仔就會因為天遣而夭折,或者因意外而死,前前後後都有十幾個仔女因為咁而死咗;但係打官司係佢嘅專長,而錢亦都冇人會嫌腥,所以就算係咁佢都繼續幫壞人脫罪;直到有一次,佢幫一個殺咗人嘅有錢仔打贏咗件官司之後,返到屋企得知佢未滿一歲嘅仔因意外死咗;天遣再次發生,又再有喜嘅宋夫人於是迫宋世傑封筆唔再幫人打官司,轉而開咗間客棧(即係酒樓旅館).
開客棧嘅同時,宋夫人亦都有幫手上山擺茶亭,為路過出入省城嘅人贈上茶水解渴;有一次,大咗肚嘅宋夫人喺茶亭聽到一對兄妹對話,原來嗰個同樣大住個肚嘅妹妹楊秀珍嘅老公喺家鄉被人毒死咗,因為懷疑係佢老公個阿哥做嘅,一時唔知點算,於是同二哥楊勉走佬出咗嚟;兩兄妹加埋宋夫人幾個傾傾吓,咁啱遇到佢二哥嘅同姓兄弟楊青路過,楊二哥即刻上前拉開楊青傾密計,原來二哥走去呃呢個喪妻冇耐嘅楊青,話阿珍係佢唔同姓嘅姨甥女,可以賣畀楊青做繼室,諗住甩低個妹自己走佬,楊青諗住有人照顧吓兩個仔都好,於是就應承咗,而楊二哥收咗錢就拿拿林雞咁腳走咗去;後來楊青搞清楚發生咩事之後就即刻去追楊勉,追到山崖嗰陣,楊勉失足就跌死咗,而成個過程就俾微服出巡嘅巡案大人目睹,為咗証明楊勉嘅死係唔關楊青事,於是巡案大人就畀咗把私人紙扇楊青做信物,話如果有人怪罪就拎出嚟做証;楊秀珍見二哥咁耐唔返,無奈咁就跟咗宋夫人返咗宋府暫住.
回府冇耐,得知楊二哥跌死咗,楊秀珍傷心到暈低,跟住轉個頭個仔重出埋世,喺覺得自己無親無故又孤兒寡婦嘅困境之下,諗住吊頸死咗去算,點知俾宋夫人救返落嚟;宋夫人因為覺得楊秀珍好可憐,決定要佢老公宋世傑出山,為阿珍個老公雪冤,但係宋世傑就點都唔肯,因為佢喺封筆嗰日曾經發過毒誓,如果再拎起支筆寫字就生仔冇啫啫;於是宋夫人就自己寫狀詞去告官,點知唔識字嘅宋夫人寫埋晒啲圓圈交叉,俾個新上任嘅知縣兼放屁王何汝大玩返轉頭,為咗要同其他俾宋世傑玩過嘅官員出氣,於是反而判咗宋夫人施以掌咀之刑;宋世傑眼見自己老婆俾人咁玩法,於是決定重出江湖為楊秀珍申冤.
當時因為宋世傑將支搵食筆封咗喺風水牌樓嘅牌匾上面,啲鄉親父老因為怕攞返支筆落嚟之後會影響風水,於是大力禁止,不過都難唔到武功高強嘅宋夫人,終於幫宋世傑攞返支筆落嚟,重畀咗一車黃金嚟到封住班鄉紳嘅口.
攞返支筆嘅宋世傑即刻搵新任知縣何汝大復仇,以口材令到何大人受理呢單案件.當身在山西嘅姚田氏夫婦(楊秀珍老公嘅阿哥同阿嫂)得知楊秀珍喺廣州告官,於是即刻搵田氏做山西布政嘅阿哥出馬,重搵人落廣州四出疏通希望可以贏得官司而脫罪;到升堂嘅時候,知縣何汝大因為俾宋世傑玩到暈,於是就搵咗身為大學士嘅其中一位鄉紳將宋世傑嘅功名革除,收返佢秀才嘅身份;宋世傑冇咗秀才嘅身份,即係同一般平民冇分別,於是何汝大就搵藉口嚟盡情咁折磨宋世傑,判佢打一百大板,重要押枷鎖遊街同埋收監.當一大班官兵押住宋世傑遊緊街嘅時候,姚田氏夫婦派嚟嘅殺手突然殺出要追殺宋世傑,宋夫人為救夫君,使出生平絕學峨眉劍法嚟抵抗,點知突然作動頂唔住,好彩呢個時候楊青趕到,打走晒班殺手救返宋世傑.
後來楊青去監牢探宋世傑,宋世傑得知楊青身上有把巡案紙扇,於是血書喺紙扇上面,托楊去搵清如水明如鏡嘅八府巡案嚟主持哩呢單案;冇幾耐宋世傑喺監牢入面再俾姚田氏夫婦派嚟嘅人暗算,搞到精神失常做出反常嘅行為,知縣何汝大見佢搞成咁,於是下令放走宋世傑,查封佢全家,要佢哋即日離開省城.
經過一輪嘅波折同爭鬥,楊秀珍嘅冤案最後得以申雪,而宋世傑亦因為做返好事,從此生啲仔女都可以健康成長.
主要出場人物及演出者[編輯]
- 宋世傑:周星馳
- 宋夫人(李氏):梅艷芳
- 楊秀珍:吳家麗
- 楊青:高雄
- 奶媽:朱咪咪
- 家丁阿福:黃一飛
- 前任廣州知縣胡大人:鄭君綿
- 後任廣州知縣何汝大:吳孟達
- 何夫人:胡美儀
- 楊秀珍嘅大伯娘姚田氏:苑瓊丹
- 八府巡案:秦沛
- 山西布政司田大人:梁家仁
- 田氏及山西布政嘅娘親:秦煌
- 鄉紳兼大學士(老師):曾近榮
- 鞋舖老闆:王天林


text:
宗教改革
宗教改革係喺歐洲十六世紀嘅一連串反對封建神權嘅革命浪潮,呢個浪潮一路持續到十九世紀,其中包括咗好多新教派創立同對舊信仰嘅批判同革新.佢大致包括咗三次重大衝突,即係指1562年到1598年嘅法國宗教戰爭;1560年到1640年尼德蘭(荷蘭)反抗西班牙戰爭;1618年到1648年嘅三十年戰爭(Thirty Year's War).對於宗教改革,唔同人都有唔同評價,有人認為佢促進咗現代科學發展,亦有人認為佢助長咗十六,十七世紀嘅女巫迫害.雖然宗教改革正負兩面評價參半,但就肯定可以講係歐洲史上一件重大事件.
目錄
歷史背景[編輯]
中古世紀嘅基督教喺歐洲係一個非常龐大嘅組織,而羅馬教宗就係嗰陣時世界上所有基督教教會嘅領袖,喺十二到十三世紀,特別係依諾增爵三世(Innocent III,1198年-1216年)嗰陣,教宗嘅權力更加係史上最大,除咗政治上嘅影響力,喺道德上亦對每一個基督教國家嘅人有好大控制.
教會矛盾[編輯]
但係到咗十三世紀末,教宗同世俗君主之間因為權力,政治,利益等問題長期鬥爭,令教會喺財政同管理上都出現咗好多問題,而為咗擺脫意大利嘅控制,教宗將教廷由羅馬搬咗去法國亞維農(Avignon),亦即係歷史上所講嘅「教會大分裂」(Great Schism),令當時喺羅馬同亞維農都分別有一個教宗,係兩個教宗互相罷免對方,呢啲嘢一路到1414年日耳曼舉行嘅基督教大會先解決,喺會議入面一次過罷免晒兩個教宗,然後再選出馬蒂諾五世(Martin V)做新教宗.
但係經過呢啲事件之後,教宗嘅聲望已經受到影響,於是民間開始產生對教會改革嘅需求,而好多被視為異端嘅細教派亦越來越有市場.喺經過教會大分裂之後,教宗嘅權力亦開始被唔同地方嘅君主取代,尤其喺法國同英國,教宗嘅權力完全被君主取代,教宗嘅權威可以話受到好大打擊.
為咗維持教會一直以來嘅龐大開支,尤其係起豪華教堂,同埋一直支持開嘅藝術活動等,於是就用盡方法搵錢,其中以售賣宗教商品最具爭議,例如教宗利奧十世(Leo X,1513年-1521年在位)就以諗出以售賣宗教恩惠嚟搵錢,亦即係好多人所講嘅「贖罪券(Indulgences)」,另外亦通過參觀同參拜聖物去賺教徒嘅錢.
當時好多人都相信通過參拜聖物或者買贖罪券係可以令自己嘅罪得到寬恕,同時,教會為咗令更加多人去買呢啲宗教商品,亦將道德行為標準越定越高,高到根本冇乜人做到,尤其對教士,修士,修女等下禁令唔准結婚,都喺社會上造成好大壓力,令當時好多教士,修士,修女等係呢條令之下唔可以正式結婚,但好多其實已經有實際上嘅婚姻關係,結果又出一種「娶妻罪」出嚟賺贖罪金,教士罰完贖罪金之後,俾人知道又會唱通街,冇晒面,結果喺日耳曼地區開始出現「反教權主義(Anti-Clericalism)」,質疑教會憑乜幫人贖罪,亦係後嚟導致各種宗教改革浪潮嘅開始.
民間矛盾[編輯]
除咗教會入面存在住好大矛盾之外,民間社會亦同樣有好多矛盾,當時喺日耳曼有一個社會階層叫做「帝國騎士(Reichsritter)」,佢哋原本喺社會上有好大權力,但後來一啲貴族同領土諸侯權力越來越大,而呢啲騎士冇晒權力支持之下,有好多開始變成盜賊,佢哋當中有好多都覺得貴族,城市居民都係好食懶非嘅寄生蟲,所以佢哋好多都有種反權力,希望改革嘅心理,所以喺後來馬丁路德同教皇作對,帝國騎士擔當住一個好重要嘅角色.
贖罪券事件[編輯]
1514年,喺馬格德堡(Magdeburg)嘅阿貝爾‧勃籣登堡親王(Albert De Brandebourg, Prince)因為想選美因茲(Mayence)地區嘅總主教,但係選就要用好多錢,於是走咗去搵銀行家雅各布•福格(Jacob Fugger)借錢,教廷又批准咗阿貝爾賣贖罪券,而賣到嘅錢,一半用嚟還畀雅各布•福格,而另一半就要用嚟起聖彼德大教堂.
當時有一個修士叫做馬丁路德,佢見到有人賣贖罪券就睇唔過眼,馬丁路德認為,教皇重有錢過好多貴族富豪,點解重要向基督徒攞錢起教堂?於是佢就走咗去咗搵美因茲大主教理論,佢列出咗九十五個反對贖罪券嘅觀點,稱之為《九十五條論綱》,內容主要批評教皇濫用權力,結果令馬丁路德捲入咗一場政治風波,重導致佢後來同教廷決裂.
馬丁路德[編輯]
- 內文: 馬丁路德
馬丁路德係農民出身,屬於貧窮階層,佢老豆漢斯路德(Hans)為咗賺多啲錢而走去做礦工,慢慢有錢起嚟,本來漢斯想供個仔讀法律,但馬丁路德揀咗入修道院.
喺修道院嘅馬丁路德畀人印象係虔誠,刻苦,遵守紀律嘅人,不過佢成日因為可唔可以得救嘅問題而煩腦,問過好多人包括修道院院長都冇一個答案令佢滿意,最後佢自己喺聖經入面搵到答案,認為係「因信稱義」.佢認為只要信仰神,就可以同神和好.
而呢個諗法,啱啱就同贖罪券嘅目的背道而馳,所以佢開始反對贖罪券,針對贖罪券嘅問題,寫咗《九十五條論綱》,質疑贖罪券嘅功效.其實馬丁路德最初嘅動機只係單純咁想發表意見,有人話當時馬丁路德將《九十五條論綱》釘喺威登堡大門上面而引公眾談論,但呢件事係咪真係有發生過重係爭議緊.無論如何,《九十五條論綱》好快就因為大量印刷而傳到周圍都係,快到教會都嚟唔切反應.由於《九十五條論綱》內容好多矛頭都係指向教宗嘅權威質疑,結果教廷將佢對贖罪券質疑理解成對教廷財政制度嘅攻擊,甚至係對教廷不滿.有一個叫約翰特策爾(Johann Tetzel)嘅商人就有樣學樣,寫咗一百五十六條主張,反駁馬丁路德嘅九十五條論綱,特策爾係一個以販賣贖罪券為生嘅商人,同時係多明尼古修會(Dominican Order1)嘅修士,佢認為教宗嘅權力係絕對,唔係路德咁講話係嚟自恩典同信仰.但係特策爾嘅一百五十六條主張一出就畀馬丁路德嘅支持者一把火燒晒.
除咗特策爾,另一個同樣都係明尼古修會修士西維斯特•普利埃利阿斯(Silvester Prierias)亦寫咗本叫《對話錄(Dialougs)》嘅書抨擊路德,甚至指控路德係異端,而呢個指控,令到成件事已經唔再只係一個神學爭論咁簡單.
由於教廷係有權去緝查異端,於是就要求馬丁路德去羅馬受審,但當時係人都知,送得去羅馬實一去冇回頭,因為之前已經有好多人因為咁走咗而喺教會會議上俾人燒死.
所以路德堅持一定要喺返日耳曼受審,於是教廷就派出樞機主教卡耶坦(Cajetan)去日耳曼參加帝國會議同路德辯論.經過同保守嘅卡耶坦呢次辯論之後,令路德更加質疑教宗嘅權威,結果教宗喺1518年11月9號頒令,譴責「有啲修士對贖罪券認識錯誤」,路德再冇得返轉頭.
越嚟越多人為咗擁護權威而出嚟反駁路德,但都俾路德返轉頭,路德個膽亦越練越大,路德慢慢變成一個激烈嘅反教宗者,出版好多批評教宗權力同宣傳自己思想嘅書.1520年10月,路德收到羅馬要將佢逐出教會嘅詔令,叫做除去「教籍令(Exsurge Domine)」,路德當住佢學生面前將呢道詔令一把火燒咗去,呢個時候路德已經認為教宗先係最大嘅反基督.
加爾文歐洲宗教改革[編輯]
教會反擊[編輯]
日耳曼和約[編輯]
聖巴托羅繆慘案[編輯]
- 內文: 聖巴托羅繆慘案
法國喺經過長期嘅宗教戰爭之後,喺1570年簽定日耳曼和約之後,本來相安無事,而且重選咗海軍司令科利尼( Coligny, Gaspard II de, LORD DE CHATILLON)做新教領袖,但係喺8月27號,科利尼爭啲俾人暗殺,吉斯派於是大造文章,掉返轉屈科利尼係1563年謀殺弗朗索瓦公爵嘅凶手,參政院驚住爆大鑊,於是說服國王同新教胡格諾派決裂,最後王太后喀德鄰喺聖巴托羅繆祭日(St. Bartholomew天主教節日)下令屠殺新教胡格諾教徒,全國夾埋死咗成三萬幾人,啲人叫呢單嘢做「聖巴托羅繆慘案」.
爭議[編輯]
影響[編輯]
相關[編輯]
註解[編輯]
- 註 1: Dominican Order 亦即係天主教道明會
參考[編輯]
- 《神聖羅馬帝國文化史1648-1806年》 ISBN 750602265
- 《宗教改革 路德,加爾文和新教徒》 克利斯坦著(法) 漢語大詞典出版社 ISBN 7-5432-0758-3
- 《羅馬帝國衰亡史》 吉本著 ISBN 957-545-745-5
- 《馬丁路德》 麥田出版 ISBN 95770787809


text:
香港藝術中心創辦嘅香港藝術學院(筲箕灣)校舍雖然已使用兩年,尋日為咗致謝捐贈營運經費嘅善心企業,特別舉行校舍命名儀式,獲一眾政商界知名人士抽空撐場.藝術中心監督團主席包陪麗最開心,皆因除咗日籍老公渡伸一郎同囝囝Tommy現身支持,細妹包陪慧(Doreen)夫婦亦嚟撐場.Doreen致詞時講起校舍以媽媽包黃秀英命名時,一時感觸哽咽,仲眼濕濕,幾秒鐘都講唔到嘢,令到現場嘉賓十分感動,為活動增添幾分溫馨氣氛.
包氏姊妹係已故船王包玉剛嘅愛女,家族所屬嘅包玉剛基金一向對本港藝術發展十分支持.排行老四嘅Doreen代表基金致詞時,提起小時候媽媽教佢哋要創新,唔好有因循嘅心態,就忍唔住眼濕濕,事關媽媽喺咁保守嘅年代都放膽教佢哋要創新,佢至今諗起都感觸良多.
合和集團董事總經理胡文新都喺度,佢唔止有份贊助並獲命名一間設計工作室,仲有份湊大學院添!原來六年前學院將校舍搬遷到合和中心,佢特別喺租金上給予資助以示支持,直至兩年前學院獲政府批出筲箕灣現址搬出為止,難怪尋晚佢無論幾忙都要抽身嚟見證珍貴一刻.
行政會議成員夏佳理都以西九文化區管理局發展委員會主席身份出席,佢話小時候屋企好窮,所以冇特別學過樂器或者藝術,長大之後投身工作就更加冇機會學嘢.不過每年佢會陪奧地利籍嬌妻返外家,去到人文薈萃嘅歐洲,梗要欣賞一,兩場音樂會或戲劇,於是佢就漸漸成為西方音樂,話劇嘅愛好者.
莎莎國際太子女陳郭詩慧(Melody)同老公拍拖前來,佢哋有份贊助位於天台嘅露天藝廊,原來佢都學緊國畫,已堅持三年,平時最鍾意用牙刷沾上墨水做噴畫,但係好易整污糟間屋,所以索性喺廚房畫畫,連牆身都有佢嘅畫迹㗎!
卓妮


text:
低地台巴士
低地台巴士(Low floor bus),有啲公司稱之為超低地台巴士或者特低地台巴士(Super low floor bus),係指一啲門位同埋車廂通道冇梯級嘅巴士.呢啲巴士比門位有梯級嘅巴士更方便乘客上落,尤其係老人家,推手推車同埋坐輪椅嘅乘客.
低地台巴士自1990年代開始喺一啲地方,包括歐美流行起嚟,多間巴士製造商都整出自己嘅低地台巴士.以香港為例,香港嘅專利巴士公司自1996年開始就引入低地台巴士[1][2].
設計[編輯]
低地台巴士可以係成架車嘅車廂都係低地台,即係喺車廂由頭行到尾都冇梯級,亦有啲只係得車廂前部分係低地台(即係「低入口」設計),差唔多到車尾位置有梯級,而梯級後面嘅地台就升高咗.引擎擺位方面,唔少低地台巴士嘅引擎都擺喺巴士後面,但有啲巴士製造商(包括Van Hool同埋富豪)研製出引擎擺喺車軸之間而偏向左邊嘅低地台巴士.
低地台巴士門位嘅地台高度可以低至350毫米以下.而低地台巴士通常亦設有可以控制升降嘅懸掛系統,當有需要嗰時,司機可以將架巴士降低,令巴士地台更加接近行人路面.
為方便坐輪椅嘅人上落,低地台巴士嘅門位可以整埋斜板,車廂內亦可以留埋位去擺輪椅.
現時市場上已經有低地台設計嘅小巴,單層巴士,掛接巴士同埋雙層巴士等等.


text:
化學
呢篇文章講嘅係科學上嘅定義.想搵呢個詞嘅第啲意思,睇下(化學 (搞清楚)).
化學,字面解即係變化嘅科學,係古時西方鍊金術嘅一個分支.現今人所謂嘅化學係指由原子層面研究物質嘅學術.研究化學嘅人叫做化學家,就循住呢個方向去解構各種物質嘅結構,特性同埋變化,物質之間嘅關係,以及當兩種物質相互影響而發生改變嘅時候能量嘅變化.
化學主要研究原子同埋原子嘅組合,例如分子,結晶體同埋金屬,呢啲都係日常生活經常見到嘅嘢.現代化學指出,一種物質嘅特性好取決於佢喺原子層面上嘅結構.化學同埋物理係現代自然科學之中兩科算得上係最重要嘅學科.
目錄
化學概論[編輯]
好多人叫化學做「中心科學」(Central science),因為佢將科學嘅其他分支,例如物理,材料科學,納米科技,生物學同埋地質學連埋一齊.化學嘅好多專科都同其他科學學派有重疊嘅地方.不過呢啲分支又好獨特,例如特強物科嘅製作,藥物嘅製作同生命過程嘅研究.
化學其中一個基本嘅成份係佢嘅研究涉及物質.所謂嘅涉及可以係兩種物質互相影響,亦可以係物質同其他無實體嘅嘢,例如能量,之間嘅影響.傳統嘅化學好多時都係講兩種物質相遇,變化,亦即係一般人成日講嘅「化學反應」;又或者係一種物質變成另一種物質個過程.呢啲變化有時會用到電磁波,當中電磁波負責激發化學作用.不過有時化學都唔一定要講反應.光譜學研究物質同光之間嘅關係,而呢啲關係並唔涉及化學反應.
研究化學嘅人叫做化學家.喺化學家嘅概念裏面一切物質都係由原子或者比原子更加細粒嘅物質組成.一堆原子合埋之後可以成為各種其他嘢,例如分子,離子或者結晶體.地球上一切嘅嘢,生活入面一切嘅物件同埋物質,佢哋嘅特性都係受化學特性同物理特性所掌管.
鋼之所以咁硬,因為佢入面啲原子組成咗一個好大嘅結晶,每粒原子都同隔離嗰粒黐到勁實.木燒得著,因為佢同空氣入面嘅氧一超過特定溫度就會自動發生反應,發光同發熱.水係液體,因為佢入面啲粒子嘅活動程度大過固體而少過氣體.人曉睇嘢,因為眼入面有啲遇光會變化嘅蛋白質,同個腦傳送訊息.
正因為化學有咁多嘢好讀,無人有能力知晒所有嘢,亦都無人可以同化學嘅界綫落一個好準確嘅定義.大部分化學家都係化學入面每瓣都知少少;但係就算係知名嘅化學家其實都只不過係比其他人喺化學其中一個範籌知多少少.
化學入面有好多唔同嘅分支,而每位化學家通常都係精一兩瓣;喺中學教嗰啲化學,化學家就通常叫做「普及化學」.普及化學算係化學咁多個門派嘅大導論,幫學生選擇專修邊瓣.好多普及化學教嘅概念其實都唔多完善同埋唔多精確,不過就好有用.好多時化學家都會用呢啲簡單嘅念來解釋一啲極度複雜嘅嘢,因為佢哋都知道要畀一個好詳盡嘅解釋係一件好難,接近無可能嘅事,就算解得出都無人聽得明.
雖然佢有鍊金術嘅根底,但喺歷史上化學係一門無乜歷史嘅學說.英文「化學」(Chemistry)一字就係直接由「鍊金術」(Alchemy)走出來.
歷史[編輯]
最早嘅化學要算係人類對火嘅研究.對於當時嘅人來講,火有能力將一樣嘢變成另一樣嘢,所以成為當時人最有興趣研究嘅現象.如果無火,人類唔會發現到點整鐵同埋玻璃.後來,當人發現咗金呢種貴金屬之後,好多人變成研究點樣將其他嘢變成金.呢啲研究促成咗一種原科學(protoscience)-鍊金術嘅誕生.之後,各界鍊金術士又發明咗好多化學生產過程,為現代化學嘅誕生鋪路.現代化學係由1873年拉瓦錫(Antoine Lavoisier)提出質量守衡定律(conservation of mass)開始出現.接住落來化學家發現咗各種化學元素,為後來門捷列夫(ДMи́Tpий ИBáHoBич MeHдeлéeB,Dmitri Mendeleev)建立元素週期表奠定基礎.1901年,諾貝爾化學獎成立,認定化學對人類嘅貢獻.
化學嘅分支[編輯]
化學分為幾個大門派,喺佢哋之外又有好多跨越門派嘅研究方向同項目.
- 分析化學係一門研究物質樣本,從而分析佢哋入面啲化學成分同埋物理結構嘅科學.分析化學通常都會用一啲各個化學門派通用嘅實驗工具同埋方法.呢啲通用嘅方法喺理論化學以外嘅各個門派都會用到.
- 生物化學係研究生物入面各種化學物質,化學作用同埋物質之間嘅互動過程嘅科學.生物化學,有機化學同埋藥物化學之間嘅關係十分之密切.生物化學好多時都會俾人同分子生物學同埋遺傳學一齊研究.
- 有機化學即係人類對有機化合物嘅研究,簡單啲來講即係碳化合物嘅科學.有機化學主要研究呢啲碳化物嘅化學特性同埋物理結構.
- 無機化學係一門對無機化合物嘅研究.有機同無機中間條界綫其實並唔絕對.有機金屬化學就係一門介乎有機同埋無機中間嘅化學.
- 有機金屬化學係研究一啲有碳同金屬原子之間嘅化學鍵嘅化合物嘅化學分支.
- 物理化學係從物理角度分析各種化學作用根底原理嘅化學門派.物理化學家對一個化學作用最有興趣嘅係當中能量嘅轉變同埋化學作用中間嘅力學.熱化學,反應速度,電化學,統計力學以及光譜學都係物理化學入面常見嘅課題.物理化學同分子物理有好多重覆嘅地方,而物理化學家甚至會用微積分去解釋化學現象同埋訂立化學方程.物理化學有時又同量子化學同埋理論化學關係密切,擺埋一齊來講.
- 理論化學係從數學或者物理嘅純理論去解釋各種化學現象嘅門派.第二次世界大戰之後,電腦嘅高速發展促成咗計算化學嘅進步.由還原論(reductionism)個角度來睇,其實理論化學根本就係物理而唔係化學.
- 計算化學其實嚴格來講係一門藝術,因為佢旨在用電腦程式來解決化學上嘅問題,結果做做下越做越理論化,最後變咗藝術.
- 熱化學係研究各種化學反應途中化學能同其他能量形式之間嘅轉換嘅化學.
- 電化學係研究各種因為電力推動而發生嘅化學作用或者會喺運作途中產生電力嘅化學作用嘅科學門派.生活中常見嘅各種電池就係電化學嘅研究成果.
- 光化學研究各種化學物質,尤其係原子同埋細粒嘅分子,同光之間嘅互動.
- 聲化學研究化學品同埋聲音之間嘅互動.
- 藥物化學研究化學物質點樣用喺藥物入面,從而改變藥物嘅功效,做出醫病嘅作用.佢其實係幾個化學門派,包括有機化學,生物化學,物理化學,同埋幾個唔屬於化學嘅科學門派,包括藥理學,分子生物學同埋統計學撈埋嘅結果.
- 量子化學用量子力學同埋其他純理論手段解釋各種化學現象.量子化學家,通常即係量子物理學家,鍾意用一粒原子入面電子同埋質子嘅排列以及佢哋之間嘅空隙有幾闊來說明點解一個化學反應會咁發生.
- 核子化學研究唔同嘅次原子粒子點走埋一齊,形成一個原子核,同埋研究一個原子核入面啲嘢點變化.
- 天文化學研究外太空嘅化學物質,分析佢哋嘅成分,結構同地球上面嘅物質有咩唔同.
- 大氣化學係一種對地球大氣層同埋其他星球嘅大氣層嘅研究.大氣化學都會研究環境變化途中發生過乜嘢化學反應.
- 環境化學從化學角度研究自然環境入面生物嘅變化.
- 綠色化學研究點樣從化學角度減低污染.
- 資訊化學用電腦去解決化學上嘅問題.
- 地球化學研究地殼入面各種物質嘅化學特性,解釋佢哋嘅構造.
- 石油化學從化學角度研究石油同天然氣嘅特性與及煉油技術.
- 高分子化學研究啲好鬼大粒嘅分子,即係高分子,例如發泡膠點樣造出來同埋有啲咩嘢特性.高分子化學亦都會研究點樣令到一大堆細細粒嘅分子黐埋變成一粒高分子.
- 超分子化學研究共價鍵以外各種化學鍵,例如氫鍵,范德華力(van der Waals force),抗水效應(hydrophobic effect)嘅運作.
- 化學工程研究點樣將化學品或者其他物料變得更加有用.
基本概念[編輯]
命名系統[編輯]
喺化學入面,呢個命名系統係指將各種化學品命名嘅方法.呢啲命名系統畀咗每一款嘢一個好有系統嘅名.有機化合物會根據有機命名系統改名,而無機化合物就會根據無機命名系統改名.
原子[編輯]
一粒原子即係一舊由一個有正電荷嘅原子核同埋一堆帶負電荷嘅電子組成嘅粒子.原子核入面有質子同中子.一個原子入面嘅電子組成佢嘅電子殼,而電子殼入面個負電荷會啱啱好平衡到原子核入面個正電荷,令到成個原子呈中性.
元素[編輯]
- 內文: 元素
一種元素即係所有原子核入面有一樣咁多粒質子嘅原子嘅統稱,例如氫呢種元素入面所有原子都係得一粒質子.呢個概念掉轉來諗又得:所有原子核入面有六粒質子嘅原子都係碳,所有原子核入面有九十二粒質子嘅都係鈾.元素呢樣嘢又有另外一個方便嘅定義,就係所有唔可以用化學方法再去分解嘅嘢都係元素.
喺咁多種列舉元素嘅方法入面,最常用同埋最方便嘅莫過於元素週期表.週期表根據原子序數來排啲原子,而原子序數就係一粒原子入面質子嘅數量.因為佢個奇怪擺法,擺埋一齊嘅元素,無論係同一個直行,同一個橫行定係純粹喺附近,都有一啲大致上固定嘅關係.
同一種元素可能有好多個唔同嘅同位素.佢哋除咗相對原子質量有些少分別,或者有啲因為大多,大少質子而導致原子核唔穩定之外其他嘢大致一樣.
化合物[編輯]
化合物係一啲以唔同元素用固定比例結合而成嘅物質.呢個成份嘅比例決定咗佢嘅化學特性.例如水係用氫同氧以二比一組合而成,結果佢三個原子之間就造咗一個104.5°度嘅角度出來.唔同化合物同埋元素之間嘅變化叫做化學反應.
分子[編輯]
一個分子係化合物嘅最根本組織,唔用化學方法拆唔開.大部分分子都係由兩個或者以上原子組成,但係都有啲特例,例如氦氣分子,得一個原子.呢啲原子,如果多過一個,係由化學鍵黐埋.
離子[編輯]
- 內文: 離子
離子係原子做完化學反應之後嘅結果,佢哋比起正常嘅同一款元素少咁啲或者多咁啲電子.正離子(例如鈉離子Na+)同埋負離子(例如氯離子Cl-)夾埋可以成為一個電荷中性嘅鹽(例如食鹽NaCl).有啲離子係由幾個原子組成,而佢哋進行化學作用嘅時候又唔會散開,例如磷酸鹽(PO43-),銨(NH4+).
化學品[編輯]
化學品代指一切有確實化學構造同埋化學成份嘅物質,所以又叫化學物質.佢哋可以係元素,化合物或者混合物(mixture).日常生活入面,我哋會遇到嘅嘢多數都係混合物,例如合金,空氣同埋生物.
化學鍵[編輯]
化學鍵係一種將一個化合物入面唔同原子黐埋嘅力量.化學鍵有好多種,當中共價鍵,離子鍵同埋金屬鍵比較常見.好多時一個原子嘅穏定氧化數可以幫人推測一個化合物嘅結構.不過,當啲嘢越來越覆雜,氧化數就再唔能夠用來幫人估計化合物嘅結構,到時就需要拆開個化合物,用量子力學研究.
物理特性[編輯]
物質有時會係液體,有時會係固體,有時會係氣體,呢啲叫做物質嘅相態.一件嘢軟唔軟,透唔透光,透光嘅話佢個折射率(refractive index)係幾多,呢啲都係一件物質嘅物理特性.總言之,物理特性即係一樣物質唔靠化學作用都可以斷定到嘅特性.
化學作用[編輯]
化學作用係一個令到一種物質變成另一種物質嘅過程.嗰個改變既可以係令到一大堆細細粒嘅分子賴埋一舊,變成一粒巨型分子,又可以係將一舊巨型分子拆返散成為一堆細細粒嘅分子,甚至係同一個分子入面啲原子走位,成個分子個嘅原子總數無變過,都叫化學作用.無論如何,大部分化學反應入面都會涉及化學鍵嘅形成或者消失.
如果一樣嘢同氧做完化學反應,我哋就話佢俾人氧化咗.一種酸同一種鹼做化學反應,令到雙方嘅腐蝕性都無咗,咁就叫中和.通過化學反應,物質又可以由一款變成另一款.化學家同藥劑師大量生產化學品就係一個例子.
定律[編輯]
化學入面有唔少定律,當中比較出名同埋比較重要嘅有:
化學工業[編輯]
- 內文: 化學工業
化學工業(即係化工)係當代經濟活動當中好重要嘅一部分,全球50大化學品製造商響2004年一共銷售咗5870億美元嘅業績,利潤有成8.1%,當中研發成本只係佔咗2.1% [1].
學科分類[編輯]
化學學科主要包括:
其他重有放射性元素,核化學,放射分析化學,同位素化學,輻射化學,核燃料,反應堆同裂變產物化學,,地球化學,海洋化學,大氣化學,環境化學,宇宙化學,星際化學,藥物化學,農業化學,石油化學,木材化學,土壤化學,煤化學,食品化學,化學地理學,天體化學,岩石化學,空間化學,膠體與介面化學等等.
引用資料[編輯]
- 朗文化學詞典,朗文(香港),1997
- ↑ "Top 50 Chemical Producers". Chemical & Engineering News 83 (29): 20–23. July 18, 2005. http://pubs.acs.org/cen/coverstory/83/8329globaltop50.html
睇埋[編輯]


text:
Re: 有冇人睇過麥潔慈
Re: 有冇人睇過麥潔慈
麥潔慈醫生, 我自己就唔會再去幫襯佢啦!
麥潔慈一黎就講定先, 話未必睇得晒100%, 之後埋位就照得超級唔清楚, 加埋想像力都唔係好知佢講邊個位置, 又冇DVD俾番我, 又話BB心臟睇得唔清楚, 又話BB血管睇得唔清楚, 又睇唔清楚係男定女, 仲冇句說話好聽的, 佢話我BB細左2週而且我肚皮厚所以睇唔清楚, 我見BB係咁動, 我就問佢BB係唔係好活躍呢? 點知佢話: “咁你又唔洗驚BB有過度活躍症”, 真係激死人呀!!!!
我覺得根本就係佢部機器唔得囉, 咁我問佢BB細左會點, 佢只係話所以睇得唔清楚囉, 又唔講係好定唔好, 有咩影響, 令到我同我老公都好擔心, 整個過程都係大概10 – 15分鐘就已經收我HKD1250.00, 仲話如果我地想再照過就去另一個醫生到照仲寫埋介紹信俾我, 另外一個醫生就收HKD1200.00, 我同我老公都覺得佢好求其囉, 如果真係因為我個BB細左2週, 佢好應該叫我2週之後再去佢度照啦, 又點會叫我去另一個醫生到照姐, 咁姐係佢部機唔得啦, 另外, 我之前去另外的醫生度照, 人地都冇話過我肚皮厚的, 仲照得好清楚, 我話俾D朋友知, 佢地都話這個醫生唔係幾細心, 佢地去的醫生如果照得唔清楚或者BB唔合作而睇唔到男定女, 會叫個孕婦一小時之後再入去照, 都係收一次錢咋, 我自己就唔會再去幫襯佢啦.
,


text:
摩洛哥
摩洛哥王國(阿剌伯話:المغرب)係非洲西北部一個國.王國嘅東部同埋東南部同阿爾及利亞交界,南部靠近西撒哈拉,西部面向大西洋,並向北隔直布羅陀海峽同地中海同西班牙相望.1979年摩洛哥佔領西撒哈拉,不過佢喺西撒哈拉嘅權利一直未被國際上任何國家承認.摩洛哥認為交界嘅休達同梅利利亞應該係佢嘅領土,不過查實係由西班牙管轄.除阿拉伯文之外,喺摩洛哥境內重有好多地方語言,而法文同西班牙文亦被同時用.
歷史[編輯]
- 內文: 摩洛哥史
自50萬年以嚟摩洛哥所在嘅地方係非洲同歐洲之間嘅一條交通要道.考古發現證明呢度一早就有人住.最早喺呢度定居嘅柏柏爾人嘅來歷經已冇辦法考證.7世紀嗰陣,阿拉伯人嚟到呢處,重喺8世紀建立王國.中世紀時期喺呢度統治嘅朝代有啲係柏柏爾人,有啲係阿拉伯人.從15世紀開始,摩洛哥受到多個西方國家嘅入侵.20世紀初期嘅摩洛哥危機係導致第一次世界大戰嘅重要原因之一.1912年3月,法國佔領摩洛哥.1956年3月,獨立.[1]
中國古籍入便有關摩洛哥嘅較早記載,有宋人趙汝適《諸蕃志》「默伽獵國」.
政治[編輯]
摩洛哥係一個君主立憲制嘅多黨制國家,國王擁有比較大嘅權利.議會分參議院同眾議院兩院,眾議院325名議員由國民直接選舉而出,任期為五年.參議院270名由地方代表選出,每三年更換三分之一.
穆罕默德六世自1999年登基後加強國家嘅民主化,對內嘗試緩和貧困同保證社會治安,對外持相對緩和嘅伊斯蘭國家政策.摩洛哥係中東同歐美對話嘅一個重要中間人.
地理[編輯]
受副高控制同加那利寒流影響,形成乾燥嘅熱帶沙漠氣候;阿特拉斯山脈貫穿全國,當中圖卜卡勒山(4165米)係全國最高點.
54%嘅人口係城市居民.重要城市有:
經濟[編輯]
摩洛哥最主要嘅經濟部門係旅游業,漁業同燐酸礦嘅出口.農業同牧業亦相對重要,不過受氣候影響比對大.摩洛哥喺好多方面依靠外嚟資助.國民經濟發展相當緩慢.
人口[編輯]
摩洛哥80%嘅居民係阿拉伯人,20%係柏柏爾人.多數係伊斯蘭遜尼派教徒.除咗呢啲之外重有少數猶太教徒同基督教徒.
文化[編輯]


text:
我哋無論喺屋企定落酒吧睇波,都會睇得相當投入,每逢欣賞到精彩入球,都會大嗌「好波!」.其實就算冇足球比賽睇,「好波」二字亦會情不自禁衝口而出,點解?因為AV女優前田優希真係好好波,而且好球技!
日本AV廠商好鍾意向着衣寫真界嘅女優埋手,一來貪佢哋識得面對鏡頭,搵佢哋下海之後唔使再慢慢教,二來貪佢哋已經推出過寫真DVD,多多少少都叫做有人識,所以AV名廠Moodyz就最鍾意利誘佢哋下海,而前田優希亦係由M廠招攬下海嘅其中一位着衣寫真偶像喇.今年22歲嘅優希上年4月出道,之前拍過唔少火辣寫真DVD,所以至得到M廠留意.雖然優希唔算得係美人兒,但係勝在笑容可親,甜美而誘人.不過,最得M廠賞識嘅都仲係阿妹嘅激凸身材!阿妹皮白肉嫩,本身已經Very Good,但佢同時擁有一對38吋H-Cup重型豪乳,就算只係露出一半,都令人血脈沸騰,大嗌好波!
靠夾上位
得到M廠欣賞,優希相當開心,所以初期為M廠効力嘅時候,已經竭盡所能,玩起自己最拿手嘅潤滑劑波推以及多P群戲.只可惜,M廠一向都唔鍾意將專屬女優留得太耐,所以優希効力三個月就離開,輾轉去到水晶映像,Oppai等中小型廠演出.呢段時間,優希諗通咗,知道自己最大嘅賣點都係對H奶,若然太過錫身,唔盡用個胸嚟表演球技,實在唔能夠顯出身價,因此,阿妹佢就奉行逢片必夾嘅風格喇!家陣,優希除咗經常同男優喪玩波推,雙峰夾長槍絕對係必備環節,見到佢碩大嘅豪乳將男優嘅長物夾到實一實,然後由慢到快咁套弄,感覺真係正到震.咁都未算,阿妹仲會恃住胸大狂質男優食波餅,更加會將對H奶夾住男優嘅手腳,令大家充分感受到豪乳嘅威力所在!
年齡:22歲
身高:5呎 2吋
三圍:38H,23,35
《想與這樣的女人玩胸夾發射》
片長:108分鐘
出品:Dream Ticket
內容:如果大家好似小弟我咁鍾意欣賞巨乳女優表演胸夾,本作就絕對適合大家珍藏喇,因為前田優希於本作當中,將會喪玩H奶夾爆男優,就算男優本身同阿妹作體位交歡,臨尾爆發都要玩多次胸夾,令作品充斥巨乳,巨乳同巨乳.
撰文:賢


text:
小露寶
想搵呢個詞嘅第啲意思,睇下(小露寶 (搞清楚)).
小露寶係1974年嘅一套日本真人扮演(特撮)兒童電視劇裏面主角嘅香港譯名,亦係套劇嘅片名.呢套嘢嘅日本名係『がんばれ!! ロボコン』,曾於1974年10月4號至到1977年3月25號期間喺日本NET-TV電視台放映,香港粵語配音版就由當年亞洲電視嘅前身---麗的電視播映,全套有成118集,而佢嘅原作者就係石之森章太郎(當時佢嘅名只係就咁叫做石森章太郎).
背景及主角性格特點[編輯]
劇中嘅主角小露寶係一間機械人學校嘅學生,呢間學校專門訓練啲機械人學生成為人類嘅好朋友,因應每個學生嘅本身設計嘅特點嚟到幫助人類嘅日常生活,建設社會,每次返學嘅時候,鋼鐵老師就會因應學生喺人類社會上所貢獻過嘅事而畀分數,差得好緊要嘅就得最低嘅零雞蛋,而做得好好得到一百分滿分嘅學生重會獎一個心心貼紙擺喺個身上,作為可以成為A級機械人嘅模範標誌.小露寶屬於家務機械人嘅種類,俾老師安排喺社羣嘅家庭度幫手做家務,可惜佢係一個好鬼大懵同埋經常擺烏龍嘅機械人,成日一心諗住幫助人類,點知好多時弄巧反拙變成闖禍連連.
佢喺頭一二年班嘅時候寄居喺姓大山嘅屋企入面同大山家嘅人一齊生活,而到咗第三年就寄居喺姓小川嘅屋企.因為佢嘅大懵加上衝動嘅性格,於是成日帶畀寄居家庭同埋週圍嘅人好多麻煩,亦因此佢成日都係得零分,雖然佢有一班好好嘅同學仔,有啲咩事都會出手幫佢,但好多時都改變唔到闖禍嘅結果.
咪以為小露寶係一個機械人就應該咩都冇有怕,其實佢嘅最大敵人,就係細隻過佢好多,但係無處不在嘅曱甴,每次一見到曱甴就嚇到發晒癲完全失控;而第二恐懼正是佢同學仔小吱喳手上面嘅大針筒.
身體及機能[編輯]
小露寶全身紅色,手臂同成對腳係銀色,好似風琴管咁款,對手好似蟹鉗咁;佢頭頂有支小小嘅天線,肚腹打開蓋之後會見到裏面嘅機件,具有一百匹馬力;背後有支可以收得埋嘅直昇機扇葉,幫佢飛行;而當雙腳收埋可以換成一對車轆畀佢喺路上飛馳.
其他角色[編輯]
- 鋼鐵老師:係小露寶嘅老師,負責教導機械人學生同埋畀分數;每次上堂檢討嘅時候會將啲學生日常生活嘅行事紀錄紙放入個口度,經過一輪運作之後,就會喺肚腹嘅位置出口度跌一張分數紙出嚟,為學生所做嘅事而評分.
- 小賓女:係一個好多時攞一百分嘅高材生,外表同人類嘅細路女一樣,可愛得嚟又待人友善,而且好鍾意跳芭蕾舞,係小露寶嘅夢中情人,每次小露寶一見到佢就會暈晒大浪做緊乜都唔知.
- 小百威:重有一個細佬叫小百拳,兩兄弟都係屬於孔武有力嘅機械種類,因此佢哋嘅性格比較暴戾,成日蝦小露寶;不過當小露寶有啲咩大鑊嘢發生時,佢哋又會好有義氣咁出手相助.
- 小白潔:肚腩度係一個洗衣機,外表係一隻兔仔咁樣嘅機械人.
- 小吱喳:一個護士外表,隻手係好大支針筒嘅機械人,鍾意小露寶出晒面,成日想同小露寶打針,小露寶見親佢都即刻嚇到掉頭走.
- 小百通:成粒大花生咁款,個咀係一支突出嚟嘅鎚仔,講嘢時會上下郁郁吓,係一個裝修工程用機械人.
- 小百多:成隻大哈蟆咁樣,個口係好大好大嘅銀包開口(有兩粒珠扣埋嗰種),跳嘅時候快到好似識得瞬間轉移咁,有舖偷嘢癮.
- 小百明:一個頭頂好似大燈膽咁款(重可以見到內部機件),對眼好似對好厚圈圈眼鏡咁嘅天才機械人,好多時會利用佢嘅才智幫小露寶解決日常困難.
- 其它機械人角色:
……等等.
主題歌[編輯]
日本版一共六首嘅主題歌同完場歌都係由被譽為日本動畫歌王嘅水木一郎先生所主唱.
香港版嘅「小露寶」粵語主題歌就由女歌手鍾叮噹所唱.因為原裝日本版嘅音樂已經好開心醒神,再配上粵語嘅得意歌詞,令聽到嘅人留下好深嘅印象;而當中幾句:『大踏步神情確威武,小子大名露寶,人人皆知道~(白:小露寶嚟啦!小露寶好嘢!)又大力,又肯做,身手好志超高,朋友,休想睇小我用機器製造.』,基本上已經成為咗香港兒歌界嘅經典之一.


text:
利是
利是,有時讀做「勵事」,又寫做利市,利事,勵事,中國北方叫做紅包,紅封包,即係紅色封包住嘅錢,係種禮物,紅色響中國文化代表喜慶.響過年,結婚同生日等喜慶場合送錢做禮物都會用到,而喺呢啲場合送利是畀人係中國傳統嘅習俗.利是入面通常會擺入有吉祥數字嘅錢,好似有8字,或以雙數結尾嘅數目.
傳統嘅利是係用一張紅紙包住啲錢.但近年有好多地方都改用機器印製嘅小信封.每年臨近農曆新年,各大商業機構都有整利是派畀顧客.
新年[編輯]
- 中國傳統文化習慣響利是入幾多錢經常同雙方交情成比例.
- 響除夕由家長派畀細路嘅利是叫做壓歲錢,係表示將祝福同好運帶畀佢哋.
- 每年農曆新年期間有派利是嘅習俗:
- 部份地區(如廣東,香港和澳門)係已婚人士發畀未結婚嘅親友,叫「逗利是」,不過,而家響香港同澳門有啲同居多年嘅情侶,未婚媽媽或爸爸,同埋一啲未婚嘅中老年人亦會派利是.
- 響中國大陸,派利是嘅習慣通常只響比較親近嘅親戚朋友之間.
- 台灣就係由已經出社會嘅人派畀未出社會嘅後輩.
- 響部分地區,新年發利是嘅範圍比較廣泛,例如鄰居屋企嘅細路,普通交情嘅同事之間都有可能派利是,但呢種利是內嘅金額往往比較細,有啲人甚至會響利是入啲5蚊,10蚊嘅紙幣.
- 另外,亦有啲人會因唔同理由,送利是畀大廈管理員,助手,或者酒樓侍應等.
- 響部分地區,農曆新年時各機構通常都會向所有員工派一封「開工利是」.而公司內結咗婚嘅員工或者上司,通常亦會向同事或下屬派利是.
- 今時今日,好多人已習慣用啲新印製嘅銀紙來做利是,有人認為除咗比較雅觀外亦寓意去舊迎新,因為咁每年農曆新年前好多銀行嘅現鈔提取量就會急劇增加.印鈔廠亦會有印新銀紙嘅壓力.部分環保主義者認為呢個習慣唔環保.所以,2006年港澳政府都叫啲市民響農曆新年期間用舊鈔來包利是,而銀行亦都會準備迎新鈔(大概八成新)畀市民封利是[1].
利是封[編輯]
- 內文: 利是封
相傳送利是嘅習俗,響好耐以前就流行,但嗰時啲人不過係以寓意吉祥嘅鮮紅色紙,包住一張寫滿祝福字句嘅字條,送畀親朋好友,以表心意.到咗大概300年前,啲人就改用一張形狀同正方形相若嘅紅紙,包住啲銅錢,封作「利是」.而第一代嘅利是封,大概響1900年印刷術開始多人用時,先至出現.當時嘅所謂利是封,做法超簡單,只係紅紙印上黃油,再喺未乾嘅黃油上曬上金粉,效果就好似而家燙咗金字嘅利是封咁,而圖案就多以簡單爲主,再配吉利嘅字句.
賀禮[編輯]
除咗農曆新年之外,響其他喜慶場合,好似婚禮,新店開張咁亦有送利是嘅習慣.因為賀禮利是嘅金額通常唔少,所以好多人響收到婚禮請柬嘅時候,會講笑叫佢做「紅色炸彈」,意味住又要拎一筆賀禮出嚟做利是.香港同埋澳門就叫佢做「做人情」.
其他民族相似嘅習俗[編輯]
- 越南:派「利市」(Lì xì).
- 日本:家長會派「お年玉」(羅馬拼音:otoshidama)畀細路,類似華人社會嘅壓歲錢,不過係用白色封套包裝,而且封套上會寫上接受人嘅名.
- 馬來西亞:傳統馬來人會派一種入面有錢嘅綠色封套,附有一啲伊斯蘭嘅圖案,咁係受咗華人響節慶時派利是嘅影響.
同利是相關嘅犯罪[編輯]
- 送利是以前亦係華人慣常用嘅貪污手法.行賄嘅一方畀對方利是,以作為某種服務嘅報酬.響香港,向政府人員送利是曾經係日常生活嘅一部份,但響廉政公署成立咗之後,送利是已差唔多無晒.根據而家嘅法例,公務員只有收受親屬嘅利是唔受限制;私交好友嘅利是唔能夠超過 2000港元;其他人唔可以過1000蚊;同時唔准收受有公事來往同下屬嘅利是.如果送利是係用作行賄,就無論邊個人,乜數量嘅利是都屬違法.一啲地方,仍然保留呢個制度.
- 喺香港同埋澳門嘅農曆新年期間,亦曾經有一啲不法之徒(通常係三合會成員)假意送財神,送年桔,送揮春,舞獅賀年等手法,迫一啲商戶同市民派利是以作回謝,以圖或企圖勒索.
- 東亞國家嘅人民有響手術前後送禮畀執刀醫生利是嘅陋習,呢種利是嘅目的係拜託醫生特別照顧同表達酬謝嘅意思,原本係東亞文化嘅一種禮數同敬意嘅表現,但係就變咗質變為醫生向病人亂咁攞利是,甚至利是成為醫生嘅主要收入來源,嚴重傷害醫生同病人嘅關係同善良風俗,因為咁利是幾乎已被各國政府立法禁止,但到今日仍無辦法完全杜絕.


text:
無厘頭
無厘頭(mou4 lei4 tau4),原本成句係「莫釐頭尻」,曾經一度被誤認作粵語粗口嘅其中之一.「尻」字最原本係解屁股舊骨,『說文解字:尻,臀也.』,而「無厘頭尻」原意係指啲人頭尾不分,亂晒大籠,唔知做乜,後尾因為個「尻」字等同賓舟嘅粗口字,所以先畀人用嚟當粗口咁用,其實原本呢個詞語係相當文雅.
另一個來源係來自無來頭(來係白讀梨音),即係唔知邊度來.
依家嘅「無厘頭」,意思同樣係鬧人講嘅嘢同埋做嘅事不知所謂,無聊到冇人有,又或者發生咗嘅嘢根本搞唔清來龍去脈,令到人一頭霧水.後來「無厘頭」呢三個字喺香港嘅電影入面出現,於是乎廣泛咁傳揚開嚟,甚至成為一種電影風氣,繼而影響埋社會意識形態,有所謂「無厘頭文化」.
無厘頭文化嘅特色係經常將講嘢嘅字詞誇張咁演釋,或者講埋晒啲同主題風馬牛唔喇更(牛頭唔答馬咀)嘅嘢,有時講緊嗰陣重要配合埋啲誇張嘅形體或者面部動作,目的係要令原本好簡單嘅說話或者訊息兜個大圈,搞到啲人唔知唔明一味得個估字.
香港著名電影藝人周星馳好擅長呢種誇張嘅演釋,佢將無厘頭呢種意識形態喺電影電視裏面大肆發揮,變成一種喜劇元素;睇返喺佢初期嘅電視或者電影作品裏頭,經常都會出現無厘頭嘅說話同埋形體動作嚟引人笑,於是就俾大眾公認為無厘頭文化嘅祖師爺.
因為周星馳嘅影響,而家「無厘頭」呢個詞亦都畀國語用咗去,喺粵語以外嘅語言都會用到呢個詞.
時至今日,「無厘頭」呢三個字雖然都重係一個貶義詞,但因為後面嗰個「尻」字慢慢咁俾人淡忘棄用,經過日子同埋社會形態嘅洗擦同打磨之後,基本上已經冇乜攻擊性,脫離咗粗俗語言嘅行列而成為一個普通嘅形容詞.


text:
好耐冇黎其中一間我最愛嘅麵店 - 劉森記麵家, 自從豆豆走左之後都冇黎過…….
我一向都好鐘意食佢嘅竹昇麵, 貪佢夠彈牙, 冇梘水味又有蛋香味.
今日兩個人黎到, 叫左兩個撈麵/河一碟菜. 唔好睇碟通菜十幾蚊貨仔, 其實都幾好味, 又新鮮又夠嫩~
我叫左個黑栢葉牛筋蝦籽撈麵, 黑栢葉十分爽口, 同軟腍入味嘅牛筋相映成趣~雖然呢間店嘅蝦籽唔係話好香好香, 但就下得非常重手, 甚至食完之後仲有好多蝦籽剩喺碟度, 不過同時都反映左個撈麵瀝水瀝得唔夠好, 仲有多餘嘅水份, 令到蝦籽唔能夠緊]付麵身. 不過就真係以量搭夠, 蝦籽加上彈牙嘅竹昇麵, 混和左少少豬油同豉油, 係好食的!
喺劉森記, 我嘅至愛其實係酸蘿蔔, 成樽放左喺枱上面任人食, 爽口, 唔會太酸, 十分開胃! 我每次都會食唔停口的
除左撈麵之外, 劉森記嘅蝦籽撈河都值得一試. 你睇個賣相幾靚! 隔離位仲叫我地借比佢影相添! 用左幼身嘅河粉, 每條河粉都沾滿蝦籽同少少淡色嘅腩汁, 河粉食落軟滑帶少許彈牙, 好味! 不過我覺得都係撈麵好食啲, 因為撈河較為淡身. 至於雲吞就平平穩穩啦, 餡料夠, 蝦佈尚算爽口, 不過其實呢度嘅餃子皮薄餡靚, 仲好味過雲吞!


text:
Keroro軍曹
《Keroro軍曹》(ケロロ軍曹),係日本嘅一部喜劇漫畫及動畫作品,原作者係吉崎觀音.
目錄
人物介紹[編輯]
Keroro軍曹(ケロロ)[編輯]
K隆星人,本身係侵略地球嘅先頭兵.雖然提前征服地球嘅任務失敗咗,但係同地球人日向冬樹成為咗朋友,如今正式隸屬於日向家嘅一員.雖然成日俾人鬧,但為咗可以等到地球被佔領嗰一日,似乎打算心甘情願咁過住寄居生活.興趣係整高達嘅塑膠模型以及上網.
Tamama二等兵(タママ)[編輯]
- 內文: Tamama
喺遭受野狗襲擊嘅危難時刻俾西澤桃華救咗出嚟,之後就喺西澤家寄居.初時一睇畀人一種好得意嘅感覺,但佢嘅雙重性格就令人感到恐怖.
對Keroro充滿愛慕之情,與同樣愛慕Keroro軍曹嘅安哥爾摩亞係情敵.
Giroro伍長(ギロロ)[編輯]
- 內文: Giroro
係Keroro小隊裏頭唯一有軍人性格嘅兵士,做嘢好衝動.
對於始終無法向地球發起征服行動嘅Keroro軍曹好厭惡,終於自己開始咗行動,對日向夏美發動咗征伐.亦由於呢次契機,發覺自己鍾意咗日向夏美,但係唔可以喺口頭上有所表示.
Kururu曹長(クルル)[編輯]
係個發明嘅天才,但係佢嘅性格總係咁憂鬱.雖然係個令人討厭嘅傢伙,但係頭腦卻非常敏銳.喺小隊中係作戰通信參謀.
Dororo兵長(ドロロ)[編輯]
係原Keroro小隊嘅暗殺兵.原本稱呼為Zeroro,但係由於同伴同自己嘅星球倒戈,所以佢成為咗一位來自敵方陣隊保護地球嘅高傲戰士.改名或者就係佢表示自己決心嘅最好證明.


text:
拖鞋
拖鞋係鞋嘅一種,後踭全空,只有前面有鞋頭,多數係平底.材質通常係相當輕軟嘅皮料,塑膠,布料等.著拖鞋呢個動作有時會叫踢拖.
拖鞋嘅種類根據穿着嘅場合有啲分別,例如:海灘拖鞋,就唔會係布料造,而係塑膠,係為咗要防水,容易清洗嘅緣故,鞋頭嘅型式都有特別設計,成日俾人叫做人字拖.不過冬天嘅室內拖鞋,就為咗保暖,可能用絨布,而唔用塑膠.
由於近年來休閒裝嘅發達,一啲睇起來正式嘅拖鞋亦相當流行,鞋頭可能係精緻嘅皮製形式,不過後面全空,就係一般嘅拖鞋.著起上來相當方便,返工時如果長褲褲腳夠長,睇唔出來係一對拖鞋.
拖鞋同一啲特定地區嘅文化亦有深厚關係.喺好多亞洲國家,入到屋企一定要換室內拖鞋,喺廁所亦有專用嘅浴室拖鞋.而且主人同客人嘅拖鞋通常都有分別.而熱帶地區國家,喺戶外着拖鞋係相當常見嘅,好多係街頭工作嘅人,工作裝扮亦都會有一對拖鞋.多數餐廳都唔會唔准着拖鞋嘅入去.某啲海濱嘅觀光景點亦常見穿着拖鞋嘅觀光客,因此有啲高級餐廳,服飾店或百貨精品店,會喺店門上張貼「禁止穿拖鞋入內」嘅標語.
不過,喺正式場合著拖鞋係唔合禮儀嘅.
而女士所着嘅涼鞋,有啲款色都會同拖鞋類似,亦都係只有鞋頭冇後踭,不過通常係有高踭而唔係平底嘅,呢種唔會叫做拖鞋,都係簡稱做高踭鞋或者涼鞋,亦可以叫做「高踭拖鞋」.


text:
水巨蜥
水巨蜥,俗稱五爪金龍,巨蜥,圓鼻巨蜥等,係蜥蜴中體型最大的其中一種,身長一般超過 1 米,有啲甚至可長達 4 米.個身灰色或啡色,身上佈滿唔係太完整嘅圓圈印斑,排成橫間.幼年時圖案好清晰,但長大後就逐漸變暗,甚至完全消失.尾部黃黑相間,長大後亦變得模糊.每趾都有巨大嘅爪,非常孔武有力,頸長,鱗甲成珠形,尾長而粗壯,大約等於身長嘅一半.
水巨蜥同原產印尼嘅科莫多巨蜥有親緣關係,但科莫多巨蜥更大條,而且會食人.
習性同食性[編輯]
水巨蜥鍾意住響近森林邊嘅沼澤濕地,屬肉食性,會隨年紀改變飲食習慣.嘢食包括大型昆蟲,甲殼類,雀鳥以至小型哺乳動物,亦會進食動物屍體.水巨蜥係機會主義者,有襲擊雞隻同家畜嘅記錄.
繁殖[編輯]
夏天繁殖,可以生 10 - 30 隻蛋,BB 孵出嗰陣可以有 30 厘米長.
分布[編輯]
中國南部(廣東,廣西,海南島,雲南)以至東南亞等地.佢哋可同時住響河流同鹹水沼澤,所以當地又叫佢做水怪.
香港嘅生態情況[編輯]
雖然水巨蜥係香港嘅原生品種,但係因為佢哋個樣比較得人驚,加上非法入口難以估計佢個種群,所以直到而家香港並無水巨蜥嘅詳細資料,只知佢係香港唯一嘅巨蜥品種.不過相信野生個體已經喺香港絕跡,第一次喺新界發現野生水巨蜥係 1961年,最近一次喺香港島出沒就喺1930年代左右,之後再冇記錄.因為香港嘅天然濕地已受到嚴重破壞而導致絕種,就算係米埔自然保護區呢個濕地生境良好嘅地方,亦好多年再冇發現過水巨蜥嘅蹤影.
現時喺野外發現到嘅水巨蜥可能係喺街市走甩或者俾人放生.雖然機會好微,但相信個別入口水巨蜥已適應咗香港嘅天然環境.位於香港食物鏈一定位置,可能同緬甸蟒蛇一樣,係年幼野豬嘅天然捕獵者.
2010年11月,粉嶺坪輋村公廁水坑爬行發現懷疑鱷魚動物,其後證實係一條4呎長嘅五爪金龍.嘉道理農場暨植物園同爬蟲館 (屯門公園)而家各養咗一條水巨蜥.
睇埋[編輯]
參考[編輯]
- 《香港生態情報》
- 《香港的兩棲類及爬行類》


text:
正所謂上有政策,下有對策,無論幾嚴厲嘅打擊行動,上面嘅骨場都有應對辦法.小木最近收到風,東莞有間骨場,實行一店兩制,所有骨女都係正宗技師,揼骨手勢正宗,但係售後服務同樣出色.消息一出,間場立時旺到飛起,唔少女技師更爆鐘爆到七彩,不過間場都好有自律精神,唔會玩得太過分,宗旨係救火救人,無其他另類服務.
撰文:荒木
好多港男上內地按摩,都鍾意揀大場,貪佢裝修豪華,女技師揼骨手勢正宗,真係可以消除疲累,唔會揼到到喉唔到肺.但係有得必有失,好多大場都係正經場,就算有另類服務都唔敢太明目張膽,不過最近有間都算係大嘅骨場,早已將另類服務包在其揼骨套餐內,就算用唔用都不另收費,色途老馬之輩,一睇價目表,就知內有乾坤.
其實呢間場一向都行正經路線,不過近日因為嚴打問題,太多有需要嘅客人無處宣洩,所以就算去到正經場一樣手多多,甚至私下同技師斟數,既然係咁,不如間場自己開拓新天地,安排有興趣嘅技師轉營,一來佢哋可以明正言順搵多啲,二來間場又可以有更多生意,絕對係一家便宜兩家着.
這些骨女大多是受過真正訓練的,跟平時一般邪骨場有好大分別,嗰啲邪骨女全部都係摸摸揸揸,完全唔知按摩係咩一回事,所以好難搵到間又可以享受到正宗按摩服務之餘,又可以臨尾起個機作為最圓滿嘅句號.
所以床尾機最近成為了唔少港男嘅愛好,仲話愈揼愈精神,不過有人質疑,既然做得正骨女,可能個樣同埋身形都比較輸蝕,所以識得去玩嘅客人都知道有竅門,就係要靚又要有身材,仲要有一手好骨嘅,一定要晚上九點後先好入場,聽聞呢批有質素嘅骨女全部都係九點後先開工,之前返工嘅好多都係濫竽充數,手骨係得呀,不過其他唔得呢,送畀你都無用喇!
套餐都包了兩part按身,即係九十分鐘,通常都是先正後邪,所以按完六十分鐘正骨之後,技師就會去熄燈,成間房黑漆漆,然後下身條短褲就會在不知不覺中畀人除咗,之後兩腿之間會有一雙玉手在游走,不用三分鐘,便入正題,開始耍棍,練肉球,雖然招式都係例牌菜,但係好多客人事後都有讚無彈,手勢應該有一定水準.
如果客人有本事,可以玩足三十分鐘,不過通常未夠鐘就投降,仲扯晒白旗,不過技師都好有服務態度,會幫你清潔完先離場,不過就唔好諗有再進一步嘅接觸,因為間場自己管得好嚴,唔可以玩得太過分,否則搵埋都唔夠罰.又除非你有本事冧到條女畀你等放工,之後嘅故事發展當然就無人管得到,據靈通消息指有兩個技師嘅質素去到70分以上,所以有唔少客人真係死等o架!


text:
金鐘
金鐘(英文Admiralty)係香港一地,喺香港島北岸.按四環九約,金鐘查實係中環嘅分區,喺下環側邊,卽係同今日灣仔拍埋,舊時以英軍重地,今日主要係寫字樓同商場.
歷史[編輯]
金鐘雖然係中環一部份,但係佢自英國1841年得到香港開始,就係英軍軍事重地,三軍司令官邸都係響呢區.威靈頓兵房,域多利兵房,美利兵房,同金鐘船塢.金鐘呢個名就來自金鐘船塢呢個海軍船塢,因為裏面有個金色銅鐘而來.而英文名Admiralty就係船塢個英文名Admiralty Dock而來.裏面重有香港海平面高低嘅基準.
因為佢響中環同灣仔市區中間,阻住市區發展,亦唔可以響海邊加新路,所以開埠以來,香港政府一直都想佢搬走,不過礙於英軍反對而無結果.1970年代起,軍事模式同百年來已經好唔同,無必要響市區大量駐軍,所以英軍同意逐漸搬走,畀返啲地香港政府.美利樓搬咗去赤柱做古蹟,而1878年就有嘅海軍船塢就填平,喺對出新填地起咗添馬艦海軍基地同威爾斯親王大廈英軍總部,即係今日駐港解放軍總部.淨低嘅旗杆屋,即係前三軍司令官邸,變成茶具文物館.其他嘅地方最尾唔係變成公園,就係寫字樓,或者政府辦公大樓.
1980年,香港地下鐵路通到金鐘,重有個金鐘地鐵站起響呢度,自始呢區有自己個名,叫金鐘或者Admiralty.
大廈[編輯]
呢區有多棟大廈,有力寶中心(舊名奔達大廈),統一中心,遠東金融中心,亞太金融中心,美利大廈,海富中心,太古廣場連帶港島香格里拉酒店,港麗酒店同萬豪酒店等.
政府嘅有高等法院,警政大樓,堅偉大樓,金鐘道政府合署等.後來添馬鑑呢塊地起咗香港政府總部.其中警政大樓亦係中環警察總部.
另外海皮有中信大廈同香港紅十字會總部.因為自成一角,唔少人當佢響灣仔.
公園[編輯]
呢區山邊主要有香港公園,夏愨公園同海富公園.香港公園除咗有上面講過嘅旗桿屋,重有紅棉路婚姻註冊處,係香港結婚勝地.
交通[編輯]
呢區最主要有兩個大道,一條係金鐘道,以前係皇后大道東一部份,有香港電車行過.以往未拉直之前,裏面有一個金鐘道死亡灣角,成日有大單交通意外.另一條係夏愨道,較為近海邊,打通咗灣仔告士打道同中環干諾道中.金鐘廊下面有個好大嘅金鐘巴士總站,而下面金鐘地鐵站係荃灣綫同港島綫轉車站,係港島其中一個公共交通輸紐.


text:
第一國際
第一國際(英文:First International)原名國際工人協會(International Workingmen's Association 簡稱 IWA)係喺1864年世界唔同國家嘅工人組織,分別有英國,法國,波蘭,意大利,瑞士呢幾個國家嘅工人組織,以社會主義係為基本政綱,組成一個左翼工人組織. 呢個組織認為,佢哋要同統治階層抗爭,達到解放工人嘅目的,而呢種抗爭一定係國際性先有力量,所以就同全世界嘅工人組織一齊夾埋,就組成咗國際工人協會.但後來由於唔同嘅工人組織發生分歧,加上馬克思嘅巴黎公社成立,第一國際終於散晒.
起源[編輯]
因為18世紀英國工業革命而令社會上多咗一個階層叫做工人階層,1767年到1844年期間,貴族地主沒收晒好多地,用嚟起工廠,農民被逼要去工廠做嘢.嗰陣好多人仲係有以前種封建思想,工人叫做低下階層,喺社會上無權無勢,好多細路仔未發育就要喺工廠做嘢,人工又低,工作環境又惡劣,又成日失業.
於是開始有工人為自己權利出嚟抗爭,發起民權運動,通常集體擺工呢種手段,去達到同權力階層平起平坐,加上社會主義興起,同1848年共產黨宣言發表,工人組織由只係自己一個行業嘅工人組成,變成唔同行業工人聯合組織,然後全世界工人組織又夾埋,就組成「國際工人協會」,就即係第一國際.
參考[編輯]
- 《社會主義思想淺介》 Anna Paczuska 著 程希譯 ISBN 962-17-8293-7


text:
求職信最好用英文, 因為現時大部份公司都會要求應徵人仕有一定既英文程度
千祈唔好照copy網上哥d~(當然你可以參考)
因為對於一個有經驗既interviewer黎講, 佢一睇你份cv...就知你係copy定自己打
同埋唔好睇樓上所講, 你打英文cv人地實用英文黎in你,
呢個係無關係, 你用英文cv apply工作, 會有小小加分先
至於面試用邊種語言, 係視乎唔同公司所訂立既要求
比如我公司為例, 係會係面試test 你廣東話, 英語同普通話既能力
無經驗係會比較執輸左d..不過如果你有part-time方面既經驗都不防fill in埋落去
時間就算係1,2日既part-time都無所謂~
而有好多公司都會睇番你自己既英文程度, 電腦應用程度,
如果間公司唔係d大規模既, 相信普通既基層文員應該都接受既.
但注明自己既打字能力or電腦應用既程式之時, 切忌誇大.
例子: 我見過一個求職者既cv, 寫自己每分鐘88個英文單字.
之後面試我用programme一test, 係連30個都無.
所以記住係cv唔好打得太浮誇, 唔係既野就千祈唔好打落去, 因為實會問你的
唔好問我點解知咁多...因為我係做某企業既HR department
資料來源(本人經驗)
[ 本帖最後由 ↘永遠--離開↘ 於 2008-8-6 11:28 AM 編輯 ]


text:
二月份因為要去親戚屋企拜年,所以星期六放工後要入大埔晚飯,時間尚早,不如早o的入去大埔行下,當日中午放工後第一站諗住黎大埔熟食中心欽記粉麵食招牌魚蛋粉
大埔熟食中心雖然落成好多年,但係之前都未上過去,當日中午放工入到大埔已經要1:30pm,見到熟食中心有多達80檔
,可能係全港最大規模,熟食中心通道會有其他檔口店員叫你食其他野架! 我係專程黎欽記粉麵,梗係唔會坐低啦,週圍睇下先搵到欽記粉麵,好彩黎到見到仲開檔
其實呢個熟食中心有七至八檔賣魚蛋粉,大埔街坊話欽記及洪記最巴閉,欽記做左幾十年,佢地o既招牌只有粉麵兩字,冇寫"魚蛋",證明佢地唔會刻意標榜魚蛋係佢地招牌食品,相信識食o既人先會黎食
黎到欽記見到週圍都坐滿人,唔太識得點分邊張枱屬於邊間,檔口旁邊有人排隊,第一次黎到有o的不知所措,點解要排隊呢?佢地又唔似買外賣,唔通搵到張枱坐低後要再出去排隊落單? 見到兩位阿姐好專心地輪流用一個鐵盤將粉麵送到食客枱上,於是問阿姐邊張枱係屬於佢地,聽人講落單後要等幾耐先有得食,咁就梗係快o的搵到位坐低落單,如果唔係魚蛋真係會賣晒架! 好彩我只係一個人黎,阿姐安排我坐遠處一張枱,真係估唔到原來o個張枱都屬於欽記
之後有個女人問我飲乜野,原來佢係欽記粉麵隔離茶水檔店員,佢地專賣飲品,而欽記及其他檔口就專賣食物,基本上熟食中心o的枱已經分配好邊幾張枱屬於邊個檔口,大家會見到邊張枱多人坐,專賣咖啡奶茶飲品檔口,一定要俾其他食客用屬於佢地o既多張枱,相信冇乜人黎熟食中心純粹飲杯野,不過我呢位食客專心食粉麵唔叫飲品,可能會令茶水檔失望
我搵返欽記職員落單,問佢係唔係有得食鴛鴦,或者大家會覺得奇怪,係唔係飲呀? 鴛鴦有得食咩? 鴛鴦唔係咖啡奶茶,原來係指河粉同埋麵兩溝,呢種食法幾特別,可以同時食河粉又成麵,唔洗選擇食乜野餸呀! 之前聽過人講,黎呢度個個都係食同樣o既餸,每碗都有齊魚蛋,炸魚片及魚皮,一次過可以試齊三樣野
唔似得其他粉麵舖,欽記只係賣呢o的野,冇雲吞,水餃,牛腩或牛丸呢o的餸
欽記o既枱上係冇餐牌,睇到檔口牆壁貼左張紙,大家可以選擇淨粉麵米$17,粉麵米$26,加底$28,加餸$31,淨餸$32,加餸加底$35,所以話大家基本上冇乜選擇,最適合有選擇困難症o既食客幫襯
之前都知道落單後冇咁快有得食,不過唔緊要,可以利用電話上網消磨時間
欽記每隔一段時間就o係廚房整好幾碗,由阿姐用一個鐵盤將粉麵送到食客枱上,坐係我對面兩位食客問點解咁耐仲未有得食,欽記係慢功出細貨,即叫即整,好多都市人都唔能夠接受等待係生活o既一部份
等多大約10分鐘,我o個碗鴛鴦黎到,真係估唔到我會快過同枱幾位食客,佢地都早過我落單,全部都係叫河粉,真係整好一碗魚蛋粉都唔知佢地邊個要先,可能因為我點左鴛鴦,比較特別,所以排另一條隊,快o的有得食
每碗粉麵都落左唔少蔥花,見到湯底幾清,一於先飲為敬,飲落o的湯好清甜
呢碗粉麵有五粒魚蛋,魚蛋有魚味,唔會腥,魚蛋真係超細粒,好似臭丸咁大,欽記係用新鮮門鱔及鮫魚做魚蛋,呢o的手打魚蛋每日限量供應
除左魚蛋有幾塊炸魚片,炸魚片好食,魚片係超薄,不過粉麵撈埋o既口感好得意
另外有大約四條魚皮,每碗粉麵都有架! 炸魚皮係用細條門鱔,魚皮淺啡色,同平時見到黑白色魚皮係兩回事,門鱔近鰭部份幾多骨,所以食前要浸一浸湯,若果就咁食就好似食薯片,魚皮炸到脆晒,一咬就可以食,但大家食落去小心o的,唔好大啖食,咬碎先好食
粉麵質素一般,大家要記住佢地賣點係魚蛋
最特別係有碟辣椒油,相當好食,唔似得其他粉麵檔,每張枱都放一樽任人落,佢地係每碗粉麵跟一碟辣椒油,同枱有食客唔落辣椒油,所以叫店員拎返走,我就落左o的辣椒油,唔會辣到好犀利,唔洗飲水解辣
雖然咁多人都覺得欽記魚蛋好食,不過佢地係冇得外賣生魚蛋俾人拎返屋企打邊爐,因為每日製作魚蛋數量都唔夠賣,除非你真係長期熟客,佢地先肯賣$30十五粒魚蛋俾你,雖然好細粒,但真係好好食!
欽記粉麵作風比較低調,主要做熟客街坊生意,唔洗乜野宣傳,檔口冇餐牌又冇寫有乜野餸有得食
店員會抹乾淨枱面,不過黎得熟食中心食野,大家唔可以對環境有乜要求,偏偏香港好多美食只會o係熟食中心先至有得食!
當日問過店員,佢地通常下午三點就關門,不過星期六,日比較多客人,大約兩點就會賣晒魚蛋,所以大家有心黎食一定要趁早,如果唔係白行一趟!
成間舖只係單靠賣魚蛋就可以吸引咁多人去食,盡可以賣晒提早收工,真係巴之閉! 若果以香港$26食到一碗魚蛋粉黎計,欽記粉麵係好好食,日後有機會再去大埔,都可能會再返去食
題外話/補充資料
欽記係家族經營,收銀係大家姐,令人窩心係佢地會同街坊傾計,大埔老街坊話以前試過連續兩三日冇開,街坊以為佢地結業,但有一日檔口大家姐坐o係茶水檔唉聲嘆氣,街坊以為佢地家人不和,原來係冇新鮮魚黎,做唔到魚蛋向街坊交代,大家姐就向邊位想食魚蛋客人講聲唔好意思,呢一份精神大家要學,真係令人欽佩,有o的舖頭冇新鮮魚就揾雪魚代替,又或者冇門鱔就用其他魚造魚蛋


text:
生態系統
生態系統係喺一個特定嘅環境,各種生物同環境之間,以及佢哋互相之間由於不斷進行物質同能量嘅交換,通過物質流同能量流嘅連接而形成嘅統一整體.
生態系統嘅範圍並冇固定大細,例如一整個森林可能係一個生態系統,一個小池塘亦可以係一個生態系統,喺南美洲亞馬遜河流域,有時一棵大樹可能就係一個生態系統,大部分動物成世唔離開呢棵樹.生態系統嘅邊界一般係由於環境突然有好大變化造成,例如池塘外唔適合池塘內生物生存,沙漠邊界,水體邊界,山同平原,沼澤嘅交界,一般都係一個生態系統同另一個生態系統嘅交界.當然生態系統嘅邊界唔係絕對嘅,有好多生物可以越過邊界生存,例如青蛙喺水中參與一個生態系統,亦可以上岸參與另一個生態系統.
一個生態系統裏面,各種生物之間以及同環境之間存在一種平衡關係,任何外來物種或物質入侵呢個生態系統,都會破壞呢種平衡.平衡被破壞後,可能會逐漸達到另一種平衡關係.但如果生態系統嘅平衡受到嚴重破壞,可能會造成永久失衡.
人類活動係造成生態系統失衡嘅最主要因素.農業活動就係人類破壞自然生態系統,創造自己嘅人為生態系統嘅例子,人類開墾荒地,破壞原有生態系統,原有嘅物種無法繼續生存,人類種植自己需要嘅莊稼,隨之而嚟嘅係害蟲同食害蟲嘅動物,以及為咗避免被人類鋤草而生長,同莊稼形狀非常相似嘅雜草,呢啲物種形成一個新嘅生態系統,人為生態系統如果離開人類活動就無法繼續存在落去,如果人將農田荒廢,好快就會重新產生新嘅生態系統,即雜草遍地,或者會沙漠化,但唔會自動恢復到原有嘅生態系統.
有時人類活動造成物種嘅長距離遷移,亦可能會對生態系統造成人類預計唔到嘅破壞,老鼠同烏蠅隨住人類散布到全世界,人類只係隨住興趣帶去澳洲嘅32對兔仔,令澳洲嘅生態系統幾乎造成毀滅性嘅災難.目前外來物種紫莖澤蘭,大米草同水葫蘆等已經開始對中國大陸嘅生態系統造成威脅,同時隨住商品進入嘅美國白蛾等新類型害蟲亦開始適應新環境.
人類活動造成嘅環境污染又會喺物質同能量兩方面破壞生態系統嘅平衡,有啲係會造成永久性嘅破壞.
人類目前已經認識到生態系統平衡被破壞嘅後果,正致力圖幫助生態系統恢復平衡,但呢啲都需要付出大量資金同能量,恢復比破壞重要難好多,而唔會有經濟上嘅回報,所以一般經濟實體唔會自動去做呢啲嘢,需要政府同埋志願者嘅投入,亦需要輿論同教育嘅促進.


text:
Wikipedia:信模/綜合
出自維基百科,自由嘅百科全書
搞清楚[編輯]
過去[編輯]
{{past tvshow|(劇集名)|(未填)}}
(劇集名)雖然已經播晒,不過(未填)重未填,或者唔齊,唔該大家幫手填.
所有喺維基百科出現嘅內容要有來源,任何侵犯版權嘅內容會俾人刪.
時事[編輯]
內容會隨住件事發展而變動或者更新.
一啲資訊,好似佢死嘅情形同相關嘅嘢,可能因為有新嘅資料,而要改寫.
內容會隨住事件嘅進展而變動或者更新.
佢包括基於用播出節目中嘅環境,節目贊助,節目嘅網站或者其他公開信息.呢版嘅內容可能會隨節目嘅播出而發生變化,並加多啲有效嘅信息.
未來[編輯]
{{Future}}
隨住件事愈嚟愈近同埋資訊多咗,本文嘅內容可能會隨時改變.
{{未來產品}}
{{未來建設}}
隨住個建設愈嚟愈快起同埋資訊多咗,本文嘅內容可能會隨時改變.
{{未來運動賽事}}
隨住個運動賽事愈嚟愈近同埋資訊多咗,本文嘅內容可能會隨時改變.
{{Future_tvshow}}
呢版可能喺估嘅,或者同最後嘅電視系列節目內容有出入,呢版嘅內容可能會隨住節目嘅播出而發生變化,並加多啲有效嘅信息,請隨時留意.
{{Future_film}}
冇乜可靠來源嘅唔可以核實內容可能會俾人剷走,而家寫緊嘅係同電影最後出嚟嘅嘢有啲啦掕,唔該陣間留意下.
{{Future_game}}
{{Future_software}}
{{Future election}}
所以會因為選舉嘅接近或結果揭曉而有所變動或更改.
提示[編輯]
特殊字元[編輯]
連接 討論 編輯
連接 討論 編輯
其他[編輯]
{{目錄}}


text:
有軌電車
有軌電車(粵讀:jau⁵ gwai² din⁶ ce¹;Tram 或 Street Car,香港簡稱電車)係一種行軌道嘅交通工具,輕過火車.通常係市區裏面行,或者連住唔同嘅村落,市鎮.電車同火車唔同嘅地方係佢通常起響街上面,有時會預一啲綫畀佢專用.有唔少電車綫都係無站臺,有時行過街就係.噉為噉嘅設計,條街就可以同時容得落電車,行人,同其他車一齊用.
有軌電車有兩種主要嘅供電方式,一種係車頂電纜通過接觸集電弓/集電桿供電,另一種係第三軌供電.早期嘅城市軌道交通有試過用動物或者內燃機車做動力,但係今日已經好少見.
歷史[編輯]
第一條用於客運嘅路面有軌車,係1807年喺英國啟用嘅公共馬車(Omnibus).1828年,美國馬里蘭州巴爾的摩修建咗第一條有軌馬車綫路,之後紐約同新奧爾良分別喺1832年同1834年開通咗類似嘅綫路.1873年,三藩市起咗條有軌車綫路,不過係用鋼纜拉住部車行,所以嚴格來講唔算係電車.同一時期,喺一啲城市道,出現咗用小型窄軌蒸汽機車牽引嘅市內有軌交通.
1879年,德國工程師西門子(Ernst W. von Siemens)喺柏林工業展上面首先嘗試用電力帶動軌道車輛.之後俄國嘅聖彼得堡,加拿大嘅多倫多都試過開通有軌電車嘅商業運營.匈牙利嘅布達佩斯喺1887年建立咗第一個有軌電車系統.1888年,美國維珍尼亞州嘅列治文亦都開通咗有軌電車.
中國最早嘅有軌電車,係1899年由德國西門子公司喺北京修建嘅,連接馬家堡火車站同永定門嘅有軌電車.1904年,香港開通有軌電車,此後設有租界或成爲通商口岸嘅各個中國城市都相繼開通有軌電車.天津同上海嘅有軌電車先後喺1906年同1908年開通.之後,日本同俄國相繼喺大連,哈爾濱,長春,瀋陽等城市開通有軌電車綫路.北京嘅市內有軌電車喺1924年開通.1956-1958年,鞍山開通有軌電車.
有軌電車喺20世紀初風行一時.但自從1950年代起普及私家車,巴士同其他路面交通後,唔少有軌電車系統陸續停運,拆卸.有軌電車網絡喺北美,英國,西班牙等地幾乎完全消失,但係喺瑞士,德國,波蘭,奧地利,意大利,比利時,荷蘭,日本,千里達,泰國等國,有軌電車網絡重保養良好.
近年來,大眾開始知道私家車太多會引起空氣污染,汽油依賴,泊車難等種種問題.唔少政府因此改變原先過度依賴汽車嘅交通規劃.巴士由於同其他車共用路面,提唔到好高速度.而地鐵成本高,用喺市郊無實際.於是有軌電車嘅優點越來越明顯.從1970年代末起,部份無有軌電車嘅地方喺政府做過硏究之後,開始建造新嘅有軌電車線.好多重有有軌電車嘅城市亦增加線路,或者將原有系統現代化.
低地臺有軌電車喺1990年代出現.乘客上落低地臺有軌電車嘅時候唔使上落梯級,大大方便殘障人士搭車.
2001年,鞍山有軌電車停運.到此,中國重有舊時有軌電車嘅城市剩返大連同長春.2006年,天津濱海新區引入法國産嘅膠輪導向電車Translohr,用來運營天津開發區導軌電車一號線.部份媒體將伊種膠輪導向電車稱為有軌電車,但係膠輪導向電車嘅膠輪同軌道淨係起導向嘅作用,並無行駛同承重嘅功能,同真正意義上嘅有軌電車有本質嘅區別.2007年尾,大連駁通現有嘅兩條電車綫路.2009年,上海浦東新區亦都引入膠輪導軌電車.2012年3月,瀋陽有軌電車系統開工,8月投入運營,瀋陽消失咗近四十年嘅有軌電車,又返到市民嘅生活入邊.同一年,蘇州高新區開始興建蘇州高新區有軌電車,遞時會同蘇州現有嘅軌道交通接駁.另外,北京最近引入一種以第三軌供電,但保留咗集電桿嘅仿古式電車,從而喺形式上恢復咗部分「有軌電車」路綫作爲一種文化象徵來紀念.
雙層有軌電車[編輯]
目前全球只有三座城市嘅有軌電車系統重有雙層電車.伊三座城市分別係香港,英國黑池同埃及亞歷山大港.其中香港電車更加係全球唯一全部採用雙層電車嘅系統.
有軌電車嘅優點[編輯]
- 一公里有軌電車線所需嘅投資通常只係一公里地下鐵路嘅三分之一,因此對於中型城市或者人口唔密集嘅地區來講,有軌電車係實用而廉價嘅選擇;
- 唔使挖掘地底隧道,車站唔需要高價環控設備,乘客上落車唔使行好遠;
- 有軌電車一般同汽車共用路權,唔使起架空路軌,慳街道空間;
- 因為有軌道引導,所以駕駛操作容易過無軌電車;
- 有軌電車以電力推動,車輛唔會排放廢氣.
有軌電車嘅缺點[編輯]
- 因為要設軌道同電網,建設成本高過無軌電車,對小型城市來講財政負擔幾重下;
- 受軌道同電網限制,行駛無無軌電車咁靈活,
- 路軌佔用路面,其他路面交通通常要讓條行車線出來畀有軌電車;
- 速度同載客量都比唔上地鐵;
- 一部車發生意外可能會造成全線癱瘓.
睇埋[編輯]


text:
烏龍波
烏龍波,又可以講成擺烏龍,係足球術語之一,意思係解當一場賽事進行期間,一個球員唔小心將個波送咗入自己嘅龍門而令到己方球隊失波.家陣好多講波佬都會將烏龍波通俗咁講成「擺老烏」或者「送大禮」.
做出呢種失誤嘅多數係返去自己龍門前回防嘅球員,有時為咗即時化解敵方密集嘅攻勢,守方球員諗住用頭或者用腳解圍,點知判斷錯誤變成將個波改變方向飛入龍門,令到自己方面嘅守門員欲救無從而失波,呢個擺烏龍嘅情況係最普遍.
但有時誤會亦都會存在喺己方嘅球員同守門員之間,例如守方球員以為己方嘅門將喺自己後面,諗住輕鬆將個波撐龍舟畀佢,點知原來個門將唔為意接唔到而畀個波漏入龍門.有個關於誤會嘅實例發生喺2006年FIFA世界盃足球賽其中一場英格蘭嘅賽事入面,後防球員加利尼維利諗住後防冇晒威脅,於是喺大禁區角位外將個波大腳回後畀門將羅賓遜,點知羅賓遜出嚟諗住用腳輕鬆將個滾地波控定之際,個波突然俾草頭彈高避過咗佢隻腳,一路彈下彈下噉碌入龍門,令到英格蘭無端端失咗一球畀對手.
另外一個英超嘅經典烏龍波發生喺阿士東維拉嘅守門員安格文身上,當時後防球員美爾寶喺龍門右邊界外大力噉掟返個界外球入去畀安格文,點知安格文伸腳想接波時個波輕輕點一點佢隻腳後繼續彈入龍門,佢失波之後直頭無晒表情,重俾衝入球場嘅對方球迷(伯明翰球迷)拍佢塊面嚟嘲笑,成為當時英超球壇一單笑話.
當然烏龍波都可以係守門員自己一個人造成,不過例子就比較少.


text:
Wikipedia:避免地域中心
地域中心呢個毛病係好易觸犯,而且往往唔易察覺,家陣嘅粵語維基百科用户大多係華人 [未記出處或冇根據],居住地點分散,好易就唔自覺噉變得以自己所在嘅地區為中心,令到文章內容覆蓋得唔平衡,一啲嘢多一啲嘢少得滯.啫係話睇落去好似係客觀嘅嘢噉,但係可能已經包括咗主觀嘅嘢,而呢個咁啱違反咗維基百科中立觀點規定.
在粵文維基百科中,成日見到好似有香港中心,廣州中心呢啲嘢,唔改盡量避開呢筍嘢,重達成啱嗮全球觀點嘅嘢.
呢度係「粤文」維基百科[編輯]
維基百科係一個國際組織計畫,所以每個語言都有佢自己嘅維基百科全書,但係一定要注意下:佢哋係按語言嚟分,而唔係按國家或地域嚟分.所以粵語維基所服務嘅對象係所有粵語使用者,而唔係喺香港或廣州地區嘅用戶.啫係話,講粵語啲人寫嘅嘢未必同佢自己住嘅地區或差唔多冇幾遠地區有關,如估我哋啲字帶有地域中心,噉其它地區嘅用戶同睇呢篇嘢嘅人見到所謂「帶有地域中心」呢啲字嗰陣,就會搞到亂嗮龍.
按香港中心嚟講,一種成日見到嘅地域中心就係冇乜點出過香港嚟睇過出面係點嘅低意識讀者,都係香港人,噉佢哋成日凈係識講「講粵語嘅凈係得香港人」,但係喺香港以外嘅其他國家或地區啲讀者可能會噉話:「我哋住嗰度都係講粵語嘅,噉我哋住嘅係咩地方啊?」.為咗避開呢啲噉嘅嘢,所以應該要註明「香港」而唔係自己一味話大嗮(大佬,廣府人嘅足跡都行嗮半個地球喇),其他類似呢啲噉嘅低意識假設,都應該通過詳細寫清楚佢嘅地區,費事搞餐拗數出嚟.
對於喺香港嚟嘅讀者,唔應該話維基百科全書就係「香港嘅百科全書」,尤其係注意好涉及香港同廣東,以及其他地區方面(尤其係歷史,地理同人文方面)嘅嘢.因為有啲喺香港讀者成日見到同話到嘅嘢同自己嘅觀點,極有可能會搞到香港同廣東,或其它地區嘅讀者話好難接受.如估遇到呢種情況,編輯者應該要寫清楚呢個觀點係出喺香港地區,而住喺香港以外啲人嘅觀點可能話唔同,調返轉嚟講都係一樣.
不過正文嘅名係應該按返最成日用到有攷出處嘅名,所以喺部分情況下,如估一個名喺粵語地區入面成日用嘅話,例如CD,KB,廣州,海南,足球等固有詞,噉就唔使睇佢係咪有粵語中心都可以用得,其他同佢有關嘅嘢,請睇Wikipedia:改名常規.
用語[編輯]
地理[編輯]
寫同地理有關正文嗰陣,都要避開地域中心,例如中國大陸和臺灣嘅地名方面,至少應該要寫清楚佢喺邊個地方嘅第一級行政區劃(臺灣係縣市,中國大陸係省)嘅單位名.
- 有地域中心嘅錯誤寫法:
- 「九龍鎮係2005之前由九佛同鎮龍呢兩個鎮合併出嚟嘅鎮.」
- 「地鐵東湖站喺舊時東山區入面嘅車站」
因為大多數讀者都唔知九龍鎮或東湖站或黃大仙祠喺邊度,因為中國大陸同臺灣嘅縣市級行政區劃名都可以話成好多讀者都未必識,除咗中央直轄市同比較出名嘅省會同城市之外.)
- 冇地域中心嘅準確寫法:
- 「九龍鎮喺廣東省廣州市黃埔區入面,喺2005年之前由九佛同鎮龍呢兩個鎮合併而成.」
- 「廣州地鐵嘅東湖站,係舊時廣州市東山區入面嘅車站.」
在粵文維基百科入面,講清楚喺邊個城市嘅最高級行政單位,最好用返第一級行政單位,都可以寫清楚喺全世界入面比較多人知嘅城市即可,例如廣州,佛山,深圳,珠海,西安,重慶,上海,天津,臺北等.
如估係鬼佬城市嘅譯名要注意.除非個名係同普通話差唔多音,否則就一定要按返粵語嘅讀音嚟搞!


text:
星期日同老公o既朋友一齊去行山,天氣o甘熱,唔可以行D太長o既路線,所以去o左之前蘋果介紹o既行山徑,由井欄樹去將軍澳寶琳o既小夏威夷徑,路程短,大約一個鐘路程,沿路大部份都有樹蔭,而且又有水,夏天行山o既好選擇呀!
搭去西貢o既Van仔,o係井欄樹落車,經行人隊道過馬路,沿澳頭村方向行去,一開始就見到有小溪流哩!
D水都幾清,生滿水草呀!
沿住小溪慢慢行
行無幾遠,就會見到呢條古舊o既引水道
o黎到呢o度,會見到叉路,差D行錯路哩!應該行左面o果條路先啱呀!
除o左有水,亦都有山呀!
o係山坡旁見到呢個石碑,但係唔知清平橋o係邊呀!
已倒塌o既水壩
由於呢排都落雨,地下有菁苔o既地方好滑呀!我一個唔小心,跣底o左哩!只係擦親少少,不過個相機袋就爛o左一忽仔,好彩o既係部相機無花o度呀!
再行無幾遠,就望到將軍澳嘞!
之後會見到分叉路,轉右就係去瀑布,轉左就係落山 ,o黎到當然一定要去睇o下瀑布啦!
呢排都落雨,啱啱行小夏威夷徑之前一日都仲有雨落,瀑布o既水好強勁呀!
睇完瀑布,行番去分叉路落山嘞!
呢日o果天好藍,落o左好多好多日雨,已經好耐無見過o甘好天呀!
落到o黎嘞!
跟住會見到呢個儲水池,以前係村民o既游泳池呀!
差不多4:30pm完成呢日o既路程嘞!


text:
單孔目
單孔目(Monotremata)(希臘文: monos 係 單一,trema 係 窿)係哺乳動物中原獸亞綱嘅唯一一個目.分兩科,三屬,五種,只分佈喺澳洲地區,主要喺澳洲東部同塔斯曼尼亞生活.史上存在過另外兩個科,但都絕咗種.
現存嘅單孔目動物有以下兩科,佢哋都係澳洲嘅象徵動物之一:
特徵[編輯]
單孔目動物同其他哺乳動物一樣都係恆溫動物.早期嘅研究指出單孔目動物喺控制體溫上並未完全發展,但最近嘅研究就指佢哋喺唔同嘅環境下仍然可以維持體溫.咁係因為單孔目動物會維持一個比其他哺乳動物低嘅體溫(大概32℃),而一般作為研究對象嘅澳洲針鼴只會喺活躍時先維持正常嘅體溫.因此,動物學家憑住呢個特徵而推斷出單孔目動物嘅進化史.佢哋應該係喺三疊紀期間由其他嘅哺乳動物度分支出嚟.佢哋係現存哺乳動物當中最原始嘅一群.
鴨嘴獸單孔目動物嘅最大特徵,正如個名所講,係佢哋冇分開嘅尿道,肛門同產道,而係由統一嘅泄殖腔代替.呢個結構可以喺爬蟲類度搵到.
單孔目動物同爬蟲類,雀鳥一樣,係單靠生蛋嚟繁殖下一代嘅動物.佢哋會將蛋保存喺亞媽嘅育兒袋裏面,由亞媽提供養份同用佢嘅體溫孵化出嚟.但孵咗出嚟嘅幼獸同其他哺乳動物一樣,由母乳喂大.由於冇明顯嘅乳頭,幼獸會自己搵阿媽嘅乳腺(結構同汗腺差唔多)吸食乳汁.一般嘅單孔目動物都好長命,所以生殖率相應較低,而餵幼獸嘅時間就較長.
身體表面上由毛髮所包圍,成年嘅單孔目動物冇牙,從化石同而家嘅鴨嘴獸都係有「磨楔式」嘅咀.同其他哺乳動物唔同嘅地方,係佢嘅下顎係由單塊齒骨構成,而將聲音傳至內耳嘅細小骨頭則喺下顎之上.中耳骨由三組骨組成,耳孔喺下顎嘅底部,無外耳.係佢哋嘅肩胛骨中,有其他哺乳動物冇嘅間鎖骨.腳部嘅運動則似爬蟲類咁係喺身體兩旁,而唔係身體下方.腳跟部位有刺,鴨嘴獸公會喺呢啲刺分泌毒素,稱為毒距,而喺澳洲針鼴度就已經冇晒效用.
分類[編輯]
現時單孔目物種都係棲息喺澳洲同新幾內亞等地區,喺新南威爾斯就曾發現過大約1億1千萬年前嘅下顎化石碎片.呢啲碎片係現時發現最古舊嘅化石,係屬於一種已絕種嘅 Steropodon galmani,而 Kollikodon,Teinolophos 同 Obdurodon 嘅化石亦相繼俾人發現.喺1991年,有人喺阿根廷南部發現到一塊大約6千萬年嘅鴨嘴獸牙齒.
現存物種[編輯]
- 鴨嘴獸科(Ornithorhynchidae)
- 鴨嘴獸屬(Ornithorhynchus)
- 鴨嘴獸(Ornithorhyncus anatinus)
- 針鼴科(Tachyglossidae)
- 針鼴屬(Tachyglossus)
- 澳洲針鼴(Tachyglossus aculeatus)
- 原針鼴屬(Zaglossus)
- 長吻針鼴(Zaglossus brujinii)
- 阿滕伯勒長喙針鼴鼠(Zaglossus attenboroughi)
- 大長吻針鼴(Zaglossus bartoni)
已滅絕物種[編輯]
- Kollikodontidae
- Kollikodon
- Kollikodon ritchiei:大約9千6百萬至1億8百萬年前嘅古單孔目動物
- 鴨嘴獸科(Ornithorhynchidae)
- Obdurodon:包括中新世嘅鴨嘴獸
- Obdurodon dicksoni
- Obdurodon insignis
- Monotrematum sudamericanum:大約6千1百萬年前(原分類為其他屬,現改為Obdurodon)
- 針鼴科(Tachyglossidae)
- 原針鼴屬(Zaglossus)
- Zaglossus hacketti
- Zaglossus robustus
- Steropodontidae
- 硬齒鴨嘴獸屬(Steropodon)
- 硬齒鴨嘴獸(Steropodon galmani)
- Teinolophos
- Teinolophos trusleri:大約1億2千3百萬年前,係最古老嘅單孔目化石


text:
馬其頓王國
馬其頓王國(古希臘文:Makeδovίa)係古希臘西北邊嘅一個王國.其史上至輝煌嗰時,亦即係亞歷山大帝國(馬其頓帝國),係由國王亞歷山大三世(大帝)開創.亞歷山大帝國係歷史上繼波斯帝國之後第二個地跨歐,亞,非三洲忌帝國,其疆域東自費爾幹納盆地同印度河平原,西抵巴爾幹半島,北從中亞細亞,裏海同黑海起,南達印度洋同非洲北邊.
起源[編輯]
馬其頓係喺古希臘邊陲忌一個地區,喺希臘中北部,西接艾普魯斯,東鄰色雷斯.其民族淵源重未確定,可能係伊利里亞人,色雷斯人(Thracians)同希臘忌多利亞人忌混血後裔.由於偏僻落後,而且行君主制而毋係民主制,而且主要住喺鄉村入邊,因此被其南境外忌繁榮忌希臘叫做無文化忌野蠻人.約莫喺西元前6世紀下半葉,馬其頓統一,實行君主制.
崛起[編輯]
- 馬其頓喺希波戰爭開始嗰時依附波斯,但又靜雞雞幫希臘人暗送情報.西元前5世紀末,國都從西北山區忌埃格(Aigai)遷去東南沿海忌佩拉.到西元前4世紀,攝政王腓力二世(西元前359-前336年)廢咗好細忌國王,自立為王,推行咗一系列改革.腓力二世借鑒希臘忌先進經驗,重採取有馬其頓特色忌舉措,強化王權,削貴族會議同公民大會忌權,改革幣制,用金銀複本位制.至緊要忌係渠忌軍事改革,建立咗一支忠於國王忌常備軍,創建咗好犀利忌馬其頓方陣.之後渠又佔咗色雷斯忌金礦,每年又有一個穩定忌收入來擴充軍事.馬其頓軍隊忌戰鬥力超過咗希臘第啲城邦忌軍隊.腓力為咗準備打東邊忌國家,重建立咗一支好犀利忌艦隊.
- 腓力二世喺軍力強大後,趁著希臘重打緊城邦戰爭嗰時南下打希臘.西元前338年,以雅典,底比斯為首忌反馬其頓盟軍同馬其頓軍喺中希臘忌克羅尼亞決戰,盟軍輸得好慘.第二年,腓力喺科林斯叫各邦來開會,宣佈希臘各城邦成立聯盟,除咗斯巴達之外忌全希臘都被迫承認咗馬其頓忌霸權,並決定打波斯.西元前336年,腓力喺渠忌女忌婚宴上被人刺殺.王位由腓力廿歲忌仔亞歷山大(即係亞歷山大大帝)承繼.
征服[編輯]
- 腓力二世死咗之後,希臘各邦又有反馬其頓起義.凈係得20歲忌亞歷山大繼位之後,向毋夠半年之內好快鎮壓咗叛亂.
- 前334年春天,亞歷山大過赫勒斯滂海峽打波斯帝國,亞歷山大忌軍隊同波斯王大流士三世忌軍隊向小亞細亞忌格拉尼庫斯河戰役(Granicus)第一次會戰,馬其頓軍大勝,毋夠半年就佔咗小亞細亞.西元前333年,亞歷山大率領軍隊向而家敘利亞伊蘇斯平原(Issus)大敗大流士三世親自率領忌10萬幾波斯軍,俘虜咗大流士忌阿媽,老婆同兩個女.大流士三世向東潰逃.
- 西元前333年亞歷山大征服咗敘利亞,腓尼基各城市.第二年又征服咗埃及,向埃及尼羅河口起咗一座新城叫亞歷山大裏亞(亞歷山卓).
- 亞歷山大向西元前331年春季又離開埃及,繼續東征.渡過幼發拉底河同底格裏斯河,十月間向高加米拉戰役又同大流土三世打.根據傳說嗰時波斯軍隊約莫有三十萬咁多,有馬步隊,刀輪戰車,但係都被亞歷山大擊敗,大流士三世又走去東邊.亞歷山大繼續向前,入巴比倫城,攞咗美索不達米亞.渠從巴比倫又向東行,入波斯本土,佔咗波斯忌蘇薩同波斯波利斯兩座都城,攞到好多金銀珠寶之後燒咗波斯波利斯城,殺戮住向嗰道尐人,來報復西元前480年波斯王薛西斯一世燒咗雅典城忌仇恨.之後三年亞歷山大又鎮壓咗波斯東北邊一尐反抗.波斯王大流士三世亦被渠忌部下殺咗,波斯滅亡.
- 西元前327年又進兵印度.渠統帥大軍向前330年從里海南岸向東,過帕提亞,向前329年—前327年打落咗巴克特裏亞同馬爾吉安娜,重趁機會揮師東進印度,打敗印度反抗者,征服旁遮普,重諗著沿著恒河繼續向東打.但係渠忌手下兵士向出邊打仗打咗好耐,好掛住屋企,又因為印度多雨,天氣好熱,士兵好辛苦,幾乎搞到公開造反,亞歷山大就將打落來忌印度部分分成三個省重留駐兵,跟著兵分三路返去西邊.
- 西元前324年初,亞歷山大將巴比倫作為新首都,建立咗一個龐大忌帝國—馬其頓帝國,亦叫做亞歷山大帝國.
- 西元前323年6月,亞歷山大突然患惡性瘧疾,病咗10日之後就死咗,死嗰時凈係得33歲.
之後忌人將亞歷山大征服忌土地叫做亞歷山大帝國,因為爾個帝國忌興衰同亞歷山大個人忌人生歷程緊密聯繫向一齊.


text:
米高·哥連斯
呢篇文章講嘅係愛爾蘭嘅革命領袖.想搵其他同名同姓嘅任務,睇下(米高·哥連斯 (搞清楚)).
米高·哥連斯(愛爾蘭蓋爾文:Micheál Ó Coileáin;英文:Michael Collins;1890年10月16號—1922年8月22號),或者按愛爾蘭蓋爾文發音譯成米侯·奧哥蘭,係愛爾蘭獨立戰爭入面嘅愛爾蘭領袖,愛爾蘭革命政府財政部長,愛爾蘭共和軍情報總監,同埋1922年英愛和談愛爾蘭代表團嘅成員[1].
2010年,愛爾蘭電視電臺評選嘅「最偉大嘅愛爾蘭人」(Ireland's Greatest)入面,米高・哥連斯排名第二[2],僅次於莊曉睦(John Hume)[3].
早年[編輯]
米高·哥連斯嘅身世一開始就充滿謎團:絕大部分文獻都話佢係1890年10月16號喺柯奇郡基爾車石鎮(Cloich na Coillte, Co. Corcaigh)附近出世,但係佢塊墓碑上面就寫著佢係1890年10月12號出世嘅.佢老頭米高·莊·哥連斯曾經參加過愛爾蘭共和兄弟會,但係後來退出咗,專心耕田.1876年2月26號[4],60歲嘅米高·莊·哥連斯(Michael John Collins)[5]同祇有23歲嘅瑪麗安·奧布里仁[6]結婚,婚後佢等一共養大咗8個仔女.米高·哥連斯6歲嗰陣,米高·莊·哥連斯就過咗身.臨終之前,米高·莊·哥連斯首先預言話佢個女希倫娜會成為一個修女(而姖後來真係去咗英格蘭做修女)[7],然後又叫大家一定要照顧好米高,因為「終有一日,佢會成為一個大人物,為愛爾蘭做大好事」[8].
細個嗰陣嘅米高·哥連斯好醒目,但係脾氣相當曳.佢後來投身愛爾蘭民族主義運動,同兩個人嘅激勵分唔開:一個係佢鄉下嘅一個打鐵師傅詹士·山崔(James Santry),另一個係佢讀小學嗰陣利薩維德國立學校嘅校長,愛爾蘭共和兄弟會成員丹尼士·利翁斯(Denis Lyons).
米高·哥連斯13歲半嘅時候入咗基爾車石鎮國立學校讀書,平時住喺佢家姐瑪嘉烈同姐夫派崔克·奧錐士高(Patrick O'Driscoll)屋下,週末就返自己屋下嘅農田道幫手.派崔克·奧錐士高創辦咗一份叫做《西柯奇人》(The West Cork People)嘅報紙,重請咗米高·哥連斯幫佢手做報道工作.1906年2月,剛剛畢業嘅米高·哥連斯參加咗公務員考試,然後喺6月加入英國皇家郵政.1910年,米高·哥連斯搬咗去倫敦,同一間股票經紀行做通訊員,住喺佢個妹祖恩娜屋下,同時入咗倫敦國王學院讀書.之後佢加入咗蓋爾運動協會倫敦分會,並且通過蓋爾足球員森繆·麥圭亞(Samuel Mac Uidhir)嘅介紹,加入咗當時重係秘密組織嘅愛爾蘭共和兄弟會(Irish Republican Brotherhood).1915年,米高·哥連斯喺紐約做過一段事件嘢,但係第二年就返咗愛爾蘭,喺一間叫做Craig Gardiner & Co.嘅會計師行做嘢.
復活節起義[編輯]
- 內文: 復活節起義
自從加入咗愛爾蘭共和國兄弟會之後,米高·哥連斯好快就以出色嘅組織能力贏得兄弟會嘅讚賞.佢首先成為咗核心人物佐治·普倫基伯爵(George Noble Pluincéad)嘅財務顧問,後來又成為咗另一個核心人物,復活節起義嘅策劃人之一,佐治·普倫基伯爵個仔佐沙夫·普倫基(Seosamh Máire Pluincéid)嘅副手.
復活節起義爆發當日,米高·哥連斯同領袖派崔克·皮亞士(Patrick Pearse)一齊鎮守都柏林郵政總局大樓.當好多人重相信派崔克·皮亞士嘅「血祭」理論(起義領袖嘅犧牲會激發其他人繼續抗爭),慶祝緊起義爆發嘅時候,米高·哥連斯就注意到:由於起義軍隊攻佔嘅地方(例如聖士提反草地公園)幾乎全部都易攻難守兼且補給唔到,今次起義將會係重大失敗.復活節起義最後真係以革命軍無條件投降結束.
同絕大部分起義領袖一樣,米高·哥連斯喺起義被英軍鎮壓之後被捕,之後被人關押咗喺威爾斯嘅傅朗閣集中營(Frongoch Internment Camp)[9].被人放咗出來之後,米高·哥連斯加入咗當時重係默默無名嘅新芬黨——新芬黨事實上唔係復活節起義嘅組織單位,但係好多起義領袖出冊之後都選擇加入新芬黨.到咗1917年,米高·哥連斯已經昇到咗新芬黨最高管理層,直接掌管新芬黨屬下嘅軍事組織,愛爾蘭共和軍嘅前身愛爾蘭志願軍(Irish Volunteers);而後來成為佢死對頭嘅伊蒙·德維利拉,就係新芬黨同愛爾蘭志願軍嘅最高領袖[10].
第一屆愛爾蘭議會[編輯]
1918年英國下議院大選引爆咗一粒重磅炸彈:由於缺乏競爭對手,新芬黨嘅好多領袖竟然當選到英國議員;米高·哥連斯本人喺柯奇南選區當選.但係同佢等嘅對手愛爾蘭議會黨(Páirtí Parlaiminteach na hÉireann)唔同嘅係,當選嘅新芬黨議員宣佈:佢等唔會去倫敦就職,而係會留喺都柏林設立自己嘅愛爾蘭議會(Dáil Éireann).
1919年1月21號,新嘅愛爾蘭議會第一次喺都柏林市長官邸開會.米高·哥連斯事前通過情報網收到風,警告其他議員要小心英國當局嘅搜捕,但係伊蒙·德維利拉同埋其他幾個領袖忽略咗米高·哥連斯嘅警告,結果就被英國當局捉咗,去唔到開會.伊蒙·德維利拉以為,如果英國當局真係捉走佢嘅話,剩返嘅人可以趁機展開一場宣傳攻勢,點知避的過搜捕嘅人根本唔足以展開宣傳攻勢.喺伊蒙·德維利拉缺席嘅情況下,卡侯·布魯額當選咗做愛爾蘭議會議長.同一日,志願軍軍人桑·奧圖利西(Seán Ó Treasaigh)喺未有批准嘅情況下,帶人襲擊咗一支喺池伯歷治奧倫市郊外運送炸藥嘅皇家愛爾蘭警隊小隊,殺死咗兩名警察.歷史學家將今日睇做愛爾蘭獨立戰爭嘅正式開始.
1919年4月,米高·哥連斯將伊蒙·德維利拉從林肯監獄道救咗出來之後,伊蒙·德維利拉做咗議會議長.同一年,議會正式通過將愛爾蘭志願軍改為愛爾蘭共和軍,指定為革命政府嘅武裝部隊.1919年夏天,米高·哥連斯當選愛爾蘭共和兄弟會嘅主席,同年9月升任愛爾蘭共和軍情報總監.
財政部長[編輯]
1919年,已經忙到就快踢晒腳嘅米高·哥連斯被伊蒙·德維利拉任命為革命政府嘅財政部長.當時,由於愛爾蘭議會嘅成員要處處小心來自英軍,皇家愛爾蘭警隊,皇家愛爾蘭輔助警隊以致黑棕部隊嘅搜捕,好多部長都祇係有名無實嘅頭銜,或者祇係一兩個人一間辦公室,做唔到太多嘢.但係米高·哥連斯就唔同:佢成功咁發行咗一種叫做「國家借款」嘅地下債券,為革命政府徵集到超過40萬英鎊(相當於2010年嘅1200萬英鎊),其中2萬5千英鎊重係黃金.籌集到嘅錢被事先揀好嘅信託人分散咁存喺各自嘅銀行戶口裡面,啲黃金就收埋咗喺巴托羅繆·奧干諾屋下嘅地底,直到1922年.另外,當時剛剛建國,重打緊內戰同抵抗緊十四國武裝干涉嘅嘅蘇俄,都用沒收返來嘅沙皇珠寶來做抵押,向革命政府借錢.伊啲珠寶被人收埋喺都柏林嘅一個保險櫃裡面,直到1930年先至被人無意中發現.
米高·哥連斯最出名嘅戰術係一種叫做「飛行縱隊」嘅游擊戰術,用一支唔超過十二人嘅小隊突襲英國目標(特別係英國情報員),殺死目標之後馬上撤退.喺伊蒙·德維利拉逗留美國,安排走私軍火入愛爾蘭,並且聯合當地愛爾蘭裔美國人遊說美國政府承認愛爾蘭革命政府嘅期間,米高·哥連斯幾乎係一個人安排暗殺,強化愛爾蘭共和軍同管理革命政府財政同「國家借款」.佢同理察·詹士·繆卡曦(Richard James Mulcahy)係愛爾蘭共和軍嘅兩個最重要嘅組織人,將分散喺全國各地嘅民族抵抗運動集中埋一齊.但係組織飛行縱隊暗殺英國目標嘅任務,好多都係由理斯察·麥伊(Risteárd Mac Aoidh)負責執行嘅,不過米高·哥連斯都幫咗好大忙.
1920年,英國當局懸賞2萬英鎊,獎勵所有幫手生擒或者殺死米高·哥連斯嘅線索.佢亦都係喺亦個時候得到「大隻佬」(The Big Fellow)伊個花名嘅.但係伊種名氣亦都為米高·哥連斯帶來咗兩個重要嘅政敵:一個係當時做咗國防部長嘅前議長卡侯·布魯額,另一個就係伊蒙·德維利拉.為咗避免被英國當局捉到,米高·哥連斯經常同佢班手足一齊行軍,一齊匿埋.
1921年7月,按照米高·哥連斯自己嘅講法,愛爾蘭共和軍再打多兩三個星期,甚至再打多幾日,就會彈盡糧絕,但係米高·哥連斯依然安排緊一次六國大封相級嘅行動,準備一網打盡潛伏喺都柏林嘅英國情報員.但係,就喺行動之前,革命政府突然收到咗英國方面要求停火嘅通知.喺嗰個時候,雖然伊蒙·德維利拉已經一再遊說,但係重係無國家承認愛爾蘭革命政府.
1921年8月,伊蒙·德維利拉要求愛爾蘭議會將自己嘅頭銜由「總理」升格為「總統」,令到佢可以喺英愛談判入面同英王佐治六世平起平坐.但係由於之前愛爾蘭共和兄弟會已經揀咗米高·哥連斯做主席,所以產生咗衝突.後來,伊蒙·德維利拉得悉佐治六世唔會參加談判,所以決定自己都唔去,而由於內閣唔情願去,所以伊蒙·德維利拉派咗一個代表團去倫敦參加談判,由亞瑟·奧格列夫夏做代表團團長,羅拔·亞斯堅·仇德斯(Robert Erskine Childers)[11]做秘書長,其他成員包括米高·哥連斯,伊蒙·奧杜根(Éamon Ó Dúgáin)同羅拔·伯頓(Robert Barton).
英愛談判同《英愛條約》[編輯]
1921年10月11號,愛爾蘭代表團喺倫敦騎士橋路嘅漢斯廣場住宅區設立咗辦公室,但係米高·哥連斯就自己另外喺加多近花園15號設立咗辦公室.米高·哥連斯對內閣任命佢做特命公使嘅決定好不滿,因為佢認為咁樣會將自己完全暴露畀英國人睇,一旦談判破裂,戰爭再次爆發嘅話,自己想要再打返游擊戰就難上加難.
1921年12月6號,雙方代表團正式簽署《英愛條約》.條約規定:喺愛爾蘭島上面,建立一個叫做「愛爾蘭自由邦」(Irish Free State,從愛爾蘭蓋爾文Saorstát Éireann譯過來)嘅愛爾蘭人國家,但係同時又規定北部6個新教徒多過天主教徒嘅郡可以選擇退出自由邦.如果伊6個郡真係退出自由邦嘅話,雙方就要成立一個「愛爾蘭邊境委員會」來重新劃定分割南北愛爾蘭嘅邊境.由於當時絕大部分新教人口都集中喺烏勒省東部,米高·哥連斯希望利用邊境委員會來盡可能縮細北愛爾蘭嘅面積,令到北愛爾蘭無辦法經濟自立,最後被迫加入愛爾蘭.新嘅愛爾蘭自由邦將會係英國嘅一個自治領,英國國王繼續做國家元首,但係愛爾蘭自由邦將會有民選下議院,獨立嘅司法系統同埋內務自主權.伊個大大超越咗愛爾蘭議會黨追求嘅「內部自治」目標.
雖然米高·哥連斯覺得條約始終未達到愛爾蘭完全獨立伊個目標,亦都唔會得到共和派嘅支持,但係佢認為「條約係未畀到我等自由,但係佢畀咗我等爭取自由嘅自由.」
簽約當日,英方代表伯勤希德伯爵菲特列·愛德雲·史密夫哀嘆話:「話唔定我啱啱簽嘅係我嘅政治死亡證明!」米高·哥連斯回答:「話唔定我啱啱簽嘅,就係我嘅死亡證明!」
共和派將條約嘅簽署視為對愛爾蘭嘅出賣,因為佢等接受唔到用自治領來代替共和國伊種做法,更加接受唔到宣誓效忠英王伊種做法.但其實條約上面寫嘅係要宣誓效忠愛爾蘭自由邦,附帶再效忠埋英王,而唔係淨係效忠英王.
條約最終導致咗新芬黨同愛爾蘭共和軍嘅分裂.愛爾蘭議會經過10日嘅激烈辯論之後,先至以64票贊成,57票反對嘅微弱優勢通過咗英愛條約.而一直關注談判過程嘅愛爾蘭共和兄弟會,就以絕對多數通過支持《英愛條約》,唯一投反對票嘅係後來成為愛爾蘭共和軍參謀長嘅連恩·奧連施(Liam Ó Loingsigh).伊蒙·德維利拉係反條約派嘅領軍人物,反對咁樣對英國讓步.但係反對伊蒙·德維利拉嘅人就指責佢其實一早就知道:如果英愛雙方要達成協議,就一定要以某種形式體現英國王室嘅地位.更加有人話:伊蒙·德維利拉無參加到談判,唔係因為英王佐治六世無去到,而係因為佢知道唔讓步嘅話就根本連自由邦都無得做,但係又唔想孭鑊.
條約喺愛爾蘭引起巨大爭議.第一,伊蒙·德維利拉對米高·哥連斯未經內閣授權就同英國簽約好不滿.第二,共和派(包括部分愛爾蘭共和軍)對條約嘅內容好不滿,尤其係對條約裡面「留返3個通商口岸畀皇家海軍用」伊部分更加不滿.愛爾蘭共和軍嘅不滿,令到剛剛平靜嘅愛爾蘭,又一次戰雲密佈.
臨時政府[編輯]
根據1919年嘅憲法,愛爾蘭議會繼續存在.伊蒙·德維利拉辭咗自己嘅「共和國總統」職務,參加愛爾蘭議會領導人選舉,希望自己當選之後可以徹底推翻《英愛條約》.但係喺1月9號,佢個如意算盤被亞瑟·奧格列夫夏嘅當選打亂晒.亞瑟·奧格列夫夏更加用返「議會主席」伊個頭銜,廢棄伊蒙·德維利拉用開嘅「共和國總統」頭銜.不過,亞瑟·奧格列夫夏組織嘅政府,喺當時嘅英國法律體系裡面,已經無咗法律效力.
根據《英愛條約》,愛爾蘭自由邦建立咗自己嘅議會,當時叫做「南愛爾蘭下議院」.南愛爾蘭下議院選咗米高·哥連斯做總理,於是米高·哥連斯組建咗愛爾蘭自由邦臨時政府(Rialtas Sealadach na hÉireann),但係同時留任亞瑟·奧格列夫夏政府嘅財政部長.從米高·哥連斯嘅就職典禮,可以睇得出幾個政府並存嘅麻煩:
- 根據英國法律理論,米高·哥連斯係英國王室任命,行使王室特權嘅總理,要就職就一定要同當時嘅愛爾蘭總督打雲侯爵愛德蒙·費茨阿倫-侯華德會面;
- 根據共和派嘅觀點,米高·哥連斯同打雲侯爵會面,係要接受打雲侯爵同埋英軍嘅投降(但係打雲侯爵「投降」之後,依然留任愛爾蘭總督,直到1921年12月);
- 根據英國憲法理論,米高·哥連斯同打雲侯爵嘅會面本身,先至係米高·哥連斯合法就職嘅宣示,至於簽唔簽任何文件,或者按唔按禮節惜打雲侯爵隻手,都係次要.
愛爾蘭作家T. P. 古根(T. P. Coogan)寫嘅米高·哥連斯傳記裡面,記錄咗米高·哥連斯就職嗰陣發生嘅一段插曲:1922年1月16號,米高·哥連斯去都柏林城堡參加自己嘅就職典禮,遲到咗7分鐘.愛爾蘭總督打雲侯爵好不滿咁話:「哥連斯先生,你遲到咗七分鐘喎!」米高·哥連斯就回答:「我等夠等咗成七百年咯!你等多七分鐘唔算係問題.」
嘅係,愛爾蘭自由邦臨時政府一宣佈成立,北部6個新教徒多過天主教徒嘅郡即刻就宣佈退出自由邦,留喺英國.但係,同自由邦嘅地位相比,將愛爾蘭分割成自由邦同北愛爾蘭反而無引起重大爭議,其中一個重要原因,就係米高·哥連斯一直都計劃緊喺北愛爾蘭開展游擊戰爭.1922年早段,米高·哥連斯就不停咁派愛爾蘭共和軍部隊將武器同彈藥運去北部,畀當地嘅愛爾蘭共和軍部隊,而伊啲運去北部嘅彈藥,最初竟然係英國交畀臨時政府用來武裝自由邦軍隊嘅武器.5月同6月,米高·哥連斯同連恩·奧連施聯合咗愛爾蘭共和軍裡面嘅條約派同反條約派,喺新嘅南北愛邊境組織咗一次進攻.
喺英國政府嘅施壓之下,6月3號,米高·哥連斯落咗停止攻擊嘅命令:「任何來自26郡嘅部隊,無論係自由邦政府部隊定係共和國政府部隊,都唔准入侵北部6個郡.」但係之後重有部隊對北愛爾蘭發動斷斷續續嘅攻擊,直到愛爾蘭內戰爆發.不過為米高·哥連斯寫傳記嘅T. P. 古根認為,如果米高·哥連斯後來無犧牲到嘅話,佢依然會繼續對北部發動攻勢,亦正係因為咁,內戰期間先至有524名北部嘅志願軍落到去南部,為米高·哥連斯陣營效力.
直到內戰爆發之前,米高·哥連斯依然竭盡全力修復條約派同反條約派之間嘅裂痕,避免內戰爆發.伊蒙·德維利拉由於強烈反對條約,而帶著自己班支持者退出咗南愛爾蘭下議院.於是米高·哥連斯親自出馬,同反條約派達成咗一個折衷協議:兩派一齊以新芬黨嘅名義參加自由邦議會大選,然後組建聯合政府;大選之後,聯合政府製定嘅自由邦憲法體現共和思想,唔提及英王,亦都唔否定《英愛條約》.絕大部分反條約派都接受到伊個折衷方案,但係重有一部分人始終唔肯讓步.另外,為咗消除各派軍隊之間嘅裂痕,米高·哥連斯成立咗「軍隊統一委員會」,邀請條約派同反條約派嘅軍人加入委員會,甚至利用自己愛爾蘭共和兄弟會主席嘅身份,遊說愛爾蘭共和軍高層接受《英愛條約》.但係,英國當局唔單止否決咗伊部自由邦憲法草案,重威脅對愛爾蘭實行經濟封鎖.英國方面認為,條約既然簽咗,就唔可以咁快亂改.雖然當時愛爾蘭英軍已經撤離得七七八八,但係重有幾千人留守,令到米高·哥連斯最終講唔服反對《英愛條約》嘅軍人.
愛爾蘭內戰[編輯]
1922年4月14號,200名反條約派愛爾蘭共和軍佔領咗都柏林嘅法院合署(Na Ceithre Cúirteanna).米高·哥連斯為咗盡最後努力避免內戰,下令佢手下嘅部隊唔進攻法庭合署.1922年6月22號,退役英軍元帥,時任北愛爾蘭政府軍事顧問亨利·威爾遜准男爵喺倫敦被人殺死咗.當時輿論普遍認為,係反條約派愛爾蘭共和軍派人暗殺威爾遜准男爵嘅.但係曾經前「飛行縱隊」成員祖·道蘭上尉後來回憶話:下令殺死威爾遜准男爵嘅係米高·哥連斯,因為北愛爾蘭政府阻止唔到新教徒襲擊天主教徒;道蘭上尉重話:米高·哥連斯重要求佢試圖喺嗰兩個殺手被英國當局槍斃之前,救佢等出來.
英國首相丘吉爾對米高·哥連斯發出最後通牒:如果米高·哥連斯唔馬上進攻法庭合署,英軍就會馬上出兵.同一時間,佔領法庭合署嘅反條約派愛爾蘭共和軍綁架咗自由邦軍隊嘅J. J. 奧干尼中將(J. J. "Ginger" O'Connell).喺最後一次遊說佔領軍隊失敗之後,米高·哥連斯從英軍嗰道借咗2支18磅圓彈大炮,用來炮轟法庭合署,直到佔領軍隊投降.
內戰正式爆發,米高·哥連斯不得不再次披上軍裝,面對曾經嘅戰友.喺米高·哥連斯嘅指揮之下,自由邦軍隊好快控制咗都柏林.但係反條約派愛爾蘭共和軍,包括伊蒙·德維利拉同埋其他反對條約嘅愛爾蘭議會議員,依然控制住南部嘅莫雲省,以及其他部分地區.1922年中段,米高·哥連斯以條約派愛爾蘭共和軍為基礎,組建咗一支有組織,有紀律,重有制服嘅自由邦軍隊「愛爾蘭國家軍」(National Army),招攬咗一大批曾經喺英軍裡面服過役嘅愛爾蘭籍老兵同埋一大批後生新兵,重做埋軍隊嘅總司令.由於愛爾蘭國家軍係自由邦政府嘅軍隊,因此可以從英國方面獲得武器同彈藥.
米高·哥連斯聯同理察·詹士·繆卡曦同埋安恩·奧杜菲製訂咗一系列用水上飛機突襲反條約派領地,最終喺1922年7月88月期間奪取莫雲省嘅計劃.為咗計劃嘅成功,米高·哥連斯強忍著胃痛,亦都唔理戰友嘅勸阻,親自去咗柯奇郡.出發之前,米高·哥連斯一再對班戰友重復:「喺我自己個國家裡面,佢等無理由射我.」對於米高·哥連斯點解要一意孤行去柯奇郡,歷史學界一直有爭議.歷史學家米高·合堅遜(Michael Hopkinson)認為:米高·哥連斯係要去同返條約派嘅領袖會面,希望能夠停戰.佢喺柯奇市同愛爾蘭共和軍嘅中立派桑·奧希加迪(Seán O'Hegarty)同傅洛利·奧當夏達(Florrie Ó Donnchadha)見咗面,希望佢等向反條約派愛爾蘭共和軍領袖湯馬士·巴拉(Tomás de Barra)同埋湯馬士·希烏士(Thomas Hales)轉達自己希望停戰嘅信息.但係米高·合堅遜亦都重申,雖然伊蒙·德維利拉當時都喺柯奇郡,但係無證據顯示伊蒙·德維利拉有同米高·哥連斯碰頭嘅計劃.
米高·哥連斯自己嘅日記,詳細咁記錄咗自己嘅講和計劃:反條約派必須接受「人民對條約嘅結論」,但係佢等唔需要放棄自己嘅信念,祇需要交出武器就可以返屋下.米高·哥連斯堅稱:臨時政府祇不過係維護緊人民嘅權利,亦都會繼續維護人民嘅權利,臨時政府都想避免任何無必要嘅人命同財產損失,但係如果反條約派唔接受佢嘅提議嘅話,就要承擔流血嘅責任.
犧牲[編輯]
1922年8月22號,反條約派愛爾蘭共和軍喺柯奇郡班丹市附近嘅Béal na Bláth村附近嘅一條小路上面設立咗埋伏.由於附近嘅另外兩條小路都已經被反條約派掘到爛晒,因此米高·哥連斯嗰晚祇能夠通過伊條小路返去班丹.晚上8點,當米高·哥連斯部車開入咗埋伏圈之後,埋伏嘅軍隊開咗槍.唔知點解,米高·哥連斯無好似以往咁要求司機馬上開車撤退,而係命令班手下停車還擊.槍戰持續咗大概20分鐘,米高·哥連斯係唯一一個喪生嘅人,喪生嘅時候佢祇有31歲,而且剛剛同佢個未婚妻嘉芙蓮·碧婕·基亞南訂咗婚無幾耐.米高·哥連斯嘅遺體喺槍戰結束之後被轉送到一架裝甲車裡面,之後車隊幾經周折先至返到去柯奇市.返到柯奇市之前,維多利亞十字市嘅聖心教堂為米高·哥連斯補做咗臨終聖事.關於係焉個開槍打死米高·哥連斯嘅,目前重未有定論,有人認為係一名效力反條約派愛爾蘭共和軍嘅前英軍槍手,亦都有人認為係一名轉投反條約派嘅條約派士兵.
由於怕反條約派會試圖搶走米高·哥連斯嘅遺體,米高·哥連斯嘅遺體最後要用船先運到去都柏林.喺米高·哥連斯喺都柏林市政廳停靈嗰嘅期間三日,有成千上萬嘅人來向佢致意.米高·哥連斯嘅國葬彌撒喺都柏林聖瑪麗臨時主教座堂舉行,有超過50萬人出席.之後,米高·哥連斯嘅靈柩被抬上由炮車改裝成嘅靈車,由自由邦軍隊護送到格拉斯寧公墓(Reilig Ghlas Naíon)入土為安.
參考[編輯]
- ↑ 米高·哥連斯
- ↑ 《最偉大嘅愛爾蘭人》米高·哥連斯專頁
- ↑ 《最偉大嘅愛爾蘭人》莊曉睦
- ↑ 1876年2月26號:米高·哥連斯嘅父母結婚. 愛爾蘭家譜網教堂紀錄. . 喺2013年3月6號搵到;.
- ↑ 18157月17號:米高·哥連斯個老頭受洗. 愛爾蘭家譜網教堂紀錄. . 喺2013年3月6號搵到;.
- ↑ 1852年8月3號:米高·哥連斯個阿媽受洗. 愛爾蘭家譜網教堂紀錄. . 喺2013年3月6號搵到;.
- ↑ http://www.communigate.co.uk/ne/slaggyisland/page10.phtml
- ↑ T. P. 古根,《米高·哥連斯》,第9頁.
- ↑ T. P. 古根,《米高·哥連斯》,第46頁.
- ↑ T. P. 古根,《米高·哥連斯》,第72頁.
- ↑ 羅拔·亞斯堅·仇德斯係後來成為愛爾蘭總統嘅亞斯堅·咸美頓·仇德斯個老頭.


text:
荔枝角道
荔枝角道(英文:Lai Chi Kok Road)係香港新九龍一條馬路.路綫大柢同長沙灣道,由旺角,經大角嘴,貫通深水埗,長沙灣到荔枝角為止.佢東南駁彌敦道,西北駁葵涌道,全長約莫3.6千米.當中西九龍走廊長沙灣尾落橋位,去到葵涌道天橋一小段,係5號幹線一部份.
史[編輯]
最初只荔枝角道分兩段.第一段由望角(今日旺角)上海街,伸到去黃竹街,入最舊深水埗市區,到欽州街止到海邊.其後,由上海街伸長到彌敦道同水渠街交界,弼街街口.之後填海起深水埗營盤,深水埗一段稍稍伸到九江街為止,到營盤為止.
而另一段係荔枝角嗰度,最初係荔枝角對出軍用填地.呢段即係家陣荔枝角消防局經美孚新邨萬事達廣場到荔灣道止.1960年呢兩段因為長沙灣填海,先至駁通.跟住荔枝角交匯處同葵涌道天橋起好.1970年代,美荔道起好,條街由美荔道同荔灣道一段,變成美孚新邨露天嘅萬事達廣場,唔畀車行,美荔道替咗佢個位.
各段[編輯]
荔枝角道係雙程路,每邊有兩到三綫,由旺角伸到去荔枝角.
旺角同大角嘴段[編輯]
荔枝角道係最早期一條馬路,畀車深水埗市區駁去九龍半島其他地方.呢段東南起自旺角彌敦道,弼街,水渠街大路口.去到旺角北便,深水埗同大角嘴交界嘅界限街同黃竹街路口.中間主要路口有上海街,廣東道同塘尾道.
呢段喺1920年代起,初時望角(家下旺角)重係村地.而當時九龍至旺嘅街係上海街,所以亦以佢為起點[1].靠近塘尾,家下大角嘴重係山來.過咗塘尾邊黃竹街,就入深水埗市區.
荔枝角呢段主要係住宅,唐樓同洋樓都有.旺角路口,對住始創中心,而路口三角地,叫旺角康民角,有環保署路邊監測站.砵蘭街同太子道西之間一段,有旺角維景酒店.去到塘尾道口,有古蹟雷生春大廈.
深水埗段[編輯]
荔枝角道深水埗段,貫穿深水埗最舊市區,由今日黃竹街同界限街交界個位,到欽州街口,當時欽州街經已係海皮[2].呢段有幾個路口,有界限街,黃竹街口,有南昌街口,重有北河街,桂林街,到欽州街.呢段荔枝角道,設計時比其他街闊落.
呢處主要都係唐樓同洋樓,標誌有南昌街明渠,不過經已冚密.近桂林街口有香港能仁書院.
長沙灣段[編輯]
由欽州街到甘泉街呢段,全段都喺長沙灣嘅填地之上.條路係曲尺形,喺長沙灣徑屈咗一屈.過長沙灣警署屈向蝴蝶谷.
條路起法係跟填海,當時係由荔枝角同深水埗各有各填,而荔枝角道就各有各伸長,最後先至駁埋.最先填嘅係欽州街到東沙島街打出一段,為咗起深水埗營盤而起.但因為營盤都幾大,荔枝角道只伸到去九江街.
呢段荔枝角道主要係公共設施為主,視野好闊,去到近荔枝角嗰邊,有工廠大廈同私人屋邨.欽州街口有深水埗警署,側邊有麗閣邨,去到東京街口.另一邊有深水埗公園同深水埗泳池.東京街到發祥街,一邊有哥爾夫球場,另一邊有廢屠房,同埋蔬菜批發市場.發祥街到興華街,有香港專業敎育學院黃克競分校.興華街有長沙灣臨時家禽批發市場同深水埗運動場.過通州街口宇晴軒,昇悅居同泓景臺三個私人屋邨.長茂街有長沙灣警署.
荔枝角段[編輯]
荔枝角一段,只係單程入美孚.由同蝴蝶谷道同葵涌道口開始,貼住葵涌道天橋,到美荔道為止.
呢段路1920年代就有,只不過當時未有名.最初佢駁住青山道,位置喺家下荔枝角消防局開始伸到家荔灣道,當時係填海邊,對住荔枝角灣.1920年代軍地[3],之後有煤倉同油倉.後尾油倉變成美孚新邨.當時荔枝角道尾嘅荔灣道,叫荔枝角沙灘道,可以入去荔枝角灣嘅泳棚.1960年代尾到1970年代初,荔枝角交匯處同葵涌道天橋起好,變成家咁樣.之後美荔道起好.美荔道到荔灣道一段,變成美孚新邨露天嘅萬事達廣場,唔畀車行.自此,去灣嘅路由美荔道替咗佢個位,而荔枝角道縮短少少到美荔道為止.
葵涌道天橋底可以轉入長沙灣道,掉頭出九龍市區.而荔枝角道尾直行係荔枝角大橋上橋位,直入葵涌道.葵涌道橋底,亦有美孚巴士總站.入巴士站嘅巴士全部經呢段荔枝角度入,經另一邊長沙灣道出.
呢段路主要有九龍巴士總部,美孚新邨,美孚巴士總站同荔枝角消防局.